text:
རྒྱ་གར་སྐད་དུ། རཱ་ཛ་པ་རི་ཀ་ཐཱ་ར་ཏ་ན་མཱ་ལཱི།
བོད་སྐད་དུ། རྒྱལ་བོ་ལ་གཏམ་བྱ་བ་རིན་པོ་ཆེའི་ཕྲེང་བ་ཞེས་བྱ་བ།
སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པའི་དབུ་མ་རིགས་ཚོགས་དྲུག་གི་གྲས་ཡིན་ཞིང་ཐེག་ཆེན་གྱི་བསྟན་བཅོས་ལས་ཆེས་ཕུལ་དུ་བྱུང་བ་ཞིག་ཡིན་པས་དབུ་མ་ཐམས་ཅད་ཀྱི་ཁུངས་གཏུག་སར་བྱེད། དབུ་མ་བའི་ཤིང་རྟའི་སྲོལ་འབྱེད་ཀྱི་བསྟན་བཅོས་དྲུག་གི་ཡ་གྱལ་ཡིན།སློབ་དཔོན་འཕགས་པ་ཀླུ་སྒྲུབ་ནི་དབུ་མ་བའི་ཤིང་རྟའི་སྲོལ་འབྱེད་ཆེན་པོ་ཡིན་ཏེ་སྟོན་པ་མྱ་ངན་ལས་འདས་ནས་ལོ་བཞི་བརྒྱ་ལོན་པ་ན་ལྷོ་ཕྱོགས་བེ་དརྦྷའི་ཡུལ་དུ་འཁྲུངས། ནཱ་ལེནྡྲར་རབ་ཏུ་བྱུང་། མཁས་པ་ཆེན་པོར་གྱུར་ནས་ཐེག་ཆེན་གྱི་ཤིང་རྟའི་སྲོལ་འབྱེད། ཆོས་སྒྲ་ཆེན་པོ་གསུམ་སྒྲོགས་པར་མཛད། དེ་མཛད་ཚུལ་ཡང་དགུང་ལོ་ལྔ་བཅུ་ཚུན་ཆད་དུ་དགེ་སློང་བདེ་བྱེད་ལ་སོགས་པ་བསླབ་པ་ལ་གཡེལ་བ་རྣམས་ལུང་རིགས་ཀྱིས་ཚར་བཅད་ནས་བསྟན་པ་ལ་དག་ཐར་མཛད་དེ་ཆོས་སྒྲ་དང་བོ་བསྒྲགས་པ་དང་། དེ་ནས་ལྔ་བཅུ་ཡན་ཆད་བརྒྱ་ཚུན་ཆད་ཅིག་ལ་ཀླུ་ཡུལ་དུ་ཕེབས་ཏེ་ཤེར་ཕྱིར་འབུམ་པ་སྤྱན་དྲངས་པ་དང་། དབུ་མ་རིགས་ཚོགས་དྲུག་ལ་སོགས་པ་བརྩམས་ནས་ལོ་ལྔ་བརྒྱའི་བར་དུ་ཆོས་སྒྲ་གཉིས་པ་བསྒྲགས། དེ་ནས་དགུང་ལོ་ལྔ་བརྒྱའི་ཡན་ལ་མདོ་སྡེ་རྔ་བོ་ཆེ་དང་། སྤྲིན་ཆེན་ལ་སོགས་པར་བཤད་པ་རྒྱ་ཆེར་མཛད་དེ་ཆོས་སྒྲ་གསུམ་པ་བསྒྲགས་ཏེ་དགུང་ལོ་དྲུག་བརྒྱ་ཙམ་བཞུགས། བསྟན་བཅོས་འདི་ནི་རྒྱ་གར་གྱི་པཎྡི་ཏ་ཛྙཱ་ན་གརྦྷ་དང་། བོད་ཀྱི་ལོ་ཙཱ་བ་ཅོག་རོ་ཀླུའི་རྒྱལ་མཚན་གྱིས་བོད་ཡིག་ཏུ་བསྒྱུར་ལ། པཎྡི་ཏ་ཀ་ན་ཀ་ཝརྨ་དང་ལོ་ཙཱ་བ་པ་ཚབ་ཉི་མ་གྲགས་གཉིས་ཀྱིས་བཅོས་པའོ།།
ཤེས་རབ་ཀྱི་ཕ་རོལ་ཏུ་ཕྱིན་པའི་དངོས་བསྟན་གྱི་རིམ་པ་འགྲེལ་ཏེ། བརྗོད་བྱ་གཙོ་བོ་སྟོང་ཉིད་དེ་དབུ་མའི་ལྟ་བ་ཡིན། དེ་ཡང་ལམ་ཟབ་མོ་དབུ་མའི་ལམ་ངེས་པའི་དོན་ལུང་གིས་བསྟན་པ་ནི་མདོ་ཀུན་ལས་བཏུས་ལས་ཤེར་ཕྱིན་འབུམ་པ་དང་བྱང་སེམས་ཀྱི་སྡེ་སྣོད་ལ་སོགས་པའི་མདོ་མང་བོ་དྲངས་ནས་བཤད་ལ། རིགས་པས་བསྟན་པ་ནི་རྩ་བ་ཤེས་རབ། སྟོང་ཉིད་བདུན་ཅུ་བ། རྩོད་ཟློག རིགས་པ་དྲུག་ཅུ་བ། ཞིབ་མོ་རྣམ་འཐག རིན་ཆེན་ཕྲེང་བ་སྟེ་དྲུག་ཏུ་རིགས་པ་མང་བོས་གཏན་ལ་ཕབ་པོ། ། བསྟོད་པ་འགའ་ཞིག་ལས་ཀྱང་སྟོང་ཉིད་བསྟན་མོད་ཀྱང་རིགས་པས་བསྒྲུབས་པ་མི་མང་ངོ་། ། གཞུང་དེ་དག་ཀྱང་ཡོད་མེད་ཀྱི་མཐའ་སྤངས་པའི་རྟེན་འབྱུང་གི་དེ་ཁོ་ན་ཉིད་གཙོ་བོར་སྟོན་པ་དང་ཡོད་མེད་ཀྱི་མཐར་མི་ལྟ་བའི་ལམ་གྱིས་འཁོར་བ་ལས་གྲོལ་བ་གཙོ་བོར་སྟོན་པ་གཉིས་སུ་འདུའོ། །
ཡོད་མེད་ཀྱི་མཐའ་སྤངས་པའི་རྟེན་འབྱུང་གི་དེ་ཁོ་ན་ཉིད་གཙོ་བོར་སྟོན་པ་ལ་གཉིས་ལས། དངོས་བོའི་ངོ་བོ་ཉིད་སྨྲ་བ་རྣམས་ཀྱིས་གང་ཟག་དང་ཆོས་ལ་སྒྲོ་བཏགས་པའི་རང་བཞིན་བསྒྲུབ་བྱ་འགོག་པ་ནི་རྩ་བ་ཤེས་རབ་ཡིན་ལ། རྩོད་ཟློག་དང་། སྟོང་ཉིད་བདུན་ཅུ་བ་གཉིས་ནི་རྩ་བ་ཤེས་རབ་ལས་འཕྲོས་པ་ཙམ་ཡིན་གྱི། དབུ་མའི་ལུས་ཡོངས་སུ་རྫོགས་པ་སྟོན་པའི་བསྟན་བཅོས་རང་སྐྱ་བ་མ་ཡིན་ལ། འདི་ནི་བསྟན་བཅོས་གཞན་གཉིས་ལྟར། དབུ་མ་རྩ་བ་ཤེས་རབ་ཀྱི་འཕྲོས་ཙམ་མ་ཡིན་པའི་བསྟན་བཅོས་ལུས་ཡོངས་སུ་རྫོགས་པའོ། ། བསྟན་བཅོས་འདིར་ནི་མངོན་མཐོ་རྒྱུ་འབྲས་ཀྱང་རྒྱས་པར་བསྟན་མོད་ཀྱི། གཙོ་བོ་ནི་ཐེག་པ་ཆེ་ཆུང་གི་ལམ་དུ་ཞུགས་ནས་ཐར་བ་ཐོབ་པར་བྱེད་ཀྱང་། གང་ཟག་དང་ཕུང་བོ་རང་བཞིན་གྱིས་སྟོང་བ་རྟོགས་དགོས་པ་རྒྱས་པར་གཏན་ལ་ཕབ་པའོ། ། གཏན་ལ་འབེབས་པའི་གཙོ་བོའི་དབང་དུ་བྱས་པ་ཡིན་གྱི། གཞན་དུ་ན་རྩ་བ་ཤེས་རབ་ཀྱིས་ཀྱང་ཐེག་པ་ཆེན་པོའི་ལམ་གྱི་རིམ་པ་རྒྱས་པར་སྟོན་པར་དབུ་མ་འཇུག་པ་ནས་བསྒྲུབས་པའི་ཕྱིར་རོ། །
上一篇:སྐ་ཅོག་ཞང་གསུམ།
下一篇:ཞང་ཞུང་རྒྱལ་རབས།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2807887 位访客


c: text/html

text:
ཞིང་ཆེན་གྱི་སྐབས་བཅུ་གསུམ་པའི་མི་དམངས་འཐུས་མི་ཚོགས་ཆེན་ཐེངས་དང་པོར་ཞུགས་པའི་མཚོ་ལྷོ་ཁུལ་གྱི་འཐུས་མི།
མཚོ་སྐོར་རྒྱལ་སྤྱིའི་གློག་སྒུལ་རླངས་འཁོར་འགྲན་ཚོགས་སྐབས་ལྔ་བ་སྤེལ་བ།
སྤྱི་ཟླ6པའི་ཚེས24ཉིན། མཚོ་སྔོན་ཞིང་ཆེན་མི་དམངས་སྲིད་གཞུང་དང་། ཚན་རིག་ལག་རྩལ་པུའུ། བཟོ་ལས་ཆ་འཕྲིན་པུའུ། ཀྲུང་གོ་གློག་སྒུལ་རླངས་འཁོར་མི་བརྒྱའི་ཚོགས་པ་བཅས་ཀྱིས་གཙོ་སྒྲུབ་གནང་ཞིང་། ཀྲུང་གོ་རླངས་འཁོར་ལག་རྩལ་ཞིབ་འཇུག་ལྟེ་གནས་དང་ཀྲུང་གོ་རླངས་འཁོར་བཟོ་སྐྲུན་ཞིབ་འཇུག་གླིང་། ཀྲུང་གོ་རླངས་འཁོར་དང་འཕྲུལ་རྟ་ལུས་རྩལ་མཉམ་འབྲེལ་ལྷན་ཚོགས། ཀྲུང་གོ་སྐྱེ་དངོས་སྣ་མང་རང་བཞིན་སྲུང་སྐྱོབ་དང་ལྗང་མདོག་འཕེལ་རྒྱས་ཐེབས་རྩ་ཚོགས་པ་བཅས་ཀྱིས་རོགས་སྒྲུབ་གནང་བ། ཀྲུང་གོ་གློག་སྒུལ་རླངས་འཁོར་མི་བརྒྱའི་ཚོགས་པ་དང་མཚོ་སྐོར་རྒྱལ་སྤྱིའི་གློག་སྒུལ་རླངས་འཁོར་འགྲན་ཚོགས་ཚད་ཡོད་ཀུང་ཟི་གཉིས་ཀྱིས་འགན་སྒྲུབ་གནང་བའི་མཚོ་སྐོར་རྒྱལ་སྤྱིའི་གློག་སྒུལ་རླངས་འཁོར་འགྲན་ཚོགས་སྐབས་ལྔ་བ་དེ་གནའ་མཁར་ཟི་ལིང་ནས་མགོ་བརྩམས།
ཐེངས་འདིའི་མཚོ་སྐོར་རྒྱལ་སྤྱིའི་གློག་སྒུལ་རླངས་འཁོར་འགྲན་ཚོགས་དེ་སྤྱི་ཟླ6པའི་ཚེས25ཉིན་ནས་ཚེས29ཉིན་བར་མཚོ་སྔོན་པོའི་མཐའ་འཁོར་གྱི་ཟི་ལིང་གྲོང་ཁྱེར་དང་། མཚོ་ལྷོ་བོད་རིགས་རང་སྐྱོང་ཁུལ། མཚོ་ནུབ་སོག་རིགས་བོད་རིགས་རང་སྐྱོང་ཁུལ། མཚོ་བྱང་བོད་རིགས་རང་སྐྱོང་ཁུལ་བཅས་སུ་སྤེལ་རྒྱུ་ཡིན་ཞིང་། རྒྱལ་ཡོངས་ཀྱི་ཞིང་ཆེན་རིམ་པའི་སྲིད་འཛིན་སྡེ་ཁག31གི་མགོ་ཁྲིད་དང་ཚོང་དོན་འཐུས་ཚབ་རུ་ཁག་མཚོ་སྔོན་དུ་འཛོམས་ནས་འགྲན་ཚོགས་ལ་རོལ་མྱོང་བྱ་རྒྱུ་རེད།
འདི་ནི་རྒྱལ་ཁབ་རིམ་པའི་གློག་སྒུལ་རླངས་འཁོར་གྱི་ནུས་རྩལ་འགྲན་ཚོགས་ཤིག་ཡིན་པ་མ་ཟད། ཀྲུང་གོའི་ནུས་ཁུངས་གསར་བའི་རླངས་འཁོར་འཕེལ་རྒྱས་ཐད་ཀྱི་གྲུབ་འབྲས་འགྲེམས་སྟོན་ཞིག་ཀྱང་ཡིན་ལ། འགྲན་ཚོགས་སྔ་རྗེས་སུ་སྐུ་འབུམ་དགོན་པ་བསྐོར་བའི་བྱ་འགུལ་དང་། ཁྱད་རྩལ་འཁྲབ་སྟོན། ནུས་རྩལ་འགྲན་སྡུར། འཁོར་གཏོང་མཛད་སྒོ། མཚོ་སྐོར་ནུས་རྩལ་འགྲན་སྡུར། རླངས་འཁོར་ཕྱིར་བསྡུ་མཛད་སྒོ། རྒྱུག་རྩལ་འགྲན་སྡུར་བཅས་བྱ་འགུལ་རིམ་པ་བདུན་དུ་བགོས་ནས་རིམ་པ་བཞིན་སྤེལ་རྒྱུ་རེད།
ཐེངས་འདིའི་མཚོ་སྐོར་རྒྱལ་སྤྱིའི་གློག་སྒུལ་རླངས་འཁོར་ནུས་རྩལ་འགྲན་ཚོགས་བདེ་བླག་ངང་སྤེལ་ཆེད། ཟླ6པའི་ཚེས23ཉིན། ཟི་ལིང་གྲོང་ཁྱེར་ཨ་ཆེན་གངས་རྒྱབ་རྒྱལ་སྤྱིའི་གསོལ་མགྲོན་ཁང་དུ་འགྲན་ཚོགས་གསལ་སྒྲོག་ཚོགས་འདུ་བསྡུས་པ་དང་། རྩ་འཛུགས་ཨུ་ཡོན་ལྷན་ཚོགས་ཀྱི་འབྲེལ་ཡོད་འགོ་ཁྲིད་དང་། འགན་ལེན་སྡེ་ཁག་སོ་སོའི་འགན་འཁུར་བ། འགྲན་ཞུགས་ཚོང་ཁག་གི་འཐུས་ཚབ་པ། འགྲན་ཞུགས་རླངས་འཁོར་ཁ་ལོ་བ། སྨྱན་བྱད་ཁག་གི་མི་སྣ་དང་ལས་བཟོ་བ་སོགས་མི་གྲངས་སུམ་བརྒྱ་ལྷག་ཙམ་ཚོགས་འདུར་ཞུགས་ཤིང་། འབྲེལ་ཡོད་འགོ་ཁྲིད་མི་སྣས་ཐེངས་འདིའི་འགྲན་ཚོགས་དང་འབྲེལ་བའི་ལས་དོན་བཀོད་སྒྲིག་དང་མཉམ་འཇོག་བྱ་ཡུལ་སྐོར་ནས་གསལ་བཤད་གནང་།
ཟླ6པའི་ཚེས26ཉིན་གྱི་སྔ་དྲོར། མཚོ་སྔོན་ཞིང་ཆེན་བོད་བརྒྱུད་ནང་བསྟན་གྱི་གདན་ས་ཆེན་མོ་སྐུ་འབུམ་བྱམས་པ་གླིང་དུ“འགྲོ་བ་མི་དང་རང་བྱུང་ཁམས”ཞེས་པའི་བྱ་འགུལ་སྤེལ་བ་དང་། པེ་ཅིན་རླངས་འཁོར་རྟགས་ཅནEU5དང་། པེ་ཅིན་རླངས་འཁོར་རྟགས་ཅནEX360པེ་ཅིན་རླངས་འཁོར་རྟགས་ཅནEX5ཧྲང་ཧེ་རླངས་འཁོར་རྟགས་ཅནMarvel Xཁྲང་ཅན་རྟགས་ཅནEVཀྲུང་ཐེ་རྟགས་ཅནT300EVཔིས་ཡ་ཏིས་རྟགས་ཅནEV450ཏུང་ཧྥིན་རྟགས་ཅནE70ལིན་ཐུའུ་རྟགས་ཅནK-ONE ཡིས་བེ་ཁི་རྟགས་ཅནPowerDaily EV42བཅས་གློག་སྒུལ་རླངས་འཁོར་རིགས་མི་འདྲ་བའི་འགྲན་ཞུགས་རླངས་འཁོར་བཅུ་རུ་དཔུང་བསྒྲིགས་ནས་སྐུ་འབུམ་དུ་བསྐྱོད་ཅིང་། བྱང་ཆུབ་མཆོད་རྟེན་བརྒྱད་ཀྱི་མདུན་ནས་རིགས་མི་འདྲ་བའི་གློག་སྒུལ་རླངས་འཁོར་སོ་སོ་འགྲེམས་སྟོན་གྱིས་མཚོ་སྐོར་རྒྱལ་སྤྱིའི་གློག་སྒུལ་རླངས་འཁོར་འགྲན་ཚོགས་སྐབས་ལྔ་བའི་ཡོལ་རས་ཕྱེས།
ཚེས26ཉིན་གྱི་ཕྱི་དྲོར། མཚོ་སྔོན་བོད་ལུགས་གསོ་རིག་རྟེན་མཛོད་ཁང་གི་ཐང་ཆེན་དུ་མཚོ་སྐོར་རྒྱལ་སྤྱིའི་གློག་སྒུལ་རླངས་འཁོར་འགྲན་ཚོགས་སྐབས་ལྔ་བའི་ཁྱད་རྩལ་འཁྲབ་སྟོན་བྱ་འགུལ་སྤེལ་བ་དང་། པེ་ཅིན་རླངས་འཁོར་རྟགས་ཅནEU5དང་། པེ་ཅིན་རླངས་འཁོར་རྟགས་ཅནEX360པེ་ཅིན་རླངས་འཁོར་རྟགས་ཅནEX5ཧྲང་ཧེ་རླངས་འཁོར་རྟགས་ཅནMarvel Xཁྲང་ཅན་རྟགས་ཅནEV པིས་ཡ་ཏིས་རྟགས་ཅནEV450ཏུང་ཧྥིན་རྟགས་ཅནE70ལིན་ཐུའུ་རྟགས་ཅནK-ONEཡིས་བེ་ཁི་རྟགས་ཅནPowerDaily EV42བཅས་གློག་སྒུལ་རླངས་འཁོར་རིགས་མི་འདྲ་བ་དགུ་ཁྱད་རྩལ་འཁྲབ་སྟོན་སྟེང་ཚབ་ཞུགས་བྱས།

robotstxt: allowed

filter: keep


text:
- མདུན་ངོས་སུ། »
- ཚན་རིག་ཤེས་བྱ། »
- ཚུགས་ཐུབ་པའི་ཀླད་ཀོར་དེ་གང་ཡིན།
སྤེལ་མཁན། : Tsenrig 3/01/2008
གནས་སྟངས་འགའ་རེས་ནང་གྲངས་འགོ་ཚུགས་སའི་ཀླད་ཀོར་གང་ནས་ཀྱང་འཇོག་རུང་བ་ཡིན། ཕྲད་ཐིག་གི་ཀླད་ཀོར་དེ་རང་འགར་དུ་འཇོག་པ་ཞིག་ཡིན། ཚ་དྲོད་ཀྱི་ཀླད་ཀོར་ཀྱང་དེ་དེ་བཞིན་ཡིན། ཚ་དྲོད་ཀྱི་སེལ་ཤི་སི་[Celsius] ཚད་གཞིའི་ནང་ཀླད་ཀོར་དེ་འཁྱག་པ་བཞུ་མཚམས་ལ་འཇོག་ཅིང་། ཧྥ་རན་ཧ་ཡིད་[Fahrenheit] ཀྱི་ཚད་གཞིའི་ནང་འཁྱག་པ་བཞུ་མཚམས་ལས་དམའ་བར་འཇོག་གི་ཡོད། གནས་སྟངས་གཉིས་པོ་གང་ཡིན་རུང་ཚ་དྲོད་ནི་ཀླད་ཀོར་གྱི་གཤམ་དུའང་མྱོང་རུང་བ་ཡིན།
ཕྱི་ལོ་ ༡༧༠༠ མཐའ་མཇུག་ཏུ་སྣང་ཚོད་ལ་གྲང་བའི་ཆ་ལ་ཚད་མཚམས་ཡོད་པ་སྣང་འགོ་ཚུགས། ཕྱི་ལོ་ ༡༧༨༧ ཙམ་ལ་ཧྥ་རན་སིའི་དངོས་ཁམས་ཚན་རིག་པ་ཇ་ཁེ་སི་ཅལ་སི་[Jacques Charles]ཡིས་ཚ་དྲོད་ཚད་གཞི་ཀླད་ཀོར་དུ་སླེབས་སྐབས་སུ་བརྒྱ་སྐོར་རིམ་པའི་ཆ་རེ་ཆུང་དུ་འགྲོ་བ་ལས་རླུང་རྫས་རྣམས་ཀྱི་བོངས་ཚད་གཅིག་གི་ཆ་ཉིས་བརྒྱ་དོན་གསུམ་ ༢༧༣ འདུ་འཁུམ་བྱེད་ཀྱི་ཡོད་པའི་གསར་རྙེད་བྱུང་བ་རེད། འདི་ལ་ཅལ་སི་ཡི་གཏན་ཁྲིམས་ཞེས་བརྗོད་པ་ཡིན། གལ་ཏེ་འདུ་འཁུམ་དེ་མུ་མཐུད་དེ་ཕྱིན་པ་ཡིན་ན་དེ་ནས་ཚ་དྲོད་ཚད་གཞི་ ༢༧༣ སླེབས་མཚམས་སུ་རྫས་རྡུལ་རྣམས་ཡོངས་སུ་ཡལ་འགྲོ་དགོས་པ་ཡིན། འོན་ཀྱང་དེ་ལྟར་མི་བྱུང་། ཚ་དྲོད་ཆུང་དུ་འགྲོ་བ་དང་ལྷན་དུ་འགྱུར་ལྡོག་མེད་པར་རླུང་རྫས་རྣམས་ཐོག་མར་བཤེར་གཟུགས་དང་དེ་ནས་མཁྲེགས་གཟུགས་སུ་འགྱུར།
ཕྱི་ལོ་ ༡༨༦༠ ལོར་དབྱིན་ཇིའི་དངོས་ཁམས་ཚན་རིག་པ་ལྭི་ལི་ཡེམ་ཐོམ་སོན་[William Charles] གྱིས་ལྟ་ཚུལ་དེ་རྒྱ་བསྐྱེད་བྱས། ཁོང་གིས་དྲོད་ཚད་ཅེས་པའི་གོ་དོན་བཅོས་ཏེ་དྲོད་ཚད་ནི་དངོས་རྫས་རྣམས་ཀྱི་ཆ་རྡུལ་གཡོ་བའི་མྱུར་ཚད་ཀྱི་རྣམ་པ་ཞིག་ཏུ་བརྩིས། དངོས་རྫས་ཇི་ཙམ་གྲང་བའི་ཚོད་ཀྱིས་དེའི་གཡོ་འགུལ་ཉུང་ཞིང་། དྲོད་ཚད་བྱེ་བྲག་པ་ཞིག་གི་མཚམས་ལ་གཡོ་འགུལ་རྩ་བ་ནས་མེད་པ་འགྱུར། གཡོ་འགུལ་རྩ་བ་ནས་མེད་པ་དེ་ལས་ཉུང་བའི་གཡོ་འགུལ་ཞེས་པ་ནི་མེད་པས་དྲོད་ཚད་དེ་ལས་ཉུང་བ་ཡང་མེད་དོ།། དེར་བརྟེན་ ༢༧༣ དྲོད་ཚད་དེ་ཀླད་ཀོར་ངོ་མ་དེ་ཡིན། ལེ་ཊིན་གྱི་ཚིག་ནང་"solvere"་ཡི་གོ་དོན་ནི་ལྷོད་པར་བྱེད་པའམ་རང་དབང་དུ་བྱེད་པའི་དོན་དང་། སྔོན་འགྲོའི་ཚིག་"ab-"ཞེས་པ་ནི་དེ་ནས་སམ་དེ་ལས་ཀྱི་དོན་ཡིན། དེར་བརྟེན་གང་ཞིག་ཚུགས་ཐུབ་ཡིན་པ་དེ་ནི་ལྡོག་རྐྱེན་མཐའ་དག་ལས་རང་དབང་དུ་ཡོད། དཔེར་ན་ཚུགས་ཐུབ་ཀྱི་འགོ་ཁྲིད་ལྟ་བུ་རེད། དེས་ན་གང་ཞིག་མཐར་གཏུགས་སུ་ཡོད་པ་དེ་ནི་ཚུགས་ཐུབ་རང་བཞིན་ཡིན་རུང་སྟེ་ཁྱད་ཆོས་སམ་ཡང་ན་ཐམས་ཅད་ལས་རང་དབང་ཡིན་པས་སོ།། རང་ལ་ཚུགས་ཐུབ་ཀྱི་ལྟ་ཚུལ་ཡོད་རུང་ཞིང་། ཡང་ན་ཚུགས་ཐུབ་ཀྱི་གླེན་པ་ཡིན་རུང་། ཡང་ན་གཉིས་ཀ་ཡིན་རུང་། དེ་བཞིན་ ༢༧༣ དྲོད་ཚད་ལྟ་བུའི་ཀླད་ཀོར་ནི་ཀླད་ཀོར་ངོ་མ་དང་ཚུགས་ཐུབ་ཀྱི་ཀླད་ཀོར་ཡིན་ནོ།།
ཐོམ་སོན་གྱིས་དྲོད་ཚད་ཚད་གཞི་ནི་ཚུགས་ཐུབ་ཀྱི་ཀླད་ཀོར་ནས་འགོ་ཚུགས་ཤིང་། དེ་ལ་ཚུགས་ཐུབ་ཀྱི་ཚད་གཞི་ཞེས་བརྗོད། དེ་ཡི་མིང་གཞན་ཀེལ་ལྭིན་ཚད་གཞི་ཡང་བརྗོད་པ་ནི་ཁོང་ཕྱི་ལོ་ ༡༨༩༢ ལོར་ལག་ཅེས་པའི་ས་ཁུལ་དེ་ཡི་དཔོན་རིགས་བེ་རོན་ཀེལ་ལྭིན་དུ་བསྐོ་བཞག་བྱས། ཚད་གཞི་དེ་ཡི་སྟེང་གི་དྲོད་ཚད་ལ་ཨ་ཡང་ན་ཀ་མིང་བསྡུ་བྱེད་ཆོག །


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། ཟླ7པའི་ཚེས10ཉིན་གྱི་ཕྱི་དྲོར། ལིག་ཕན་རི་བོ་ས་ཁུལ་སྲིད་གྲོས་ཀྱི་གནད་འཁེལ་དབུལ་སྐྱོར་བྱ་བའི་བརྗེ་རེས་སྐུལ་སྤེལ་ཚོགས་འདུའི་ཚང་འཛོམས་གྲོས་ཚོགས་ཐེངས་གཉིས་པ་བསྡུས་པ་དང་།ཧྲན་ཞི་དང་ཀན་སུའུ། ཉིན་ཞ། སི་ཁྲོན། མཚོ་སྔོན་བཅས་ཞིང་ཆེན་དང་རང་སྐྱོང་ལྗོངས་བཞིའི་ལིག་ཕན་རི་བོ་ས་ཁུལ་གྱི་དབུལ་ཐར་བྱ་བའི་གནས་ཚུལ་ཐད་ནས་བསམ་བློ་བརྗེ་རེས་བྱས་པ་རེད།
རྒྱལ་ཡོངས་སྲིད་གྲོས་ཀྱི་འབྲེལ་ཡོད་ཆེད་དོན་ལས་དོན་ཨུ་ཡོན་ལྷན་ཁང་དང་རྒྱལ་ཁབ་ཀྱི་འབྲེལ་ཡོད་པུའུ། ཧྲན་ཞི་དང་ཀན་སུའུ། ཉིན་ཞ་བཅས་ཞིང་ཆེན་དང་རང་སྐྱོང་ལྗོངས་གསུམ་གྱི་སྲིད་གྲོས་འགོ་ཁྲིད་ཧན་ཡུང་དང་ཨོའོ་ཡང་ཅན། ཨོའོ་ཆིན་ཕེང་། སོན་ལེ་ཡན། ཡུས་ཀི་ཧྲིན། ཁྲིན་ཆང་། ཧྲང་ཞུན་ཝུའུ། ཝང་ཙི་ཡོན་བཅས་དང་། མཚོ་སྔོན་ཞིང་ཆེན་གྱི་འགོ་ཁྲིད་རྡོ་རྗེ་རབ་བརྟན་དང་ཡན་ཅིན་ཧའེ། ཝང་ཞའོ་ཡུང་། ཏུའུ་ཅེ་བཅས་གྲོས་ཚོགས་ལ་ཞུགས། ཝང་ཞའོ་ཡུས་ཀྱིས་གྲོས་ཚོགས་ལ་འགོ་འཛིན་བྱས།
རྒྱལ་སྲིད་སྤྱི་ཁྱབ་ཁང་དབུལ་སྐྱོར་གཞུང་སྒྲུབ་ཁང་གི་ཀྲུའུ་རིན་གཞོན་པ་ཨོའོ་ཆིན་ཕེང་གིས་ཧ་ཅང་དབུལ་ཕོངས་ཡིན་པའི་ས་ཁུལ་དང་ལིག་ཕན་རི་བོ་ས་ཁུལ་གྱི་དབུལ་ཐར་གྲུབ་འབྲས་ལ་སྤྱི་སྡོམ་བྱས་པ་དང་། ལིག་ཕན་རི་བོ་ས་ཁུལ་གྱི་དབུལ་ཐར་མཁྲེགས་གཏོར་བྱ་བའི་ཁྲོད་ཀྱི་ཉམས་ཞན་དུས་རིམ་ལ་སྐུལ་འདེད་གཏོང་བའི་ཐད་ནས་དབྱེ་ཞིབ་ཟབ་མོ་བྱས་པར་མ་ཟད། ལིག་ཕན་རི་བོ་ས་ཁུལ་གྱི་གནད་ཕིགས་དབུལ་ཐར་ལ་མཉམ་དུ་སྐུལ་འདེད་གཏོང་བའི་བསམ་ཕྱོགས་དང་བྱེད་ཐབས་མཚམས་སྦྱོར་ཞིབ་མོ་བྱས་ཡོད། ཁོས་བཤད་རྒྱུར། ལོ་གཅིག་གི་རིང་ལ། ས་ཁུལ་སོ་སོ་དང་འབྲེལ་ཡོད་སྡེ་ཁག་སོ་སོས་སྤྱི་ཁྱབ་ཧྲུའུ་ཅི་ཞི་ཅིན་ཕེང་གི་ཧ་ཅང་དབུལ་ཕོངས་ཡིན་པའི་ས་ཁུལ་དབུལ་ཐར་མཁྲེགས་གཏོར་བཞུགས་མོལ་ཚོགས་འདུའི་སྟེང་གི་གསུང་བཤད་གལ་ཆེན་གྱི་དགོངས་དོན་ལ་གཟབ་ནན་གྱིས་སློབ་སྦྱོང་དང་གོ་སྐབས་དམ་འཛིན། སེམས་ཤུགས་གཅིག་སྒྲིལ་བཅས་བྱས་ཏེ་བྱ་བ་སོ་སོར་བརྟན་འཇགས་སྒོས་སྐུལ་འདེད་བཏང་། ལིག་ཕན་རི་བོ་ས་ཁུལ་གྱི་གནད་འཁེལ་དབུལ་སྐྱོར་བྱ་བ་གཅིག་བསྡུས་བྱས་ཏེ་དབུལ་ཐར་བྱ་བ་སོ་སོར་སྐུལ་འདེད་བཏང་བས། ཞིང་ཆེན་དང་རང་ལྗོངས་བཞིའི་དབུལ་ཐར་ཐད་གྲུབ་འབྲས་མངོན་གསལ་བླངས་པར་མ་ཟད། སོ་སོའི་ཁྱད་ཆོས་དང་ཟུང་སྦྲེལ་སྒོས་ཉམས་མྱོང་དང་བྱེད་ཐབས་ཧ་ཅང་བཟང་པོ་ཞིག་འཚོལ་ཞིབ་དང་གསར་གཏོད་བྱས་ཏེ་དབུལ་ཐར་བྱ་བར་འཕེལ་རྒྱས་ཆེན་པོ་བྱུང་ཡོད་ཟེར།
མཚོ་སྔོན་ཞིང་ཆེན་ཏང་ཨུའི་རྒྱུན་ལས་ཨུ་ཡོན། ཧྲིན་ཀྲང་གཞོན་པ་ཡན་ཅིན་ཧའེ་དང་། ཀན་སུའུ་དང་ཉིན་ཞ་གཉིས་ཀྱི་དབུལ་སྐྱོར་གཞུང་སྒྲུབ་ཁང་གི་འགན་ཁུར་བློ་མཐུན་གྱིས་སོ་སོར་རང་ཞིང་ཆེན་དང་རང་སྐྱོང་ལྗོངས་ཀྱི་ལིག་ཕན་རི་བོ་ས་ཁུལ་གྱི་དབུལ་ཐར་བྱ་བའི་ཐད་ཀྱི་བྱེད་ཐབས་གཙོ་བོ་དང་གྲུབ་འབྲས་མཚམས་སྦྱོར་བྱས། ཡན་ཅིན་ཧའེ་ཡིས་བཤད་རྒྱུར། མཚོ་སྔོན་གྱི་ལིག་ཕན་རི་བོ་ས་ཁུལ་གྲོང་ཁྱེར2དང་རྗོང7ལ་འབྲེལ་ཡོད་པ་དང་། རྒྱ་ཁྱོན་ལ་སྤྱི་ལེ་གྲུ་བཞི་མ་ཁྲི1.7ཡོད།ལོ་འདི་དག་གི་རིང་ལ། ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གིས་ལིག་ཕན་རི་བོ་ས་ཁུལ་གྱི་ཁུལ་ཁོངས་ཁྱད་ཆོས་ལ་བརྟེན་ནས། “ཁུལ་ཁོངས་འཕེལ་རྒྱས་ཀྱི་དབུལ་སྐྱོར་གསར་སྤེལ་ལ་སྣེ་ཁྲིད་དང་དབུལ་སྐྱོར་གསར་སྤེལ་གྱིས་ཁུལ་ཁོངས་འཕེལ་རྒྱས་ལ་སྐུལ་སྤེལ་བྱེད་པའི”གཞི་རྩའི་བསམ་ཕྱོགས་རྒྱུན་འཁྱོངས་བྱས་ཏེ། གནད་འཁེལ་ཤུགས་འདོན་དང་འཐབ་ཇུས་འདོན་པ། ས་ཁོངས་ཧྲིལ་པོའི་དབུལ་ཐར་དང་དམངས་ཚིས་རྣམ་པ་མགྱོགས་མྱུར་ངང་ཇེ་བཟང་དུ་སོང་བ་མངོན། 2016ལོའི་ཚུན་དུ། ལིག་ཕན་རི་བོ་ས་ཁུལ་དུ་ཁྱོན་བསྡོམས་དབུལ་ཕོངས་མི་གྲངས12.4ལྷག་ཇེ་ཉུང་དུ་སོང་བ་དང་།དབུལ་ཕོངས་སུ་འགྱུར་ཚད་དེ2015ལོའི་ལོ་མཇུག་ལས་བརྒྱ་ཆའི15.2ནས་བརྒྱ་ཆའི5.6ལ་ཇེ་དམའ་རུ་སོང་། ཐེངས་རྗེས་མར། མཚོ་སྔོན་གྱིས་ཆབ་སྲིད་ལངས་གནས་སྔར་ལས་བརྟན་པོ་འཛུགས་པ་དང་དབུལ་ཐར་ལས་འགན་དམ་འཛིན་བྱས་ཏེ་ཧ་ཅང་དབུལ་ཕོངས་ཡིན་པའི་ཤང་དང་གྲོང་རྡལ་དང་དམིགས་བསལ་དབུལ་ཕོངས་མང་ཚོགས་གཙོར་བཟུང་ནས་སྲིད་ཇུས་དོན་འཁྱོལ་གཏིང་ཟབ་བྱེད་པ་དང་། གནད་དོན་དག་ཐེར་བཅོས་སྐྱོང་བྱེད་པར་ཤུགས་སྣོན་པ། ལྟ་སྐུལ་ཞིབ་བཤེར་བྱེད་ཤུགས་ཆེ་རུ་གཏོང་བ། སྟོབས་ཤུགས་གཅིག་བསྡུས་དང་བྱ་བའི་བྱེད་ཐབས་བསྒྱུར་བ་བཅས་བྱས་ཏེ། དུས་བཀག་ལྟར་དབུལ་ཐར་ལས་འགན་ཡོངས་འགྲུབ་བྱེད་པར་ཧུར་བརྩོན་བྱ་རྒྱུ་ཡིན་ཟེར།
ལོ་ཙཱ་བ། ཀླུ་མོ།


text:
ལན་མང་པོར་གྲོགས་པོ་ཚོས་ཁ་པར་ཡོང་སྟེ་ཁྱོད་ཚོས་ཅི་ཞིག་རྩོད་བཞིན་ཡོད། ཧ་གོ་གི་མེད། གསལ་བཤད་ཅིག་གནང་རོགས་ཟེར། དེར་ངས་ངག་ཐོག་ནས་གསལ་བཤད་བྱེད་འདོད་པ་རྣམས་ལ་ཞུས་ཚར། གཞན་དག་ལ་ཡིག་ཐོག་ནས་ཞུ་བར་བྱ་སྟེ། རྒྱུ་མཚན་ནི་ཁ་གསལ་བོ་ཞིག་མ་ཞུས་ན་བདག་གུར་མགོན་སྐྱབས་ཁྱོད་བུད་མེད་ཚོའི་ཁ་གློང་མཁན་དང་བུད་མེད་རྩོམ་པ་པོ་དག་ལ་བརྙས་བཅོས་བྱེད་མཁན་ཞིག་ཏུ་བལྟ་ཡང་སྲིད། དེ་བས་རགས་ཙམ་མི་ཞུ་ཀ་མེད་ཁ་མེད་དུ་གྱུར།
དེ་ཡང་འདས་པའི་སྤྱི་ལོ2008ལོར་གྲོགས་པོ་དབྱིན་ཡིག་ཤེས་མཁན་ཞིག་གི་ཁ་ནས་ད་ལྟ་རང་རེས་དབང་ཆ་དང་དབང་ཆ་ཞེས་འབོད་པ་འདི་དོན་ལ་ཐོབ་ཐང་གི་དོན་རེད། རྒྱའི权利སོགས་དབྱིན་ཡིག་ལས་འགྱུར་དུས་ནོར་འཁྲུལ་ཅུང་ཟད་བྱུང་འདུག་ཅེས་ཐོས། ལོ་དེའི་དགུན་ཁར་སྐུ་ཞབས་ཞོགས་དུང་ལགས་ངེད་མཚོ་སྔོན་དགེ་འོས་སློབ་ཆེན་ཆབ་ཆ་སློབ་ཁུལ་དུ་འཆད་ཁྲིད་ལ་འབྱོར་ཞིང་། འཆད་ཁྲིད་སྟེང权利ཞེས་པའི་དབྱིན་ཡིག་གི་མ་ཡིག་ལ་བསྟུན་ནས་རང་རེས་དབང་ཆར་འབོད་པ་དེས་ཐོབ་ཐང་ལ་བསྒྱུར་དགོས་ཚུལ་གསལ་བསྒྲགས་གནང་། འོན་ཀྱང་། ཁོང་ཅག་གིས་རྒྱ་ཡིག་གི权利ཟེར་བ་འདི་དག་ཡིག་ལ་བརྟེན་ནས་བཤད་གི་ཡོད་པ་ལས་ཚིག་མཛོད་དམ་ཆེད་ལས་ཚིག་མཛོད་ཀྱི་བརྡ་ཆད་ལ་བརྟེན་ནས་བཤད་གི་མེད་པའི་ཚོར་བ་ཆེན་པོ་ཞིག་ང་ལ་བྱུང་། འོན་ཀྱང་། ངེད་རང་ནས་ཀྱང་ཐེ་ཚོམ་དེ་འདྲའི་ངང་ལ་ཡང་གསར་འགྱུར་ཚུན་ཆད་དུ་ཐོབ་ཐང་ཞེས་བརྡ་དེ་འབྲི་གང་ཐུབ་བྱས་པ་ཡིན།
ཕྲན་རང་གིས་བྲིས་པའི་རྩོམ་རིག་གཞུང་ལུགས་ཀྱི་དེབ་ཏུ། རྩོམ་རིག་དང་མི་རིགས་ཀྱི་ཐོབ་ཐང་། རྩོམ་རིག་དང་རྟེན་གྱི་ཐོབ་ཐང་ཟེར་བ་ཞིག་ཡོད་དེ། རྩོམ་གཞུང་རྙིང་པ་རྣམས་སུ་དེ་ལ་རྩོམ་རིག་གི་མི་རིགས་རང་བཞིན་དང་རྩོམ་རིག་གི་རྟེན་གྱི་རང་བཞིན་སོགས་ཟེར་བ་དེ་རེད། སློབ་ཁྲིད་ཀྱི་སྐབས་ལ་ཚན་པ་འདི་གཉིས་འཆར་ཅན་དུ་ཁོ་བོས་ཅུང་ཟད་རྩལ་དུ་བཏོན་ནས་བཤད་པའི་ཁུལ་དུ་བྱས་པ་ཡིན། ཡིན་ནའང་། བུད་མེད་ཀྱི་ཐོབ་ཐང་དང་རྩོམ་རིག་གི་འབྲེལ་བ་བཤད་དུས་ང་ལ་དོགས་པ་གཞན་ཞིག་བྱུང་། དེ་ནི་ལོ་རྒྱུས་ཁྲོད་མང་དུ་བྱུང་བའི་ཐལ་མཐའ་བ་ཟེར་བ་དེ་རེད། དེ་ཡང་། 女权主义ཟེར་བ་དེ་འཕེལ་རྒྱས་སུ་འགྲོ་བའི་རྒྱུད་རིམ་ཁྲོད་རྟག་པར་འབྱུང་སྲིད་པ་ནི妇女霸权主义ཟེར་བ་དེ་རེད། 女权主义ནི་མཐོང་དུ་ཡོད་པའི་གང་ཟག་དང་སྡེ་དཔུང་། རིང་ལུགས་ལ་སོགས་ཡན་ལག་དུ་མ་ནས་གྲུབ་ཅིང་། 妇女霸权主义ཟེར་བ་ནི་རྟག་པར་དེའི་རང་བཞིན་ནམ་སྐབས་ལ་ལར་མཐོང་སྲིད་པའི་གཤིས་ཀ་ལྟ་བུའི་ཚུལ་གྱིས་ཐོན་པ་ཁོ་བོས་རྟོགས་ཤིང་། དེ་ཡང་ཐེ་ཝན་ནས་བསྒྲིགས་པའི་ལོ་རྒྱུས་དེབ་ནཱ་ཕོ་ལོན་བཙན་རྒྱལ་ཟེར་བ་དང་ཧྥ་རན་སིའི་གསར་བརྗེ་ཆེན་མོ་ཟེར་བའི་དེབ་དེ་གཉིས་ངེད་ནས་ལེགས་པར་བསྒྱུར་གྲུབ་རྗེས། དོགས་པ་དེར་གཟས་པའི་རྟིང་ཆོད་ཀྱི་རྩོམ་རིང་པོ་ཞིག་བྲིས་ཤིང་། མིང་ལ་ཧྥ་རན་སིའི་གསར་བརྗེ་ཆེན་མོ་དང་མོ་དབང་རིང་ལུགས་(法国大革命与妇女霸权主义)ཞེས་བཀོད། རྩོམ་དེའི་དོན་བསྡུས་ན་འདི་ལྟ་སྟེ“བུད་མེད་ཀྱི་ངག་དང་བུད་མེད་ཀྱི་རྩོམ་ཟེར་བ་ནི་རྩོམ་རིག་ལོ་རྒྱུས་ལ་ཆེད་དུ་སྤྱོད་པའི་བརྡ་ཆད་ཅིག་སྟེ། དེ་ལ་སྐྱེས་མའི་ངག་དང་སྐྱེས་མའི་རྩོམ་ཞེས་དང་། སྐྱེས་མ་རང་གི་ངག་དང་སྐྱེས་མ་རང་གི་རྩོམ་ཞེས་ཀྱང་འབོད་དོ།། དེ་དུས་རབས་བཅུ་དགུ་པ་དང་ཉི་ཤུ་པའི་ནང་ལ་འཛམ་གླིང་ནུབ་ནས་དར། དོན་ནི་སྐྱེས་མའི་ཐོབ་ཐང་སྐྱེས་མ་རང་གིས་གླེང་རྒྱུ་ཡིན་ཞེས་པ་དེར་ཐུག་ཡོད་དེ། དེའི་མཐར་ལྟུང་གི་ཆ་གཅིག་ནི་སྐྱེས་པའི་ངག་ལས་བྱུང་བའི་སྐྱེས་མར་བསྔགས་བརྗོད་ཀུན་ཀྱང་སྐྱེས་མར་དམོད་པའི་ཚིག་ཡིན་ཟེར་བ་དེར་མངོན་ཡོད། དེ་བཞིན་ལས་འགུལ་དེ་ནི་མོ་དབང་རིང་ལུགས་ཟེར་བ་བུད་མེད་དག་གིས་མཚོན་ཆ་ཐོགས་ཤིང་གོ་ཆ་བགོས། རྔམ་སྟོན་ཁྲོམ་སྐོར་བྱེད་ཅིང་དབང་ཆ་རྩོད་པའི་རླབས་རྒྱུན་གྱི་རྗེས་འབྲེལ་དུ་བྱུང་བ་ཞིག་གོ། རླབས་རྒྱུན་དེ་ཡང་ཐོག་མ་ཧྥ་རན་སིའི་གསར་བརྗེ་ཆེན་མོའི་མཇུག་སྟེ་དུས་རབས་བཅོ་བརྒྱད་པའི་དུས་མཇུག་ལ་བྱུང་། ཧྥ་རན་སིའི་གསར་བརྗེ་ཆེན་མོའི་དུས་མཇུག་ལ་ཟུར་དུ་མིང་ཞིག་བཏགས་ཡོད་པ་ནི་ཧྥ་རན་སིའི་སྡེབ་གསོད་ཆེན་མོ་ཞེས་ཀྱང་འབོད་དེ། དུས་དེར་མི་གྲངས་མེད་པ་ཕྱི་ནང་གི་རྐྱེན་ངན་གྱིས་དམྱལ་བར་བྱས་ཤིང་སྡེ་གཟར་ཡ་ང་བ་བྱུང་བར་མ་ཟད། སྤྱི་ཚོགས་ཟང་ཟིང་ལྟོས་མེད་ཀྱི་དུས་འགྱུར་མང་པོ་གཅིག་རྗེས་གཅིག་ལ་བྱུང་། གྲ་སྡེབ་དཔུང་བསྒྲིགས་ཀྱིས་ཕན་ཚུན་ལ་ཁ་འཐབ་ལག་འཛིང་གསོད་གཏུབ་བྱེད་པའི་རུ་དཔུང་མང་པོ་བྱུང་སྟེ་གསར་བརྗེ་བ་ལྔ་སྟོང་ལྷག་མཚོན་ཆ་གཅིག་གི་འོག་ཏུ་བཀྲོངས་པ་ཡིན་ལ། ཡིད་སྐྱོ་བ་ནི་དེ་ཀུན་རང་དབང་ཟེར་བའི་ཐ་སྙད་ལ་ཁ་འཕངས་ཏེ་བྱུང་བ་ཡིན་ནོ།། མོ་དབང་རིང་ལུགས་ནི་སྤྱི་ཚོགས་ཀྱི་སྒྲིག་གཞིར་སྟངས་འཛིན་གང་ཡང་མེད་པའི་སྐབས་དེར་འབུས་ཤིང་མིའི་སྤྱོད་ལམ་འཆོལ་བའི་མངོན་རྟགས་མང་པོའི་གྲས་ཀྱི་གཅིག་ཡིན་ལ། རིང་ལུགས་གང་དེ་མར་ཁེ་སིའི་ལྟ་བ་ཡོ་རོབ་ཏུ་འཁྱར་བའི་ཕམ་ཁའི་ཕྱི་ལ་སྙེག་ནས་སྟེས་དབང་ལྟ་བུའི་ངང་ལ་ཨུ་རུ་སུར་བྱུང་། དེ་ནས་རིག་གསར་གྱི་སྐབས་ལ་ཀྲུང་གོ་དང་བོད་དུའང་འཁྱུག་ཙམ་བྱུང་བ་བཅས་སོ།།”འདི་ཡིན་ལ། ཚིག་འདི་ཕྱིས་ངའི་སློབ་མ་ཨི་ཏི་ཧཱ་ས་ལགས་ཀྱིས་དྲས་ཏེ་སྐད་ཚོམས་སུ་བཀོད་ཡོད་པ་དེ་བཞིན་ཡིན་ལ། འདི་ལས་ཀྱང་བསྡུས་པ་ཞིག་སྟེ“བུད་མེད་ཀྱི་ངག་དང་བུད་མེད་ཀྱི་རྩོམ་ཟེར་བ་ནི་དུས་རབས་དུ་མའི་གོང་ལ་ནུབ་ཕྱོགས་ནས་དར་ཞིང་ཀུན་སྤྱོད་འཆལ་བའི་མོ་དབང་རིང་ལུགས་དང་བསྡོངས་ནས་བྱུང་བ་ཞིག་ཡིན་ལ། ལོ་རྒྱུས་སྟེང་ནུབ་པར་གྱུར་པའི་རིང་ལུགས་དང་བསམ་བློའི་རླབས་རྒྱུན་ཡན་པོ་ཞིག་གོ།”ཞེས་པ་ད་ལོའི་ཟླ་བདུན་པར་རང་གི་སྐད་འཕྲིན་ལ་བཀོད་ཡོད། དེ་ཡང་འདིའི་གཏིང་རིམ་གྱི་དོན་ཅི་ཡིན་ཞེས་ང་ལ་འདྲི་མཁན་བྱུང་ན་སྙམ་པ་ཙམ་ཡིན། འོན་ཀྱང་། འདྲི་མཁན་མ་བྱུང་ལ་དོགས་པ་གནང་མཁན་ཡང་མ་བྱུང་།
དེ་ནས་ཟླ་གསུམ་འགོར་རྗེས་ཀྱི་ཁ་ཉིན་ཞིག་ལ་གློ་བུར་དུ་ར་རྫ་མ་འཇམ་དབྱངས་སྐྱིད་ཀྱིས་དགག་རྩོམ་ཞིག་དྲ་ཐོག་ཏུ་སྤེལ་འདུག དེའི་ཡར་སྔོན་དུ་ངའི་སྐད་ཆ་དེ་ཅི་ཡིན་དང་དེའི་རྒྱ་ཡིག་གི་མིང་ཚིག་རྣམས་ཅི་ལྟར་ཡིན་སོགས་འདྲི་དགོས་པ་གཅིག་ཀྱང་མ་དྲིས་པར་རང་གཅིག་པུའི་འོལ་ཚོད་ཀྱིས་ངའི་ཡི་གེ་ལ་འདི་དང་གན་ཞེས་དག་བཅོས་གཤའ་བཅོས་ཤིག་ཀྱང་མཛད་གནང་འདུག་ལ། མོའི་སྤྱོད་ལམ་དེར་ཡང་ང་ཁོང་ཁྲོ་ཕྲན་ཙམ་ལངས་མ་བྱུང་། མོའི་རྩོམ་དེ་ཡང་ཞིབ་ཏུ་བཀླགས་པ་ཡིན།
ར་རྫ་མའི་རྩོམ་དེར་ངས་གཤམ་མཆན་ཞིག་དང་བཅས་བཙན་པོ་དྲ་བར་ཡང་སྤེལ་དུ་བཅུག་ཡོད། དེ་ནས་ར་རྫ་མས་བུད་མེད་ཚོར་སྐུལ་སློང་གིས་ང་ལ་དགག་པའི་ལས་འགུལ་རྒྱ་ཆེར་སྤེལ་བཞིན་ཡོད་པ་ཐོས་ལ། སྐད་འཕྲིན་ལས་ཕར་བཤད་ཚུར་བཤད་ཀྱི་སྐད་དང་ཡི་གེ་འགའ་རེ་ཡང་ངའི་སྒེར་འཕྲིན་ལ་རིམ་པར་ཐོན་སོང་། ང་མཚར་སྣང་སྐྱེ་བ་གཞན་ཞིག་ནི་མོས་བུད་མེད་རྩོམ་པ་པོ་གཅིག་ལ་བཤད་པའི་སྐད་ཆ་རེད། ནང་དོན་ནི་ད་ཐེངས་རྩོམ་ཡག་མིན་ལ་བལྟ་མི་དགོས་པར་མ་ཟད། ནོར་བཅོས་དག་བཅོས་བྱེད་མཁན་ཡང་ཟུར་དུ་ཡོད་ལུགས་ཤིག་བཤད་སོང་ཟེར་བ་དེ་རེད། ཡིན་རྒྱུ་ནི་ང་ལས་བྲེལ་གྱི་དབང་གིས་ཁ་ཉིན་དགོང་མོར་སྐད་འཕྲིན་གྱི་གྲོགས་པོའི་ཚོམས་དང་འབྲལ་རྒྱུ་ཡིན་ཚུལ་གྱི་གསལ་བསྒྲགས་ཤིག་སྤེལ་ཡོད་པ་དེར་ཐུག་ཡོད་པ་འདྲ་སྟེ། དེ་ནི་ངའི་ཚོད་དཔག་ཡིན། གསལ་བསྒྲགས་དེར་ངས“ང་ལ་དགག་པ་དང་སྨད་པའི་རྩོམ་སྒེར་ལ་མ་སྐུར”ཞེས་པ་ཞིག་བྲིས་ཡོད་པས་ཡིན་འདྲ། དེས་མོར་ངར་བསླངས་པ་འདྲ།
ངས་གསལ་བསྒྲགས་སྤེལ་བའི་ཞོགས་པ་སྔ་མོར་ར་རྫ་མས་སྔར་ནས་གྲ་སྒྲིག་བགྱིས་པའི་བུད་མེད་བཅོ་ལྔ་ཙམ་གྱི་རྩོམ་ཐུང་རེ“རྒན་གུར་མགོན་སྐྱབས་ལགས། ང་ཚོར་ཁྱེད་ལ་ཞུ་རྒྱུ་ཡོད།”ཅེས་པའི་ཁ་བྱང་གཅིག་གི་ཐུ་འོག་ལ་བཅུག་སྟེ་དྲ་སྟེང་དུ་བཀོད་འདུག ཕངས་པ་ཞིག་ལ་ང་སློབ་ཆེན་རྩོམ་གཞུང་དགེ་རྒན་ཞིག་གིས་རྟག་པར་དོ་སྣང་བྱེད་པའི་རྩོམ་པ་པོ་ཧོར་མོ་ལགས་ཀྱང་འདིའི་ནང་དུ་ཚུད་འདུག་པ་དེ་རེད། དེ་ནི་ངའི་བློ་ཡུལ་ལས་འདས་ཙམ། དེ་བཞིན་ཁོ་མོ་ཚོས་ངའི་སྐད་ཆ་དེའི་ནང་གི་ཚིག་གཅིག་ཀྱང་མ་གོ་བར“ངེད་རྣམས་ལ་བུད་མེད་ཀྱི་ཐོབ་ཐང་དགོས”རབས་ཤིག་བཤད་གི་འདུག དེ་ལས་ངས་ཟ་ཁང་དུ་ཟ་མ་ཞོར་བཤད་པའི་སྐད་ཆ་རང་ག་བ་ཞིག་སྟེ “ངས“བུད་མེད་ཀྱི་ངག”དང་“བུད་མེད་ཀྱི་རྩོམ”ཟེར་བའི་མིང་སྙན་མོ་དེ་གཉིས་ཀྱི་འབྱུང་ཁུངས་ནི་ཡ་ང་བའི་སྤྱི་ཚོགས་ཀྱི་རྒྱབ་ལྗོངས་ཤིག་ལ་ཐུག་ཡོད་པས། བེད་སྤྱོད་བྱེད་དུས་དོ་སྣང་བྱ་དགོས་ཚུལ་གྱི་བརྡ་ཞིག་བཏང་བ་ལ། ར་རྫ་མས་དམག་ཁྲིད་དེ་བུད་མེད་ཀྱི་ཐོབ་ཐང་དགོས་ཞེས་ངའི་སྒོ་རྩར་ཐོན་སོང་། ངའི་ལག་ན་ཁྱོད་ཚོའི་ཐོབ་ཐང་ཟེར་བ་དེ་མེད་པཱ། ཡོད་ན། གཅིག་ཀྱང་མ་ལུས་པ་ཚང་མ་བཟུང་ནས་ཁྱེར་ཆོག ང་ལ་སེར་སྣ་གཅིག་ཀྱང་མེད། དེ་ནས། ཐོབ་ཐང་ཡོངས་རྫོགས་ཁྱེར་དེ་ཕྱིར་འགྲོ་དུས། ལམ་བར་ནས་འཕྲོག་འཛིང་མེད་པ་དང་ཐོབ་ཐང་ཁ་ཁེར་མི་འབོར་རྒྱུ་ནི་ངའི་རེ་བ་ཡིན། ཐོབ་ཐང་དེ་ད་རེབ་དམག་འདྲེན་མཁན་གྱི་འགོ་པས་རྐུ་ལེན་ལྐོག་ལེན་སོགས་མེད་པར་ཆ་སྙོམས་ཀྱིས་བགོ་རྒྱུའི་རེ་བ་དང་། རྗེས་སུ་ཆེ་ཆུང་དང་མང་ཉུང་ཤོར་སོང་ཞེས་ངུ་བཤུམ་བྱས་ཏེ་ཡོང་ན་ང་ལ་བཀོད་པ་ཅི་ཡང་མེད། ད་ཚང་མ་ཁྱེད་ཚོར་བྱིན་ཚར་བས་ཁ་སྣོན་བྱ་རྒྱུ་དང་གསབ་མ་ཅི་ཡང་ལྷག་མེད། གསལ་བོར་བཤད་བཏང་ནི་ཡིན། ”ཞེས་ཀུ་རེ་ཞིག་བྱས་པ་ཡི་གེར་ཡང་བཏང་འདུག
བུད་མེད་བཅོ་ལྔས་བྲིས་པའི་རྩོམ་ལ་ཡང་ངས་ཞིབ་ཏུ་བལྟས་པ་ཡིན། ཡ་མཚན་པ་ཞིག་ལ་རེ་གཉིས་ཤིག་མ་གཏོགས་སྐད་ཀྱི་འགྲོས་ལུགས་ཀྱང་གཅིག་པ་འདྲ་བ། ཡི་གེའི་རྣམ་འགྱུར་ཡང་གཅིག་པ་འདྲ་བ། ཚིག་སྦྱོར་ཡང་མཉམ་པ་ལྟ་བུའི་སྣང་བ་ཞིག་བྱུང་། ཚིག་གི་ངོ་གདོང་ན་རྒྱ་དང་སྨ་ར། ཁ་སྤུ་མང་བའི་སྣང་བ་བྱུང་། དེ་ནི་དངོས་གནས་ཡ་མཚན་པ་ཞིག་རེད། ངའི་གྲོགས་པོ་མང་པོར་དེ་འདྲའི་ཚོར་སྣང་བྱུང་འདུག
གང་ལྟར་ངའི་སྡོམ་ནི“བུད་མེད་བཅོ་ལྔ་ཙམ་གྱིས་རང་འགུལ་སྒོས་ང་ལ་རྒྱུགས་ཤིག་སྤྲད་འདུག རེ་རེ་བཞིན་རང་ཉིད་སྡེར་ཐོག་ལ་བཞག་ནས་ཡོང་འདུག དེའི་ནང་མི་གཅིག་གིས་ཀྱང་བུད་མེད་ཀྱི་ངག་དང་བུད་མེད་ཀྱི་རྩོམ་ཟེར་བའི་ཐ་སྙད་དེ་གོ་ཡང་མྱོང་མེད་པ་དེ་རེད། ངེས་པར་སྐྱོ་བའི་གནས་སོ།།”ཞེས་གཞན་གྱིས་ངའི་པར་དང་བཅས་དྲ་ཐོག་ལ་བཀོད་འདུག་པ་དེ་རེད།
མཇུག་ཏུ། རྩོམ་རིག་ལོ་རྒྱུས་སྟེང་སྐད་གྲགས་ཅན་གྱི་སྐད་ཆ་ཞིག་སྟེ། “འཆི་འམ་གསོན་ནམ། དངོས་གནས་ངས་ཅི་བྱེད་དགོས་པ་མི་རྟོགས། ”ཞེས་པ་དེ། ཁོ་བོས་བསྐྱར་བཅོས་ཀྱིས། “བདག་གི་སྐྱེས་མ་རྩོམ་པ་པོ་དག གལ་ཏེ་ཁྱེད་ཚོས་འདི་ཙམ་ཡང་གསལ་བར་མ་གཟིགས་ན། ངས་དངོས་གནས་ངས་ཅི་བྱེད་དགོས་པ་མི་རྟོགས། ”ཞེས་པ་འདི་ཁྱེད་བུད་མེད་བཅོ་ལྔ་པོ་དག་ལ་སྤྱི་སྡེར་དུ་ཕུལ་བ་ཡིན། ཟ་དང་ཟུར་ནས་ལག་བསྲིངས་ཏེ་ཟ་མཁན་འཐུང་མཁན་ཡོད་ནའང་དེ་བཞིན་ཡིན།
མཐར། པ་ཀྲ་ཧེས།
2018ལོའི་ཟླ10པའི་ཚེས11ཉིན་ཁྲིན་ཏུ་ནས་ཡུལ་ལྷའི་ཕ་གཞིས་ཙི་ཐུང་ལ་འགྲོ་བའི་ལམ་དུ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/28222.html


text:
ཁྲི་ཀའི་དུང་དཀར་ཉི་མ་རྫོང་ངམ་འོ་འབུའི་སྒྲུབ་ཕུག
ཕ་སློབ་དཔོན་ཡབ་ཡུམ་ཞབས་ལ་འདུད། ། མི་རང་གིས་རང་ལ་གྲོས་ཤིག་འདེབས། །སྤྱིར་འཁོར་བའི་སྡུག་བསྔལ་མཐའ་མེད་དེ། །སྒོས་ངན་སོང་སྡུག་བསྔལ་བསམ་མི་ཁྱབ། ། དུས་ད་ལྟ་སྙིགས་མ་ལྔ་བདོའི་དུས། ། མི་མཆོག་དམན་ཐམས་ཅད་སྡུག་བསྔལ་དང་། །ལས་མི་དགེ་ཁོ་ན་ཉིན་མཚན་འདའ། །མི་ཕལ་ཆེར་ཁས་ཞན་སྡུག་བསྔལ་མྱོང་། །མི་ཕལ་ཆེར་དགྲས་མནར་སྡུག་བསྔལ་མྱོང་། །མི་ཕལ་ཆེར་དགེགས་ཆེ་སྡུག་བསྔལ་མྱོང་། །མི་ཕལ་ཆེར་རང་གིས་སྡུག་བསྔལ་བསྒྲུབ། ། མི་ཕལ་ཆེར་གཞན་གྱིས་སྡུག་བསྔལ་སྦྱོར། ། ས་ཁྲིམས་ཡོད་ཁྲིམས་ཀྱིས་མནར་བས་སྡུག །ས་ཁྲིམས་མེད་རང་མགོ་མི་ཐོན་སྡུག །ནོར་ཡོད་ན་དགྲ་རྐུན་མང་བས་སྡུག །ནོར་མེད་ན་ཁ་མི་སོས་པས་སྡུག ། ལར་སེམས་ཁ་སྐྱིད་ནས་ཡོད་པའི་མི། ། དུས་དེང་སང་ཡུལ་ཕྱོགས་གང་ནའང་མེད། །ད་བསམ་བློ་ཞིབ་ཏུ་ཐོངས་མཛོད་ལ། །ཚིག་སྙན་པའི་གྲགས་པ་ཨེ་འཕེལ་དང་། ། ཚེ་འདི་ཡི་བདེ་སྐྱིད་ཨེ་འབྱུང་སོགས། ། དོན་མེད་པའི་བྱ་བ་བློས་ཐོངས་ལ། །ཕུགས་བདེ་བའི་ཐབས་ལ་འབད་རེ་རན། །བུ་བཟང་ན་གཏན་གྱི་མགོ་འདོན་མཛོད། ། བུ་ངན་ན་འདི་སྡུག་ཕྱི་སྡུག་གྱིས། །ད་འདུལ་ན་རང་གི་སེམས་རྒྱུད་ཐུལ། །རྟ་ཉོ་ན་རྩ་རླུང་རྟ་ཕོ་ཉོས། །གོས་གྱོན་ན་བཟོད་པའི་གོ་ཆ་གྱོན། །རྒྱན་འདོགས་ན་ཚུལ་ཁྲིམས་རྒྱན་བཟང་ཐོགས། །མཚོན་འཛིན་ན་ཤེས་རབ་རལ་གྲི་ཟུངས། །མགོ་འདོགས་ན་ཨོ་རྒྱན་རྗེ་ལ་ཐོགས། ། ངོ་འཛིན་ན་དཀོན་མཆོག་གསུམ་ངོ་ཟུངས། །ས་འཛིན་ན་ཆོས་དབྱིངས་རང་མལ་ཟུངས། །མིང་ལེན་ན་སེམས་དཔའ་ཆེན་པོ་ལོངས། །དཔའ་འདོད་ན་ཉོན་མོངས་དགྲ་བོ་ཐུལ། །མཁས་འདོད་ན་གཅིག་ཤེས་ཀུན་གྲོལ་མཛོད། །སྐྱིད་འདོད་ན་ཚེ་འདིའི་ཁེ་གྲགས་སྐྱུངས། །བདེ་འདོད་ན་བདེ་སྟོང་ཉམས་ལེན་མཛོད། །ལེགས་འདོད་ན་དམ་པའི་རྣམ་ཐར་སྐྱོངས། །རྟགས་འདོད་ན་སྙིང་ནས་སྙིང་རུས་གྱིས། །ཅི་འདོད་ན་ཨོ་རྒྱན་ཆེན་པོར་ཞུས། །སྒོམ་འདོད་ན་ཡང་དང་ཡང་དུ་ལྟོས། །གནད་འདོད་ན་བསྐྱེད་རྫོགས་རྫོགས་ཆེན་སྒོམས། །ཀུན་འདོད་པ་ཙམ་གྱིས་མི་ཆོག་སྟེ། །དེ་ལག་ལེན་ཉིད་དུ་འགེལ་བ་དགོས། །མཐར་མ་ཕྱིན་བར་དུ་ཉམས་ལེན་དགོས། །མི་རང་གི་རང་ལ་ལྕག་འདེབས་དགོས། །གྲོས་རང་གྲོས་བཟང་པོ་རང་འདེབས་དགོས། །སྐྱོན་རང་སྐྱོན་ངན་པ་རང་ཤེས་དགོས། །མི་རང་གི་དགེ་སྐུལ་རང་བྱེད་དགོས། །གཏམ་དེ་ནི་རང་གི་ཡིད་འཛིན་དགོས། །རང་སྨྲས་པའི་ཁ་ལ་རང་ཉན་དགོས། །རང་སྒོ་གསུམ་རང་དབང་ཆོད་པ་དགོས། །ཕྱིའི་དགོས་དགོས་མང་པོ་དགོས་མཁོ་མེད། །མི་སུ་ལ་དགོས་པ་དམ་པའི་ཆོས། །དེ་དགོས་ངོ་ཤེས་པ་འགའ་མ་མཆིས། །ཕྱི་དགོས་པའི་ཡོ་བྱད་མེད་ཀྱང་རུང་། །ནང་དགོས་པའི་ཉམས་ལེན་མེད་མི་རུང་། །རང་མཐོ་བར་འདོད་ན་ཉམས་ལེན་གྱིས། །སྐྱིད་མྱོང་བར་འདོད་ན་ཉམས་ལེན་གྱིས། །ནོར་ཕྱུག་པར་འདོད་ན་ཉམས་ལེན་གྱིས། །ཚེ་འདི་བདེ་འདོད་ན་ཉམས་ལེན་གྱིས། ། ཚེ་ཕྱི་སྐྱིད་འདོད་ན་ཉམས་ལེན་གྱིས། །ཆོས་ཉམས་སུ་བླངས་པས་རང་གཞན་གྱི། །དོན་གཉིས་པོ་མྱུར་ཏུ་འགྲུབ་པར་འགྱུར། །གླུ་འདི་ནི་ཤར་གྱི་རྫོགས་ཆེན་པ། །མིང་ཆོས་དབྱིངས་སྟོབས་ལྡན་རྡོ་རྗེ་ཡིས། །གནས་འོ་འབུའི་ཕུག་པར་བླངས་པའི་དགེས། །རྗེ་དམ་པའི་རྣམ་ཐར་སྐྱོང་ནུས་ཤོག །
- ཆོས་དབྱིངས་སྟོབས་ལྡན་རྡོ་རྗེ་ཡིས་ཁྲི་ཀའི་འོ་འབུའི་ཕུག་པར་བླངས་པའི་མགུར།
- དྲན་གླུ་ཆུང་ཐོས་པ་འཛུམ་ཤོར།
- དགེ་རྒན་ཚོ། བཀའ་དྲིན་ཆེ།
- བཙོན་ནས་ཧོར་ཁང་ལ་གནང་པའི་ཕྱག་བྲིས།
- གངས་ལྗོངས་དབྱངས་ཀྱི་རྒྱལ་བོ།---བདུད་བྷེ་རྗེས་སུ་དྲན་པ།
- ༄༅། །རྗེ་བཙུན་མི་ལ་རས་པས་མར་པ་དྲན་པའི་གདུང་དབྱངས།
- མཚོ་སྔོན་གྱི་བོད་ཀྱི་རྩོམ་པ་པོ་ངོ་སྤྲོད་རགས་བསྡུས།
- དོར་ཞི་གདོང་དྲུག་སྙེམས་བློའི《དྲང་གཏམ་རྨ་ཐོག་གཙགས་འདེབས》
- འཁོར་བའི་ཐོལ་མགུར།
- མགོ་དཀྲིས་དམར་པོ་དྲན་པ།
དྲ་ཚིགས་འདིའི་པར་དབང་རྨ་ཡུལ་ཁྲི་ཀའི་རིག་གནས་དྲ་བར་དབང་བས་ཆོག་མཆན་མ་ཐོབ་པར་བརྒྱུད་འགོད་རིགས་བྱེད་མི་ཆོག
青ICP备12000378号 QQ: 406771696


text:
ཡེ་ཤེས་ཀྱིས། 2018-06-01
ཨ་ཁུ་དུང་བརྩེ། མིང་གཞན་ཞབས་ལུང་བསྟན་འཛིན་འཇམ་དབྱངས་སམ་ཁྲེན་ཡུང་ཟེར། སི་ཁྲོན་འབའ་ཐང་རྫོང་གི་མི་ཡིན་ཞིང་། གཞས་གདངས་རྩོམ་མཁན་དང་། གླུ་དབྱངས་བཟོ་མཁན། རིག་རྩལ་གྱི་ཇུས་འགོད་པ་བཅས་ཡིན་ལ། སི་ཁྲོན་ཞིང་ཆེན་རོལ་དབྱངས་མཐུན་ཚོགས་ཀྱི་ཚོགས་མི་དང་རོལ་དབྱངས་སྒྱུ་རྩལ་འཕེལ་རྒྱས་མཐུན་ཚོགས་ཀྱི་ཚོགས་མི་ཡིན། ཁོང་གིས་སྔ་ཕྱིར《བཀྲ་ཤིས་ཉི་མའི་ལུང་པ》སོགས་གླུ་དབྱངས་བརྩམས་ཆོས100ལྷག་དང་། 《དྲིན་ཕ་མ》སོགས་དམངས་གཞས་བརྩམས་ཆོས300 ལྷག་བརྩམས་ཡོད། 《མཛེས་པའི་པི་ཝང་གི་ཕ་ས།》དང་《ཁམས་ལྷོ་བུ་མོ།》སོགས་རོལ་དབྱངས་ཆེད་བསྒྲིགས40ལྷག་བཟོས། གླུ་གར་དགོངས་ཚོགས་ཆེ་གྲས《འབའ་བའི་རང་སྒྲ》སོགས་ཇུས་འགོད་འཁྲབ་ཁྲིད་བྱས། 1994ལོ་ནས་བཟུང་མ་བསྐུལ་དང་བླངས་ཀྱིས་མི་རིགས་དམངས་ཁྲོད་རོལ་དབྱངས་བསྡུ་གསོག་བྱ་འགོ་ཚུགས་ཏེ་ད་ལྟའི་བར་བོད་ཀྱི་དམངས་གླུ་སོགས3000ལྷག་བསྡུས་པར་མ་ཟད་དན་གྲངས་འཕྲིན་མཛོད་ཀྱང་བཟོས་ཡོད།
གཞས་ཀྱི་ཁོར་ཡུག་ཁྲོད་དུ་འཚར་ལོངས་བྱུང་། མི་རིགས་རིག་གནས་དར་སྤེལ་ཁུར་ཆེན་བཞེས།
སྤྱི་ལོ1985ལོར་ཨ་ཁུ་དུང་བརྩེ་འབའ་ཐང་དགེ་འོས་སློབ་གྲྭ་ནས་མཐར་ཕྱིན་ཏེ་སྡེ་རོང་རྫོང་གི་འབྲུ་ཆུ་འགྲམ་གྱི་སློབ་ཆུང་ཞིག་གི་དགེ་རྒན་གྱི་འགན་བཞེས། མ་གཞི་ནས་འབའ་གཞས་དང་པི་ཝང་དར་སའི་ཁོར་ཡུག་ཁྲོད་དུ་འཚར་ལོངས་བྱུང་ཞིང་གཞས་གདངས་ལ་གོམས་འདྲིས་ཆེ་བའི་ཁར། ཁོང་གིས་ནམ་རྒྱུན་ཁོམ་པ་ཡོད་དུས་རོལ་དབྱངས་འཕྲིན་ལམ་ནས་ཞང་ཀང་དང་ཐའེ་ཝན་གྱི་དར་ཁྱབ་ཆེ་བའི་གླུ་དབྱངས་ལ་ཉོན་ཞོར་བརྩོན་པ་ཆུ་བོའི་རྒྱུན་བཞིན་བསྟེན་པས་རོལ་དབྱངས་ཀྱི་རྨང་གཞི་བཟང་པོར་བཏིང་། ཨ་ཁུ་དུང་བརྩེའི་རོལ་དབྱངས་ལ་དང་དོད་དང་ཧུར་སེམས་ཆེ་བའི་བྱ་སྤྱོད་དེས་གོང་རིམ་འགོ་ཁྲིད་ཀྱི་ཡིད་དབང་ཀུན་ནས་འཕྲོག་པས་ཁོང་གི་ནུས་པར་ཡིད་ཆེས་དང་ཁས་ལེན་གནང་ཐོག་ཁོང་རྫོང་རིག་གནས་ཁང་དུ་ལས་གནས་སྤོས། རིག་གནས་ཁང་དུ་ལས་ཀ་བྱེད་པའི་དུས་རིམ་དུ་ཐེངས་ཤིག་ལ་དར་མདོ་རུ་གཞུང་དོན་སྒྲུབ་སར་འགྲོ་བའི་སྐབས་དང་བསྟུན་ནས་རང་ཁུལ་གྱི་གླུ་དབྱངས་ཆེད་ལས་པ་དགེ་རྒན་ཆོས་རྒྱ་མཚོ་དང་ཐུག་པར་མ་ཟད་རོལ་དབྱངས་ཀྱི་ཆེད་ལས་རིག་གནས་སྐོར་མཛུབ་སྟོན་ཐོབ་པ་རེད། 2000ལོར་ཨ་ཁུ་དུང་བརྩེ་སི་ཁྲོན་རོལ་དབྱངས་སློབ་གླིང་དུ་གཞས་གདངས་བསླབ་པའི་སྐལ་བ་ཐོབ་པའི་ཁར་བསོད་ནམས་ཆེ་བས་སི་ཁྲོན་རོལ་དབྱངས་སློབ་གླིང་གི་དགེ་རྒན་ཆེན་མོ་ཁྲང་དབྱིན་ཀྲུང་གི་སློབ་མར་གྱུར། དེ་ནས་ཁོང་གིས་རྨང་གཞི་ནས་སྦྱོང་འགོ་བཙུགས་ཏེ་རོལ་དབྱངས་ཀྱི་རྟ་ཕོར་གུས་རྟག་གཉིས་ཀྱི་བརྩོན་འགྲུས་གཤོག་ཟུང་བཏགས་པས་ལོ་གསུམ་རིང་ལ་སྦྱང་དགོས་པའི་སློབ་ཚན་ཐམས་ཅད་དུས་ཐུང་ལོ་གཅིག་ལྷག་ཙམ་གྱི་ནང་དུ་སྦྱངས་ཚར་བར་བྱས་པར་བརྟེན་དགེ་རྒན་ཁྲང་དབྱིན་ཀྲུང་གིས་ཧ་ཅང་གཙིགས་ཆེན་གནང་ཞིང་རྗེས་སུ་འཛིན། སློབ་མཐར་ཕྱིན་རྗེས་ཨ་ཁུ་དུང་བརྩེས་རོལ་དབྱངས་དེ་དགའ་ཕྱོགས་ཁོ་ན་ཙམ་ལུས་པར་བློ་ཡིད་མི་ཚིམས་ཤིང་ཚེ་གང་གི་བྱ་གཞག་ཏུ་བརྩིས་ནས་འབད་བརྩོན་བྱས་པ་རེད། དེ་ནས་ཁོང་གིས་ཐོག་མ་ལས་དོན་ཁང་བཙུགས་པ་དང་རོལ་དབྱངས་རུ་ཁག་སྒྲིག་འཛུགས་བྱེད་ཅིང་རིག་གནས་སྤྱི་གཉེར་ཁང་བཙུགས་པ་རེད། ཁོང་ལ་མཚོན་ན། མི་རིགས་ཀྱི་རིག་གནས་ཁྱབ་སྤེལ་བྱ་རྒྱུ་དེ་གཡོལ་ཐབས་མེད་པའི་འགན་འཁྲི་རུ་གྱུར། མི་རིགས་ཀྱི་རིག་གནས་ཁྱབ་སྤེལ་ཇེ་ལེགས་གཏང་བའི་ཆེད། མཁའ་ལྡིང་ཁྱུང་ཆེན་ཁོང་ལུང་ཁུག་ནས་འཕུར་ཏེ་རྒྱ་ནག་ཁྲེང་ཏུའུ་ཡི་མཁའ་དབྱིངས་སུ་གཞིས་ཆགས། དེ་ལོར་ཁོང་ལོ35ལ་སོན་ཡོད།
བརྩམས་ཆོས་གསེར་རིའི་ཕྲེང་བའི་བཞིན་མདངས་ངོམས། བོད་ཀྱི་རོལ་དབྱངས་འཛམ་བུ་གླིང་ལ་བསྒྲགས།
དེ་ཡང་སྙིང་རུས་ཅན་ལ་བདེན་འབྲས་སྨིན་པར་སླ་ཞེས་པའི་དཔེ་ལྟར། ཨ་ཁུ་དུང་བརྩེས་བོད་རིགས་ས་ཁུལ་ཡོངས་སུ་ཁྱབ་པའི《བཀྲ་ཤིས་པའི་ཉི་མ་ལུང་པ》ཞེས་པའི་རོལ་དབྱངས་ཆེད་བསྒྲིགས་གསར་དུ་བརྩམས་པར་བརྟེན་ནས་ཁོང་གི་གླུ་དབྱངས་བྱ་གཞག་ལེགས་ཕྱོགས་སུ་འཕེལ་བར་གྱུར། སི་ཁྲོན་གླུ་དབྱངས་སློབ་གླིང་དུ་སློབ་སྦྱོང་བྱེད་པའི་སྐབས་ཨ་ཁུ་དུང་བརྩེས་སྡེ་རོང་རྫོང་གངས་སྤྱང་ཚན་སྡེབ་དང་ཉི་མ་ལུང་པའི་སྒྱུ་རྩལ་ཚོགས་པ་བཙུགས་ཡོད། དེ་ནས《ཕ་མ་རིགས་བཟང་བུ་སྲིང་》དང་།《རྩྭ་ཐང་སྟེང་གི་ཅང་ཤེས》《མི་ཡུལ་གྱི་མཛའ་གྲོགས》《གནས་ཚང་ཨ་མ》སོགས་དམངས་གླུ་བརྩམས་ཆོས་བརྒྱ་ལྷག་གསར་རྩོམ་བྱས་ཤིང་།《བསོད་ནམས་དབྱངས་དང་ལྡན་པའི་པི་ཝང་》དང་《དྲིན་ཕ་མ》《རྡོག་བྲོ་ཡག་མོ》《ལ་མོ་རྒྱབ་ཕྱོགས》སོགས་དམངས་གཞས་བརྩམས་ཆོས300ལྷག་བཅོས་སྒྲིག་བྱས།《བཀྲ་ཤིས་ཉི་མའི་ལུང་པ》དང་།《མཛེས་པའི་པི་ཝང་ཕ་ས》《ཁམས་ལྷོ་བུ་མོ》《ཟླ་འོད་ཁྲོད་ཀྱི་པི་ཝང་སྟེ་འབའ་ཐང་གཞས་ཀྱི་ཆེད་བསྒྲིགས》《བསོད་ནམས་དབྱངས་དང་ལྡན་པའི་བཀྲ་ཤིས་ཉི་མ་ལུང་པ》《རྨི་ལམ་ཁྲོད་ཀྱི་སེམས་ཀྱི་ཉི་ཟླ་སྟེ་ཕ་ཡུལ་གྱི་རང་སྒྲ》《རྡོག་བྲོ་རྒྱག་ཤོག》སོགས་དམངས་གླུའི་ཆེད་བསྒྲིགས40ལྷག་དཔེ་སྐྲུན་བྱས་པར་བརྒྱུད་བརྩམས་ཆོས་གསེར་རིའི་ཕྲེང་བས་བོད་ཀྱི་རོལ་དབྱངས་འཛམ་བུ་གླིང་ལ་བསྒྲགས་པ་རེད། ཁོང་གིས་ད་དུང་གླུ་གར་དགོངས་ཚོགས་ཆེ་གྲས《འབའ་བའི་རང་སྒྲ》དང《སྟོན་ཟླའི་གཞས་གདངས》 མི་རིགས་གླུ་གར་སྙན་ངག་དང་རི་མོའི་ཟློས་གར་ཆེ་གྲས《ཉི་མའི་ལུང་པ》སོགས་ཇུས་འགོད་འཁྲབ་ཁྲིད་བྱས། 1994ལོ་ནས་བཟུང་མ་བསྐུལ་དང་བླངས་ཀྱིས་མ་རིགས་ཀྱི་དམངས་ཁྲོད་རོལ་དབྱངས་བསྡུ་གསོག་བྱ་འགོ་ཚུགས་ཏེ་ད་ལྟའི་བར་བོད་ཀྱི་དམངས་གླུ་སོགས3000ལྷག་བསྡུས་པར་མ་ཟད་དན་གྲངས་འཕྲིན་མཛོད་ཀྱང་བཟོས་ཡོད།
2012ལོར་དཀར་མཛེས་ཁུལ་གྱི་སྤྱོད་རྩལ་གཉིས་འཛོམས་ཀྱི་ཤེས་ལྡན་མི་སྣའི་བྱ་དགའ་ཐོབ། 2015ལོར་ཁྲེང་ཏུའུ་རྒྱལ་སྤྱིའི་གཟུགས་མེད་རིག་གནས་ཤུལ་བཞག་དུས་ཆེན་འགྲེམས་སྟོན་ཐོག《ཞབས་བྲོ་དགུ་རྒྱག》དང་《མཛས་གཞས》《སྒྲ་སྙན་གཞས》བཅས་ཞབས་བྲོ་གསར་རྩོམ་བྱས་པར་མ་ཟད་གཟུགས་མེད་རིག་གནས་ཤུལ་བཞག་གི་རྒྱལ་སྤྱིའི་གསེར་གྱི་རྟགས་མ་ཐོབ་ཡོད། 2015ལོར་སྡེ་རོང་རྫོང་གི་མང་ཚོགས་སྒྱུ་རྩལ་དུས་ཆེན་སྐབས་དང་པོའི་རིག་རྩལ་དགོང་ཚོགས་ཐོག་གླུ་གར་ཟློས་གར་ཆེ་གྲས《ཉི་མ་ལུང་པ》ཞེས་པ་འཁྲབ་ཁྲིད་གྲུབ་ནས་ཁམས་པའི་བརྙན་འཕྲིན་ནས་བཏང་ཡོད། ཁམས་པའི་བརྙན་འཕྲིན་ཁང་གི2016ལོའི《གནས་མཆོག་དཀར་མཛེས》ཞེས་པའི་གཙོ་དོན་ལོ་སར་དགོང་ཚོགས་ཀྱི་གཙོ་དོན་རོལ་དབྱངས་དང་གླུ་དབྱངས་མཉམ་ལེན། མཛའ་གཞས་མཉམ་ལེན། བཀྲ་ཤིས་པའི་ཆང་གཞས་བཅས་གསར་རྩོམ་བྱས་ཡོད། 2016ལོའི་ཟླ9པར་སེམས་ཀྱི་ཉི་ཟླ་བོད་ཀྱི་བྱིས་པའི་གླུ་གཞས་མཉམ་ལེན་ཚོགས་པར་བྱིས་གླུ་མཉམ་ལེན་རོལ་དབྱངས་སྟེ《གུ་རུ་མཚན་སྔགས》དང་《ཕ་མ་རིགས་བཟང་གི་བུ་སྲིང་》།《གྲོགས་པོ》བཅས་གསར་རྩོམ་བྱས་ཤིང་པེ་ཅིན་སྤྱི་མཉམ་ལེན་དུས་ཆེན་གྱི་འགྲན་བསྡུར་སྐབས་བཅུ་གཉིས་པར་ཞུགས་ནས་རྒྱལ་སྤྱིའི་རིམ་པ་གཉིས་པའི་མཉམ་ལེན་ཚོགས་པའི་མཚན་སྙན་ཐོབ། 2016ལོའི་སྐབས་དགུ་པའི་ཁམས་པའི་སྒྱུ་རྩལ་དུས་ཆེན་གྱི་ཚོགས་རའི་གཙོ་བོའི་འགོ་ཚུགས་མཛད་སྒོའི་གླུ་དབྱངས་དང་འདབ་པའི་ཡན་ལག་ཚོགས་རའི་གླུ་དབྱངས་གསར་རྩོམ་དང་སྒྲིག་བཟོ་བྱས་ཡོད་པ་རེད།
མི་རིགས་རིག་གནས་ཁྱད་ཆོས་རབ་ཏུ་ཕྱུག ཁམས་པའི་རོལ་དབྱངས་ཟོང་རྟགས་གྲགས་ཅན་བསྐྲུན།
ཏང་གི་ཚོགས་ཆེན་བཅོ་བརྒྱད་པ་ཚོགས་ཚུན། ཏང་ཀྲུང་དབྱང་གིས་རིག་གནས་འཕེལ་རྒྱས་ཆེན་མོ་དང་དར་རྒྱས་ཆེན་པོ་ལ་མཐོང་ཆེན་ཆེན་པོ་བྱས་པར་བརྒྱུད། རང་ཁུལ་གྱིས་ཀྱང་རིག་གནས་ཐོན་ལས་འཕེལ་རྒྱས་གཏོང་བར་བརྩོན་སྐུལ་སྲིད་ཇུས་རབ་རིམ་བཏོན་ཡོད། ཁེ་ཕན་མང་པོ་ཐོབ་ཐུབ་པའི་སྲིད་ཇུས་བཟང་པོས་ཨ་ཁུ་དུང་བརྩེ་ཡི་ལས་གཏོད་ཀྱི་སྤྲོ་སེམས་ཀུན་ནས་བསླངས་པ་རེད། ཁོང་གིས་སི་ཁྲོན་ཐུ་བྷོད་སྒྲ་དབྱངས་རིག་གནས་ཁྱབ་སྤེལ་ཚད་ཡོད་སྤྱི་གཉེར་ཁང་བཙུགས་ཏེ་མི་རིགས་ཀྱི་ཁྱད་ཆོས་མངོན་པར་གསལ་བའི་སྒྱུ་རྩལ་ཇུས་འགོད་དང་། གཞས་གདངས་དང་གཞས་ཚིག་གསར་རྩོམ་དང་སྒྲིག་བཟོ། གླུ་བ་གླུ་མ་སྒྲོག་སྤེལ། རོལ་དབྱངས་ཐོན་ལས་ཀྱི་ལས་གཞིར་སྐུལ་སྤེལ། རིག་རྩལ་གསོ་སྦྱོང་། དམངས་ཁྲོད་གླུ་དབྱངས་ཀྱི་ཟིན་ཐོ་འགོད་པ་དང་རྒྱུན་འཛིན། སྲོལ་རྒྱུན་རོལ་དབྱངས་སྲུང་སྐྱོབ་དང་ཞིབ་འཇུག་གསར་སྤེལ་སོགས་ཀྱི་ལས་དོན་བསྒྲུབས་དང་སྒྲུབ་བཞིན་ཡོད་དོ།།
ཨ་ཁུ་དུང་བརྩེ་ཡིས་རང་ཁུལ་གྱི་ས་ཁོངས་ཡོངས་སུ་ཡུལ་སྐོར་འཕེལ་རྒྱས་གཏོང་བའི་འཐབ་ཇུས་ཁྱོན་ཡོངས་ནས་ཟབ་སྤེལ་བཏང་བ་དང་བསྟུན་ནས་རིག་གནས་དང་ཡུལ་སྐོར་འཕེལ་རྒྱས་མཉམ་གཏོང་བྱ་རྒྱུ་ནི་ལྡོག་མེད་ཀྱི་འགྲོ་ཕྱོགས་ཡིན་པར་འདོད་ཅིང་། ཁོང་གིས་རང་ཁུལ་གྱིས་གླུ་དབྱངས་ཤེས་ལྡན་མི་སྣའི་ཐོན་ཁུངས་སྡེབ་སྒྲིག་བྱས་ཏེ་ཁམས་པའི་བཟོ་སྐྲུན་གྱི་ཟོང་རྟགས་རོལ་དབྱངས་ཐོན་ལས་རྟེན་གཞི་བསྐྲུན་པར་བརྒྱུད། གསར་རྩོམ་དང་། སྒྲིག་བཟོ། ཐུམ་སྒྲིལ་པར་འདེབས། འཁྲབ་རྩལ། ཁྱབ་སྤེལ། དྲྭ་ཐོག་ཉོ་ཚོང་། དངོས་གཉེར་ཉོ་ཚོང་སོགས་ཀྱི་གོ་རིམ་ཐམས་ཅད་རྟེན་གཞི་གཅིག་གི་ནང་དུ་ཕྱོགས་བསྡུས་བྱས་ཏེ། ཟིན་ཐོར་དང་བརྒྱུད་འཛིན་བྱེད་པའི་སྔོན་འགྲོའི་ཆ་རྐྱེན་འོག་རྙིད་འབུད་གསར་འདོན་གྱིས་ཁམས་པའི་བཟོ་སྐྲུན་དང་ཨང་ཀའི་དུས་རབས་གོམ་སྟབས་མཉམ་སྤོ་ཐུབ་པར་བྱ་དགོས། གླུ་དབྱངས་ལག་རྩལ་ཅན་གྱི་ཤེས་ལྡན་མི་སྣ་གསོ་སྐྱོང་བྱ་རྒྱུར་ཤུགས་བརྒྱབ་སྟེ་དཀར་མཛེས་ཁུལ་ཁམས་པའི་རོལ་དབྱངས་གྱི་གནས་མཆོག་དང་རོལ་དབྱངས་ཀྱི་རིག་མཛོད་དུ་བསྐྲུན་དགོས་ཞེས་རེ་བ་སྙིང་ནས་ཞུས་སོ།།
དོ་སྣང་ཆེ་བའི་རྩོམ།
རྩོམ་གསར། 10


text:
འདི་ག་ཚགས་པར་ཁང་དུ་མཉམ་འབྲེལ་རྒྱལ་ཚོགས་ནས་གློག་འཕྲིན་འབྱོར་གསལ། ཧ་ཏི་ཡ་ཐེ་ལོ ༡༢ ལ་སོན་སྐབས་ཞིང་རའི་སྦྱིན་བདག་གིས་ཨ་སྒོར ༢༥༠ སྤྲད་ནས་ཉོས་པ་དང་བྱིས་པ་དེས་སྦྱིན་བདག་གི་ནང་ལས་བྱེད་དགོས་པ་ཕུད་ད་དུང་སྦྱིན་བདག་གི་བཟའ་ཟླ་བཞིར་གཡོག་རྒྱུག་དགོས་ཀྱི་ཡོད། ཧ་ཏི་ཡ་ཐེ་ལ་ཞིང་རའི་སྦྱིན་བདག་གིས་བཙན་གཡེམ་ཐེངས་མང་ཕོག་མྱོང་བ་དང་ཕྲུ་གུ་གཉིས་སྐྱེས་ཡོད། དེ་ནི་སྔར་གྱི་ལོ་རྒྱུས་མིན་ལ་སྒྲུང་གཏམ་ཞིག་མིན་པར། དེ་ནི་དེང་དུས་ནི་ཀྲེར་ཐོན་པའི་གནས་ཚུལ་དངོས་ཤིག་ཡིན།
ཟླ ༡༢ ཚེས ༢ ཉིན་ནི་བྲན་གཡོག་ལམ་ལུགས་མེད་པ་བཟོས་པའི་རྒྱལ་སྤྱིའི་ཉིན་མོ་ཡིན། དུས་རབས ༡༩ པར་ནུབ་རྒྱ་མཚོ་ཆེ་མོ་ལས་བརྒལ་བའི“བྲན་གཡོག་བཙོངས་པའི”བྱེད་སྤྱོད་སྔ་ས་ནས་མེད་པ་བཟོས་རུང་། དེའི་གྲིབ་གཟུགས་སྔར་བཞིན་གནས་ཡོད། མཉམ་འབྲེལ་རྒྱལ་ཚོགས་ཀྱིས་རྒྱལ་སྤྱིའི་སྤྱི་ཚོགས་ཀྱིས་དེང་སྐབས་རྣམ་པའི་བྲན་གཡོག་ལམ་ལུགས་མེད་པ་བཟོས་ནས་བྲན་གཡོག་བཙོངས་པའི་བྱེད་སྤྱོད་སྤེལ་མཁན་ཁྲིམས་ལྟར་ཐག་གཅོད་བྱེད་དགོས་པའི་རེ་འབོད་བྱས་པ་རེད།
མཉམ་འབྲེལ་རྒྱལ་ཚོགས་ཀྱིས་ཚོད་རྩིས་བྱས་པར་གཞིགས་ན།འཛམ་གླིང་ཐོག་གནོད་འཚེ་ཕོག་མཁན་ཁྲི ༡༨༠༠ ལྷག་ཙམ་ཡོད་པའི་ནང་བྱིས་པ ༦ ཡོད་པའི་ནང་ཕྲུ་གུ་བཟོ་པ ༡ ཡོད་པ་དང་། ཉིན་ལྟར་བུད་མེད་ལྐོག་འཚོང་བྱེད་པ་དང་སྨད་འཚོང་ཁང་དུ་བསྐྱལ་ནས་མི་ལུས་རང་དབང་མེད་པ། བྱིས་པ་གཏེར་ཁྲོན་ནང་ལས་ཀ་བྱེད་དུ་བཅུག་ནས་དུག་ཡོད་ཐལ་རྡུལ་རྔུབས་སུ་བཅུག་པ། སྐྱེས་པ་ཁག་གཅིག་ས་འོག་བཟོ་ཁང་ནང་བཅུག་ནས་གཏའ་ཚབ་ངལ་ནུས་བྱེད་དུ་བཅུག་པ། ཁྱིམ་ཚང་གི་ནང་དུའང་དེང་སྐབས་རྣམ་པའི་བྲན་བཀོལ་བྱེད་པའི་གནས་ཚུལ་བཅས་ཡོད།
འདས་ཟིན་པའི་ལོ ༢༠ ཡི་ནང་མཉམ་འབྲེལ་རྒྱལ་ཚོགས་ཀྱི་དེང་སྐབས་རྣམ་པའི་བྲན་གཡོག་ལམ་ལུགས་གནད་དོན་གྱི་རང་མོས་ཡིད་རྟོན་མངགས་བཅོལ་ཐེབས་རྩས་མི་ཆོས་རིང་ལུགས་དང་། ནོར་སྲིད།ཁྲིམས་ལུགས་བཅས་བྱས་ནས་རྒྱལ་ཁབ ༩༠ ལྷག་ཙམ་གྱི་བྲན་གཡོག་ལམ་ལུགས་ཀྱི་གནོད་འཚེ་ཕོག་མཁན་བསྐྱབས་ཡོད།(རྩོམ་འགན་པ། ལྷ་དབང)


text:
ཀྲུང་གོའི་ཉིན་རེའི་ཚགས་པར་ལ་ཟླ ༡ ཚེས ༢༨ ཉིན་འབྱོར་བའི་འཕྲིན། དབྱིན་ཇིའི 《ཉིན་རེའི་སྦྲག་ཚགས》ལྟར་ན། ཐལ་མཐའ་བའི་རྩ་འཛུགས་དབྱི་སི་ལན་རྒྱལ་ཁབ(IS)ཅེས་པས་ཟླ ༡ ཚེས ༢༧ ཉིན་བརྙན་ཐུང་བསྐུར་ཏེ། སྲིད་འཛིན་ཨོ་བྷ་མའི་མགོ་གཅད་རྒྱུ་ཡིན་ཞེས་འཇིགས་བསྐུལ་ཅིང་ཐ་ཚིག་བསྒྲགས་པར་མ་ཟད། ཉི་ཧུང་གི་མི་གཏའ་ཧོའུ་ཐིན་ཅན་ཨར་དང་ཅོར་ཏན་གྱི་གནམ་གྲུའི་གྲུ་མཁན་གཉིས་ལ་སྔར་བཞིན་ཅི་བྱས་ཆ་མེད་ཡིན།
བརྙན་ཐུང་ཁྲོད། གདོང་ཁེབས་བརྒྱབ་པའི་དྲག་ཆས་པ་ཞིག་གིས་སྐད་ཆེན་པོས། ཨོ་བྷ་མ། ཁྱོད་ཀྱིས་ཤེས་དགོས་པ་ནི། ང་ཚོ་ཨ་རིར་འོང་རྒྱུ་ཡིན་པར་མ་ཟད། ཕོ་བྲང་དཀར་བོ་ནས་ཁྱོད་ཀྱི་མགོ་བོ་སྙེ་མ་འབྲེག་འབྲེག་བྱས་ཏེ། ཨ་རི་མུ་ཟི་ལམ་གྱི་མངའ་སྡེ་ཞིག་ཏུ་བསྒྱུར་རྒྱུ་ཡིན་ཞེས་ཟེར།
ཟླ ༡ ཚེས ༢༧ ཉིན། དབྱི་སི་ལན་རྒྱལ་ཁབ་ཀྱིས་སླར་ཡང་ཉི་ཧོང་གི་མི་གཏའ་ཧོའུ་ཐིན་ཅན་ཨར་དང་འབྲེལ་བའི་བརྙན་ཐུང་ཞིག་བཀྲམས་ཤིང་། རྩ་འཛུགས་དེས་བརྙན་ཐུང་ནང་གལ་སྲིད་ཅོར་ཏན་སྲིད་གཞུང་གིས་སྲོག་ཆད་བཅད་པའི་བུད་མེད་བཙོན་མ་སཱ་ཅི་ཏ་ཨར་ལི་ཧྲ་བེས་བཙོན་གྲོལ་མ་བཏང་ན། རྩ་འཛུགས་གང་གིས་ཆུ་ཚོད ༢༤ ནང་ཉི་ཧུང་གི་མི་གཏའ་དང་ཅོར་ཏན་གྱི་གནམ་གྲུའི་ལས་བྱེད་མི་སྣ་གཉིས་ཀ་གསད་རྒྱུ་ཡིན་ཞེས་འཇིགས་བསྐུལ་འདུག(རྩོམ་འགན་པ། རྟ་མགྲིན)


text:
|
རྒྱལ་དབང་ལྔ་པས་གངས་ལྗོངས་ཀྱི་སྐྱ་སེར་རིས་མེད་མཐའ་དག་ལ་སྡེ་བ་སངས་རྒྱམ་པ་བོད་ཀྱི་སྡེ་སྲིད་དུ་བསྐོ་བཞག་བསྩལ་པའི་བཀའ་རྒྱ་བཞུགས་སོ།།
2017-11-25
ནུབ་ཀྱི་ལྷ་གནས་ཆེས་དགེ་བར་བདེ་བར་གནས་པའི་སངས་རྒྱས་བཀའ་ལུང་གནམ་འོག་གི་སྐྱེ་འགྲོ་ཐམས་ཅད་བསྟན་པ་གཅིག་ཏུ་གྱུར་པ། འགྱུར་མེད་རྡོ་རྗེ་འཆང་རྒྱ་མཚོའི་བླ་མར་དབང་བསྐུར་བའི་གཏམ།
ཛམྦུབྲྀཀྵས་མངོན་པར་མཚན་པའི་ནོར་འཛིན་གྱི་གཞིར་འཁོད་པའི་ཉི་འོག་གི་སྐྱེ་དགུ་སྤྱི་དང་། བྱེ་བྲག་གདན་ས་ཆེན་པོ་སེ་འབྲས་དགེ་གསུམ། གམ་དུ་འཁོད་པའི་རྣམ་པར་རྒྱལ་བའི་ཕན་བདེ་ལེགས་བཤད་གླིང་པ་སོགས་རིས་མེད་ཀྱི་ཁྲིམས་ལྡན་འདུས་པའི་སྡེ། གསང་སྔགས་འཆང་བ། གཡུང་དྲུང་བོན་སོགས་ལྷ་སྡེར་གཏོགས་སོ་ཅོག་དང་། སོག་པོ་ཚོ་ཆེན་བཞི་བཅུ། ཨོ་རོད་ཚོ་པ་བཞི། མཚོ་ཁྲི་ཤོར་རྒྱལ་མོའི་འགྲམ་དུ་གནས་པའི་རྒྱལ་པོ། རྒྱལ་རིགས། ཇུ་ནང་། ཐའི་ཇི། དཔོན་ཆེ་ཆུང་། ཐ་བུ་ནང་། ཇའི་སང་། མི་བཟང་། སྡེ་དམངས་དང་བཅས་པ། སྐོར་གསུམ། རུ་བཞི། སྒང་དྲུག་བཅས་བོད་དང་བོད་ཆེན་པོའི་རྒྱལ་ཁམས་སུ་འཁོད་པའི་དཔོན་ཆེན། དཔོན་སྐྱ། རྫོང་སྡོད། ནང་རྣམ། རྟ་དྲུང་། གཉེར་ཁ་ལས་འཛིན་སོགས་མདོར་ན་མཆོག་དམན་བར་བ་མཐའ་དག་ལ་སྤྲིངས་པ།
ཚེ་རིང་གནམ་གྱི་ཤེ་མོང་གིས་ཡངས་པའི་ས་ཀུན་ལ་དབང་བསྒྱུར་བའི་བསྟན་འཛིན་ཆོས་ཀྱི་རྒྱལ་པོའི་ལྷག་བསམ་དང་། སྙིང་སྟོབས་བརྩོན་པའི་མཐུས། ༸རྒྱལ་དབང་ཙོང་ཁ་པ་ཆེན་པོའི་བསྟན་པ་བླ་ནས་བླར་འདེགས་པར་མཛད་སྐབས། ཆུ་རྟ་ཕོ་བྲང་ཆེན་པོ་བསམ་འགྲུབ་རྩེ་གཙོས་པའི་མངའ་འབངས་དང་། རྒྱལ་པོ་ཉིད་ཀྱི་རིགས་བརྒྱུད་དང་བཅས་པ་མཐའ་དག་གཏན་པ་མེད་པའི་མཆོད་སྦྱིན་དུ་སྦྱོར་འཇགས་མཛད་པའི་ཚེ། ཆོས་སྲིད་གཉིས་འཛིན་ངེད་རང་ནས་མ་ལྕོགས་པའི་འཇིག་རྟེན་སྲིད་སྐྱོང་གི་འཁུར་ལེན་སྡེ་པ་བསོད་ནམས་རབ་བརྟན་གྱིས་མཛད་པའི་རྗེས་སུ་གདུང་གཅིག་པའི་མི་ངོ་རྫོགས་པར་བརྟེན། སྡེ་པ་འཕྲིན་ལས་རྒྱ་མཚོ་སོགས་འཁུར་ལེན་རིམ་པར་བཀོད་ཅིང་། གྲོང་སྨད་པ་སངས་རྒྱས་རྒྱ་མཚོ་འདི་པ་ས་སྐྱོང་འཕྲིན་ལས་རྒྱ་མཚོའི་རུས་ཚ་ཡིན་པར་མ་ཟད་གཏེར་གསར་རྒྱ་ཅན་སོགས་ལུང་བསྟན་འགའ་ཞིག་ཏུ། བོད་ཀྱི་རྗེ་བོར་འོས་པའི་ལུང་གིས་ཟིན་པ་ནས། ཤིང་ཡོས་ལོ་འཁུར་ལེན་བྱེད་དགོས་ཚུལ་རྒྱུ་མཚན་མཐའ་གསེད་ནན་ཆགས་བྱས་ཀྱང་ཞུ་ནན་ཆེས་པས་འཁྲོལ་ཆ་བྱེད་དགོས་ཤར། གཞན་མའི་འོས་ཐོ་མང་བ་ཧ་ཅང་གི་བརྟག་པར་མ་བབས་ཤིང་། གྲྭ་ཚང་གཉེར་པ་བློ་བཟང་སྦྱིན་པ་སངས་རྒྱམ་པའི་འོག་གི་བརྟག་པ་ངོ་དཀར་བ་ཡོད་གཤིས་རྒྱུ་མཚན་སྨོད་པར། ཤེས་འདོད་ནི་མེད། བཀའ་གྱེན་ལྡོག་ནི་མི་ནུས། འོན་ཀྱང་བརྟག་པ་བསྐྱར་ནས་བརླིང་ཆ་དགོས་ཚུལ་བྱུང་བ། ལོ་གསུམ་གྱི་བར་འཚུབ་ཆ་མེད་ཅིང་བཟང་བས། སླར་བགེགས་ཞི་ན་མུ་མཐུད་དུ་བྱེད་ལོང་ཡོང་རྩིས་ཀྱི་ལོ་གྲངས་ཀྱི་བརྡ་འགྲེམས་དང་བཅས་ཁྲིམས་བཀོད་པ། རང་འདོད་ཆུང་ཞིང་། བསྟན་སྲིད་ལར་རྒྱའི་སར་ཁུར་བསམ་ཆེ་བ་དང་། ཁྱད་པར་འདི་གའི་ངག་བཀོད་ལས་ཅུང་ཟད་ཀྱང་མི་གཡོ་བ་སོགས་ཐམས་ཅད་མཁྱེན་པ་དགེ་འདུན་རྒྱ་མཚོའི་ཉེ་གནས་གསུང་རབ་པར་གནང་བའི་ཚིགས་བཅད་ཀྱི་བརྗོད་དོན་དང་མཚུངས་པར་མུ་མཐུད་ཐུབ་ལ་རེ་བྱུང་བ། སྡེ་པ་རང་ཡང་ལོ་གྲངས་ཐེངས་ནས་འཚུབ་འདྲ་འབྱུང་ཉེན་གྱིས་ནན་ཞུས་ཆེ་ཞིང་། བརྟག་པ་ལན་གཉིས་གསུམ་བསྐྱར་བ་དང་། ཚངས་པ་དུང་ཐོད་ཅན་ལ་དྲི་བ་ཞུས་པ་སོགས་ཀྱང་མཚུངས་པ་ནས་གསར་བཀོད་ཀྱི་སྒོ་དོད་པར། གཞན་པ་འོས་པ་དཀོན་ཞིང་། སྔར་གྱི་བརྟག་པ་ལུང་བསྟན་སོགས་གང་ས་ནས་གྲོང་སྨད་པ་སངས་རྒྱམ་པ་རང་ལ་ནན་ཏན་དུ་ལབ་པར། ཡལ་ཡོལ་སོགས་ཐབས་སྣ་ཚོགས་ལས་དང་ལེན་ཞིག་མི་འདུག་རུང་། དུང་དཀར་དང་ཆུ་སྲིན་གྱི་དཔེ་བཞིན་དགོངས་པ་གཏན་ནས་མ་འཁྲོལ་ཕྱིན། ཕྱིས་སྐོར་སྣ་འགྱུར་བའི་ཆོས་ལ་གདུང་སེམས་ཆེ་བ་ཞིག་ཡོད་ཀྱང་། སྡེ་སྲིད་འདི་གས་མུ་མཐུད་ནས་གནང་ན་སྨོས་མ་དགོས། དེ་མིན་ཁྲི་འདོན་ཞིག་གྲུབ་པའི་སྒོ་མ་དོད་གོང་ལ་ཞུས་ན། མི་དམངས་ཀྱང་རྣམ་རྟོག་གི་འཆར་སྒོ་སྣ་ཚོགས་བྱུང་དོགས་ཀྱིས་དེ་ལམ་དུ་ལུས་པ་ཡིན། ད་ཆ་བསྙེན་རྫོགས་ཞིག་བྱས་པའི་ལོ་གཉིས་ཀྱི་བར་བཀའ་མ་བཅག་པར་ཞུས། དེ་ནས་འཁུར་ཡང་བྱས་ཆོག་པ་དགོས་ཚུལ་ཟེར་བ། དངོས་གཞི་རབ་ཏུ་བྱུང་ན་ལེགས་པའི་ཆར་འདུག་རུང་། ཐམས་ཅད་མཁྱེན་པ་དགེ་འདུན་རྒྱ་མཚོ་ཡན་བཀའ་གདམས་ཀྱི་རྣམ་ཐར་ཁོ་ན་ལྷུར་བཞེས་ལ་དཔེར་མ་མཚོན། དགའ་ལྡན་ཕོ་བྲང་ལུགས་གཉིས་ཀྱི་མངའ་ཐང་ཇེ་འཕེལ་གྱི་འགོ་ཟུག་པའི་ཕྱག་མཛོད་རྒྱ་སེང་གཉིས་ནས་བཟུང་ད་ལྟ་ཕན། སྡེ་པ་བློ་བཟང་སྦྱིན་པ་ཙམ་མ་གཏོགས་ཚངས་སྤྱོད་ལ་གནས་པ་མ་བྱུང་ཞིང་། ལྷག་པར་དཔལ་ཕག་མོ་གྲུ་པ་དང་། སྡེ་སྲིད་གཙང་པའི་སྟོབས་འབྱོར་ལས་བརྒལ་བ། ཤར་དར་རྩེ་མདོ་ཡན་གྱི་བདག་པོར་གྱུར་པའི་དམག་དང་ཁྲིམས་སོགས་དྲག་པོའི་རྩུབ་སྤྱོད་ཀྱང་སྣ་ཚོགས་དགོས་པར། ཚངས་སྤྱོད་གཅིག་པུས་རབ་བྱུང་འགྲོ་བའང་དཀའ་ཞིང་། བསམ་པའི་འགྱུར་ཁྱད་དྲག་ཞན་ཀུན་ལ་གཏན་མི་ཆགས་པ་ཞིག་ཡོང་གཤིས། ད་ལྟའི་བློ་འདི་གར་སྡོད་པའི་ངེས་པ་ཡང་མེད། ལྷག་ཏུ་དགེ་འདུན་དང་ངང་བ་ཁྱུས་འཚོ་དགོས་པར་གནས་གྲོགས་སོགས་གང་ས་ནས་ལྷུས་ཐིངས་དཀའ་བར་མ་ཟད། སྡེ་དཔོན་ཆེན་པོའི་རིགས་ལ་བློན་རྒྱུད་སོགས་དྲུང་འཁོར་དྲག་པ་རྣམས་འཁོར་བ་དོང་སྤྲུགས་ལྟ་བུའི་བློ་སྣ་བསྟུངས་པ་རྟེན་འབྲེལ་ལ་ཡང་མི་ལེགས། བླ་བྲང་དུ་བདག་མོ་བསྟེན་པས་མཚོན། སྒེར་གཞུང་མཉམ་བསྲེས་གཞན་བློར་མི་ཆུད་པ་ནི་ག་ལ་བྱེད། དེ་ཕྱིན་སྒེར་གཞིས་ཀྱི་འཛིན་སྐྱོང་ཀྱང་བློས་མ་བོར་བ་བྱས་ན། ཕུགས་ཡུལ་གཞུང་གི་ཞབས་ཏོག་ཏུ་འགྱུར་བ་རྒྱ་ལེ་ཀུན་འདུན་རིན་པོ་ཆེའི་དཔེ་དང་བཅས་མོལ་བ་ལྟར་ཡིད་འཇོག་བྱེད་རྒྱུ་ཡིན་ཅིང་། གོ་ས་འདི་བོད་ཀྱི་སྡེ་དཔོན་གཞན་དང་མི་འདྲ་བའི་རྒྱ་བོད་ཧོར་གསུམ་ཚང་མའི་སྣེ་ལེན་སྟབས་འབྲེལ་བ་རྒྱུན་མི་འཆད་པ་ལྟ་བུའི་ཁག་སྦྱོང་ཆེ་བར། ལ་ལར་ཉམས་འཆར་རྩེད་མོའི་གུང་སེངས་ཀྱིས་གཞུང་ལས་ལ་འཐུས་ཤོར་དང་། མི་རྣམས་ཀྱིས་ཀྱང་འཕྱ་གླེང་སྣ་ཚོགས་ཡོང་འདུག་པ། ད་ཆ་ཉམས་ལེན་གྱི་སྙིང་པོ་འདི་གའི་ངག་བཀོད་ལ་དང་ལེན་ངོས། ཚུལ་འཆོས་བག་ལྡན་གྱི་པར་བཀབ་མེད་པའི་ཁོ་རང་གི་བློ་མཐུན་དང་། ཉ་སྟོང་བརྒྱད་གསུམ་ལ་ཡན་ལག་བརྒྱད་པའི་ཁྲིམས་ལེན་པའམ། དགེ་སྦྱོར་ཟོལ་སྡོད་གུང་སངས་ལྟ་བུ་གང་བྱེད་ཀྱང་ཟླ་རེར་ཉིན་གསུམ་རེས་ལས་ཀར་ལེ་ཤོར་མི་ཡོང་བས་འཁྲོལ་ཆ་བྱས་ཤིང་། ལོ་གྲངས་མ་དགོས་ཟེར་བ་དེ་བཞིན་བྱས་ཚེ་ཚང་མ་ཁག་བསུན་དང་། གཞུང་རང་འགྲོས་སྒོ་ཆེ་བ་ལས་མི་འདུག་གཤིས། ནམ་ལྕོགས་བར་འཁུར་ལེན་བྱེད་རྒྱུ་དང་བཅས་ཕྱག་མཛོད་བསྐོ་གཞག་བགྱིས་པ། འདི་གར་ངོས་ནས་མི་ཆོས་ཀྱི་འཁུར་ལེན་མ་ལྕོགས་པའི་ངོ་ཚབ་ཡིན་གཤིས། འདི་པས་གང་བྱས་མེད་རང་ནས་བྱས་པ་དང་ཁྱད་མེད་པས་འཐེན་འཁྱེར་གྱི་གླེང་བརྗོད་མེད་པར་ཀུན་གྱིས་བཀོད་པ་གཡོ་མེད་དང་། ངེད་དང་སྡེ་པའི་བར་སེལ་འཇུག་སོགས་བྱས་ཚེ་གཞུང་དོན་ལར་རྒྱར་འཆུགས་འཚབ་ཆེ་བས་བདེན་མིན་བརྫུན་བསྒྲིགས་ཀྱི་གཡོ་འཁྲུལ་བྱས་ཆོག་རྒྱུ་མིན། ན་ཚོད་སོགས་ནས་མི་ལྕོགས་པའི་འཁུར་ལེན་འཇོག་པ་ཤར་ཚེ་ནམ་ཡིན་ལ་བཞག་པའི་ཟུར་པ་སྤྱི་འགྲེ་བཞིན་བྱེད་ལུགས་བློ་དང་སྦྱར་ཆོག་རྒྱུ་ཡིན་པ་སོགས་གོང་གསལ་ཚིག་དོན་རྣམས་ལ་སྐྱ་སེར་དྲག་ཞན་སུས་ཀྱང་ཚུལ་བཞིན་བསྒྲུབས་པར་རྗེས་འཛིན་དང་། ལོག་པར་འཁུ་བ་ཚར་གཅོད་པས་མཚོན་པའི་ལེགས་ཉེས་ཀྱི་སྟངས་འཛིན་འདོད་པའི་ཁམས་ཀྱི་དབང་ཕྱུག་དམག་ཟོར་རྒྱལ་མོ་དང་། ཆོས་སྐྱོང་བེག་ཙེ་ལྕམ་དྲལ་སོགས་བསྟན་སྲུང་རྣམས་ཀྱིས་འཕྲིན་ལས་རྣམ་བཞི་སྒྲུབ་པའི་གྲོགས་དན་གཡེལ་བ་མེད་པར་མཛད་དུ་གསོལ།
འཕགས་པའི་ཡུལ་དུ་ཨརྠསེངྷཿཕྱོགས་འདིར་དོན་གྲུབ་ཏུ་གྲགས་ཤིང་། འཇམ་དབྱངས་གོང་མའི་ཁབ་ཏུ་གྱི་ཡི་ཞེས་པའི་དབང་ཐང་དང་བསྟུན་པ་ས་མོ་ལུག་གི་ལོ་ཧོར་ཟླ་ལྔ་པའི་དཀར་ཆའི་རྒྱལ་བ་གཉིས་པའི་ཚེས་ལ་སྡེ་བཞིའི་སྒོ་འཕར་རྣམ་པར་ཕྱེ་བ་ཕོ་བྲང་ཆེན་པོ་པོ་ཏྰ་ལ་ནས་བྲིས་པ་ཛཡནྟུ།།
གསལ་བཤད།
རྩོམ་སྟེགས་འདིར་རིན་ཐང་ཆེ་བའི་དཔྱད་རྩོམ་དང་། དམངས་སྲོལ་ངོ་སྤྲོད། བརྒལ་བརྟག སྒྲུང་ཐུང་། བསྒྱུར་རྩོམ། འབོལ་རྩོམ། གླེང་བརྗོད། ཁ་བརྡ་འམ་བཅར་འདྲི། ཡུལ་སྐོར་ཟིན་ཐོ། ད་དུང་གསར་འགྱུར་གལ་ཆེན་སོགས་འགོད་ཀྱིན་ཡོད་པས་མི་རིགས་རིག་གནས་དར་རྒྱས་ཀྱི་ཆེད་དུ་རང་དང་གཞན་གྱི་རྩོམ་ཡིག་རིན་ཐང་ཅན་རེ་ཡིས་རྒྱབ་སྐྱོར་ཡོང་བར་བཀའ་དྲིན་སྙིང་ནས་ཞུ། དེ་མིན་སྙན་རྩོམ་མང་བོ་འགོད་ཐུབ་ཀྱི་མེད། ལྷག་པར་དུ་བཅད་མ་དང་རང་མོས། དེ་ལའང་རྒྱུ་མཚན་ཡོད་མོད། གནས་སྐབས་སུ་གླེང་བར་མི་བྱའོ།།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-21 09:13 , Processed in 0.323205 second(s), 21 queries .


text:
ཟླ6པའི་ཚེས6ཉིན། དུས་ཡུན་ཉིན5རིང་གི2018ལོའི་ཀྲུང་གོའི(མཚོ་སྔོན)བོད་ལུགས་ས་གདན་རྒྱལ་སྤྱིའི་འགྲེམས་ཚོགས་བདེ་བླག་ངང་མཇུག་སྒྲིལ། ཐེངས་འདིའི་འགྲེམས་ཚོགས་དེ་སྐབས་སྔོན་མ་དང་བསྡུར་ན་གཞི་ཁྱོན་ཆེ་ལ། རྒྱལ་སྤྱིའི་ཆེད་ལས་རང་བཞིན་ཡང་སྔར་བས་མངོན་གསལ་དོད་པོ་ཡིན་པས། རང་ཞིང“ཁུལ་གཅིག་ལམ་གཅིག”ཁྲོད་འཇུག་པའི་གོམ་ཁ་ཇེ་མགྱོགས་སུ་བཏང་ནས་འཛམ་གླིང་བར་གྱི་བར་ཐག་ཇེ་ཉེར་བསྟུངས་བ་རེད།
ཐེངས་འདིའི་འགྲེམས་སྟོན་གྱིས“ས་གདན་སྤུས་ལེགས་འཐག་ནས‘ཁུལ་གཅིག་ལམ་གཅིག’ལ་འབྲེལ་ཟམ་འདིང”ཞེས་པ་བརྗོད་གཞིར་བཟུང་སྟེ། ཁྱད་ཆོས་མངོན་པར་གསལ་ལ། བཀྲག་མདངས་མངོན་པར་མཚར་བ། གྲུབ་འབྲས་ཕུན་སུམ་ཚོགས་པ་གཟེངས་སུ་གཏོད། ཉིན་ལྔའི་རིང་གི་འགྲེམས་སྟོན་དང་བརྗེ་སྤེལ། ཚོང་མོལ་ཉོ་ཚོང་བརྒྱུད། ཚོད་དཔག་བྱས་ན་ཚོང་འགྲིག་ཚད2017ལོའི་ཨ་སྒོར་དུང་ཕྱུར1.96དང་ཧ་ལམ་མཉམ་པོ་ཡོད་ལ། ད་སྔ་ཚོང་ར་དངོས་ནས་ཕར་བཙོང་ཚད་ཨ་སྒོར་ཁྲི8300ཡིན་འདུག་པ་དེ་སྐབས་སྔོན་མ་དང་བསྡུར་ན་ཧ་ལམ4.3%འཕར་འདུག
རྒྱལ་སྤྱིའི་རང་བཞིན་གྱི་ཆེད་ལས་འགྲེམས་ཚོགས་ཀྱི་ཁྱད་ཆོས་གཟེངས་སུ་མངོན་པ་དང་། རྒྱལ་སྤྱིའི་བར་གྱི་ཐོན་ལས་ཉོ་ཚོང་གི་བརྗེ་སྤེལ་གཏིང་ཟབ་དུ་གཏོང་བ། རང་ཞིང་གི“ཁུལ་གཅིག་ལམ་གཅིག”རྒྱུད་དུ་ཆགས་པའི་རྒྱལ་ཁབ་བར་མཉམ་ལས་བྱེད་པའི་ཁྱབ་ཁོངས་ཇེ་ཆེར་གཏོང་བ་བཅས་ཀྱི་ཆེད་དུ། ཐེངས་འདིའི་འགྲེམས་ཚོགས་ཀྱིས་འཛམ་གླིང་ཧྲིལ་པོའི་ས་གདན་ཆེད་ལས་གླེང་སྟེགས་དང་ཇུས་འགོད་མཁན་གྱི་མཚན་མོ་ཞེས་པ་སྤེལ་ནས་ཨ་རིའི《གྲོང་ཁྱེར་ཆེན་མོ》ཞེས་པའི་གཙོ་སྒྲིག་པ་དང་། ཇུས་འགོད་མཁན་གྲགས་ཅན་སུའུ་ཧྲན·ཙི་ན་ཞི་སོགས་ལས་རིགས་ཀྱི་ཆེད་མཁས་དང་ལས་རིགས་ཀྱི་མཁས་པ་གདན་ཞུས་ཏེ། འཆད་འཁྲིད་ཀྱི་ལམ་ནས་འཛམ་གླིང་ས་གདན་ཐོན་ལས་ཀྱི་འཕེལ་ཕྱོགས་དང་། འགྲེམས་ཚོགས་ཀྱིས་ཐོན་ལས་ལ་སྐུལ་སྤེལ་ནུས་པ་ག་འདྲ་ཐོན་པ། འགྲེམས་ཚོགས་ཀྱི་རིམ་པ་དང་ཆུ་ཚད་ཅི་ལྟར་ཇེ་མཐོར་གཏང་དགོས་པ་ལ་སོགས་ནང་དུ་བྱས་ནས་ཐུན་མོང་ཐོག་བགྲོ་གླེང་མཛད།
རྒྱ་གར་དང་དབྱི་ལིང་། བལ་བོ། འཇར་མན། ཧྥ་རིན་སི། ཨ་མེ་རི་ཁ། ཨ་སའེ་པེ་ཅིང་སོགས་རྒྱལ་ཁབ་དང་ས་ཁུལ34ནས་ཡོང་བའི་འགྲེམས་ཞུགས་ཚོགས་ཞུགས་ཀྱི་ཚོང་མགྲོན་གྱིས་འགྲེམས་ཚོགས་ལ་བདེ་བླག་ངང་འཚོགས་པར་གསོན་ཤུགས་ཚད་མེད་བསྣན། ཤེས་གསལ་ལྟར་ན། ད་ལོའི་འགྲེམས་ཞུགས་ཚོགས་ཞུགས་ཀྱི་རྒྱལ་ཁབ་སྐབས་སྔོན་མའི་འགྲེམས་ཚོགས་ལས25.93%འཕར་ཡོད་པ་དང་། རྒྱལ་ཕྱིའི་འགྲེམས་ཞུགས་ཚོགས་ཞུགས་ཀྱི་ཁེ་ལས་ན་ནིང་གི་འགྲེམས་ཚོགས་ལས26.70%འཕར། ནང་འདྲེན་གྱི་དངོས་ཟོག་ཏུན90ཡོད་པ་ན་ནིང་གི་འགྲེམས་ཚོགས་ལས18.42%འཕར། རྒྱལ་ནང་གི་དངོས་ཟོག་ན་ནིང་གི་འགྲེམས་ཚོགས་ལས10.05%འཕར། 2018ལོར་རྒྱལ་ཁབ་ཕྱི་ནང་གི་དངོས་ཟོག་དེ་ན་ནིང་གི་འགྲེམས་ཚོགས་དང་བསྡུར་ན12.28%ཇེ་མང་དུ་སོང་ཡོད་པ་དང་། རྒྱལ་ནང་གི་ཞིང་ཆེན་དང་ཁུལ། གྲོང་ཁྱེར31དང་ཀང་ཨོ་ཐེ་ས་ཁུལ་ཚང་མ་ཐེངས་འདིའི་འགྲེམས་ཚོགས་ལ་ཞུགས་ཡོད་ལ། ཁྱོན་བསྡོམས་ཁེ་ལས206དང་མི640ཡོད་དང་། འགྲེམས་ཞུགས་ཚོགས་ཞུགས་ཀྱི་ཁེ་ལས420དང་། གཟིགས་མོར་ཕེབས་མཁན་ཆེད་ལས་པ6000ལྷག་ཡོད་པ་རེད།
ཐེངས་འདིའི་འགྲེམས་ཚོགས་ཡུལ་ཤུལ་དང་མགོ་ལོག་ནས་ཐོག་དང་པོར་སྐོར་འགྲེམས་དང་། མཚོ་སྔོན་བོད་ཀྱི་རིག་གནས་དངོས་མང་བཤམས་སྟོན་སྒོ་ཕྱེས་པའི་མཛད་སྒོ་དང་། གནའ་བོའི་བོད་ཀྱི་ས་གདན་འགྲེམས་སྟོན་བཅས་སྤེལ་ནས། ཀྲུང་གོའི་མི་རིགས་རིག་གནས་ཀྱི་ཁྱད་ཆོས་འབུར་ཐོན་བྱས་ཏེ། ལོ་རྒྱུས་རིག་གནས་ཀྱི་རྒྱུན་འཛིན་རང་བཞིན་དང་། ས་གདན་བཟོ་རྩལ་གྱི་གཟིགས་དཔྱད་རང་བཞིན་མཐོར་འདེགས་བྱས་པ་མ་ཟད། “དྲ་སྦྲེལ+འགྲེམས་སྟོན”གྱི་རིག་ནུས་བེད་སྤྱོད་དང་། VRལག་རྩལ་ལ་བརྟེན་ནས“དྲ་ཐོག+དྲ་ཕྱི”ནས་འགྲེམས་སྟོན་བྱས་པ་དང་། དྲ་ཐོག་ནས་འགྲེམས་ཚོགས་ལ་གཟིགས་པ་དང་། རྩ་གཉིས་ཨང་བཤེར་བརྒྱུད་ཉོ་ཚོང་བྱེད་པ། དྲ་ཐོག་ནས་ཉོ་ཚོང་བྱེད་པ་ལ་སོགས་པའི་དྲ་ཐོག་དང་དྲ་ཕྱི་མཉམ་བསྲེས་ཀྱི་གློག་རྡུལ་ཚོང་ལས་གཉེར་འཚོང་གི་ལམ་ནས། རྒྱལ་ཁབ་ཕྱི་ནང་གི་ཚོང་མགྲོན་དང་འཛད་སྤྱོད་པའི་དྲ་ལམ་ཉོ་ཚོང་ལ་ཆ་འཕྲིན་ཅན་དང་མིས་བཟོས་རིག་ཤེས་ཅན། སྟབས་བདེ་ཅན་གྱི་ཞབས་ཞུ་མཁོ་འདོན་བྱས་ཡོད།
ལོ་ཙཱ་བ། ཁོན་ཐར་འཚོ།


text:
སྐབས་༡༦ པའི་གྲོས་ཚོགས་ཚོགས་དུས་༦ པའི་ཚོགས་གཙོའི་མཇུག་སྡོམ་གསུང་བཤད།
སྐབས་༡༦ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་དྲུག་པ་དེ་ཕྱི་ཟླ་༩ པའི་ཕྱི་ཚེས་༡༨ ནས་འགོ་འཛུགས་ཀྱིས་དེ་རིང་ཕྱི་ཚེས་༢༨ བར་ཉིན་བཅུའི་རིང་འཚོགས་གྲུབ་ནས་གྲོས་ཚོགས་གྲོལ་སོང་ཞིང་། མཇུག་ཏུ་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་གྱིས་ཚོགས་གཙོའི་མཇུག་སྡོམ་གསུང་བཤད་གནང་སོང་།
ལྷན་ཚོགས་ཀྱི་མཇུག་ཏུ་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་གྱིས་མཇུག་སྡོམ་གསུང་བཤད་གནང་སྐབས་“ཐོག་མར་ཚོགས་གཙོས་དབུ་འབྱེད་ཀྱི་གཏམ་བཤད་ནང་ཞུས་པ་གཞིར་བཟུང་། གྲོས་ཚོགས་ཀྱི་ལས་རིམ་རྣམས་དོན་ཕན་ལྡན་པ་དང་ཚགས་ཚུད་པོའི་ངང་ནས་བསྐྱངས་ཐུབ་སོང་བསམ་གྱི་ཡོད། དེར་བརྟེན་ང་རང་ཚོས་ལས་རིམ་བསྐྱངས་པའི་ནང་ལ་གཙོ་བོ་བོད་མིའི་སྒྲིག་འཛུགས་ཀྱི་ལྷན་ཁང་ཁག་ཁྱབ་ཁོངས་དང་བཅས་པའི་ཕྱི་ལོ་༢༠༡༧ དང་༢༠༡༨ ལོའི་ལས་བསྡོམས་རྒྱས་པ་སྤྱི་འཐུས་རྒྱུན་ལས་ཀྱིས་ཞིབ་འཇུག་བྱས་པའི་སྙན་ཐོ་དང་། དེ་བཞིན་འབྲེལ་ཡོད་ལྷན་ཁང་ཁྱབ་ཁོངས་དང་བཅས་པའི་ལས་དོན་སྙིང་བསྡུས་དཔལ་ལྡན་བཀའ་བློན་རྣམ་པས་སྙན་སྒྲོན་ཞུས་པའི་ཐོག་ལ། བཀུར་འོས་སྤྱི་འཐུས་རྣམ་པས་དོགས་འདྲི་ཞུ་བ་དང་། དགོངས་ཚུལ་གསུང་བ། དེ་བཞིན་དཔལ་ལྡན་བཀའ་བློན་རྣམ་པས་ཀྱང་གསལ་བཤད་དང་ལན་འདེབས་གནང་བའི་ཐོག་ནས། ད་ལྟའི་འཛིན་སྐྱོང་གི་ལས་དོན་གནང་བཞིན་པ་དང་། མ་འོངས་འཛིན་སྐྱོང་གི་ལས་དོན་བྱ་འཆར་བཅས་ལ་ཐུགས་ཕན་ཕྲན་བུའི་སོས་པའི་རེ་བ་ལྟ་བུ་བྱུང་”ཞེས་དང་། བོད་ཀྱི་ཆོས་རིག་གཞུང་དང་། བཙན་བྱོལ་བོད་མིའི་གཞིས་ཆགས། དཔལ་འབྱོར། ཤེས་ཡོན། ༧གོང་ས་མཆོག་གི་སྐུ་ཕྱྭ་དང་མཛད་འཕྲིན། བོད་དོན་དྲིལ་བསྒྲགས། བོད་མིའི་སྤྱི་ཚོགས་ཀྱི་འཕྲོད་བསྟེན་གྱི་གནས་བབ་སོགས་མི་ཉམས་གོང་འཕེལ་དང་ཉམས་པ་སོར་ཆུད་ཡོང་བར་གཙོ་བོ་འགན་འཁུར་མཁན་གྱི་བཀའ་བློན་རྣམ་པ་དང་། འཛིན་སྐྱོང་གི་ལས་དོན་ཚགས་ཚུད་པོ་ཡོང་བར་གལ་གནད་ཆེ་བ་གཅིག་དེ་བོད་མིའི་སྒྲིག་འཛུགས་ཀྱི་ལས་བྱེད་རྣམས་ཀྱི་ལྷག་བསམ་དང་ལས་འགན་བཞེས་སྟངས་ལ་ཐུག་ཡོད་དུས། དབུས་སའི་ལས་བྱེད་ཚོས་ལས་དོན་གང་ཞིག་ཡིན་ན་ཡང་དོན་ཕན་ལྡན་པ་ཡོང་ཐབས་སུ་བཀའ་བློན་རྣམ་པར་འཕྱ་གྲུ་མཉམ་འདེགས་གནང་གལ་ཆེ་སྐོར་དང་། ཉེ་ཆར་ཨ་རིའི་གྲོས་ཚོགས་འོག་མའི་ནང་བོད་ནང་འགྲོ་བསྐྱོད་གོ་སྐབས་འདྲ་མཉམ་གྱི་ཁྲིམས་འཆར་ཞིག་གཏན་འབེབས་གནང་ཡོད་པ་དེ་དང་དེ་འབྲེལ་གྱི་མི་སྣ་དང་ཚོགས་སྡེ་ཚང་མར་ཐུགས་རྗེ་ཆེ་ཞུ་བཅས་གསུངས་སོང་།
གཞན་ཡང་ཁོང་གིས་ད་ཐེངས་ཀྱི་གྲོས་ཚོགས་ཚོགས་དུས་འདིའི་སྐབས་སུ་མཛད་རིམ་བསྐྱངས་བའི་ཁྲོད་ནས་ལས་དོན་གལ་ཆེ་བ་ཁག་གསུང་པའི་ནང་། ཚོགས་དུས་འདིའི་ཐོག་གཞུང་འབྲེལ་མྱ་ངན་གུས་འདུད་ཀྱི་གྲོས་ཆོད་གྲོས་འཆར་གསུམ་བཞག་ཐུབ་ཡོད་སྐོར་དང་། གྲོས་ཆོད་གྲོས་འཆར་གལ་ཆེ་བ་གཅིག་དེ་བོད་ནང་གི་ཛ་དྲག་གནས་སྟངས་ཐོག་ལ་གདུང་སེམས་མཉམ་བསྐྱེད་ཀྱི་གྲོས་ཆོད་གྲོས་འཆར་དེ་ཡིན་སྟབས། གནད་དོན་དེའི་ཐོག་སྤྱི་འཐུས་མང་པོ་ཞིག་དང་། འཛིན་སྐྱོང་བཀའ་ཤག་གིས་ཆ་ཤས་བཞེས་ནས་གྲོས་ཆོད་དོན་ཚན་ལྔ་འཇོག་ཐུབ་པ་བྱུང་སྐོར་དང་། དེའི་ཐོག་བགྲོ་གླེང་དང་བསམ་ཚུལ་སྤུངས་བ་རྣམས་ཡག་པོ་བྱུང་སྐོར། འཛིན་སྐྱོང་བཀའ་ཤག་གིས་སྲིད་སྐྱོང་དང་སྤྱི་འཐུས་ཀྱི་འོས་བསྡུ་ཐེངས་གཅིག་ཐོག་ནས་འདེམས་ཐོན་དགོས་པའི་བཟོ་བཅོས་ཁྲིམས་འཆར་བཏོན་པ་དེར་སྤྱི་འཐུས་མང་པོ་དང་། འཛིན་སྐྱོང་བཀའ་ཤག་གཉིས་ཀས་དགོངས་ཚུལ་མང་པོ་གསུང་ཐུབ་པ་དེ་ཡག་པོ་བྱུང་སྐོར་དང་། དེ་ནི་སླད་མ་འོངས་པར་དགོངས་པ་བཞེས་རྒྱུའི་ས་བོན་ལྟ་བུ་ཆགས་ཡོད་ཀྱང་། མ་འོངས་ལོ་བཅུ་ཕྲག་ཁ་ཤས་ནང་འོས་བསྡུའི་སྒྲིག་གཞིར་བསྐྱར་བཅོས་ཆེན་པོ་བྱ་མི་དགོས་པ་བྱུང་སོང་བསམ་གྱི་ཡོད་སྐོར། གཞན་ཡང་ཚོགས་དུས་འདིའི་ཐོག་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་གཞན་གཅིག་འདེམས་ཐོན་ཐུབ་པ་བྱུང་ཡོད་པ་དང་། བཅའ་ཁྲིམས་ཀྱི་དོན་ཚན་ཁ་ཤས་ནང་བསྐྱར་བཅོས་གནང་ཐུབ་ཡོད་པ། བགྲོ་གླེང་སྐབས་བཀའ་བློན་དང་སྤྱི་འཐུས་ཚང་མས་འགན་འཁུར་ཆེ་བཞེས་ཀྱི་དྲི་བ་དྲིས་ལན་གྱི་ལས་རིམ་བསྐྱངས་ཡོད་པ། གྲོས་ཚོགས་ཀྱི་ལས་རིམ་འདིའི་སྐབས་སུ་སྤྱི་འཐུས་གཅིག་གི་གསུང་བབ་ལ་བརྟེན་ནས་དཔལ་ལྡན་དགའ་ལྡན་ཕོ་བྲང་གིས་གསལ་བཤད་ཀྱི་ཚུལ་དུ་ཕྱག་བྲིས་ཤིག་ཚོགས་གཙོ་གཉིས་ཀྱི་མིང་དུ་གནང་སོན་བྱུང་ཡོད་པ་དང་། གྲོས་ཚོགས་ཀྱི་ལས་རིམ་འགྲོ་བཞིན་པའི་སྐབས་སུ་སྤྱི་འཐུས་རྣམ་པའི་གསུང་བབ་རིགས་གཅིག་ལ་ཚོགས་གཙོས་ཐད་ཀར་སྟངས་འཛིན་བྱེད་དུས་མཚམས་རེར་གནས་ཚུལ་ཆགས་པའི་གཞི་རུ་འགྱུར་གྱི་མེད་དམ་སྙམ་ནས་ཚོགས་གཙོར་དཀའ་ངལ་ཡོང་གི་ཡོད་སྟབས། མ་འོངས་པར་དཔལ་ལྡན་དགའ་ལྡན་ཕོ་བྲང་དང་འབྲེལ་བའི་གསུང་བབ་རིགས་ལ་དགའ་ལྡན་ཕོ་བྲང་ནས་བཀའ་འཁྲོལ་ཡོད་པའམ་གལ་ཆེའི་རིགས་མིན་ཚེ་མཚན་འབོད་ཀྱི་ཐོག་ནས་གསུང་མི་དགོས་པ་གནང་གལ་ཆེ་སྐོར་དང་། དེའི་ཐོག་ལ་ཐུགས་གཟབ་གནང་གལ་ཆེ་སྐོར་གྱི་འབོད་བསྐུལ་ཞུས་སོང་།
དེ་བཞིན་ཁོང་གིས་སྐབས་༡༦ པའི་སྤྱི་འཐུས་ལྷན་ཚོགས་ཀྱི་ཚོགས་གཙོ་གནང་སྟེ་ཚོགས་འདུ་གཙོ་སྐྱོང་གནང་བའི་ཉིན་མཐའ་མ་ཡིན་སྐོར་དང་འབྲེལ་ནས་གསུང་དོན་དུ་“ད་ལྟ་མཇུག་སྡོམ་གྱི་གཏམ་བཤད་ཞུ་མཁན་གྱི་ཚོགས་གཙོ་ལ་མཚོན་ན་གྲོས་ཚོགས་གཙོ་སྐྱོང་བྱེད་རྒྱུའི་ལས་འགན་མཐའ་མ་དེ་ཆགས་ཡོད་རེད། ཐོག་མར་ཕྱི་ལོ་༢༠༡༦ ལོར་ཚོགས་གཙོའི་འགན་འཁུར་ཞུ་བའི་དུས་ཚོད་དེར། ང་ཚོའི་སྤྱི་ཚོགས་ནང་ཟང་ཟིང་ཆེ་བའི་དུས་སྐབས་ལྟ་བུ་ཤིག་ཆགས་ཡོད་རེད། འོན་ཀྱང་། བཀུར་འོས་སྤྱི་འཐུས་རྣམ་པའི་རྒྱབ་སྐྱོར་དང་ཐུགས་རེ། རྒྱ་ཆེའི་མང་ཚོགས་ནས་ཀྱང་རེ་བ་དང་ཡིད་ཆེས་བྱུང་བ་དང་། རང་ངོས་ནས་ཀྱང་ལྷག་བསམ་ཟོལ་མེད་ཀྱིས་སྤྱི་པའི་ལས་དོན་རྣམས་རེད། ལྷག་པར་དུ་བོད་མི་ཉག་ཕྲ་བའི་དུས་ཚོད་འདིར། བོད་བསྟན་སྲིད་ལ་ལྷག་བསམ་དཀར་བ་ཕྲན་བུ་བྱུང་ན་ཡང་ཕན་ཐོགས་ཆེན་པོ་ཡོད་རྒྱུ་རེད་བསམ་ནས་འཇོན་ཐང་དང་ཤེས་ཡོན་གྱིས་མ་འདང་ན་ཡང་། ང་ཚོ་བོད་པའི་དཔེ་ལ། སྙིང་ལ་རུས་པ་བཅུག ཟེར་བ་ནང་བཞིན་གང་ཡོང་ཅི་ཡོང་གིས་ལས་དོན་རྣམས་ཀྱི་ཐོག་འགན་འཁུར་བྱེད་ཕྱོགས་ལ་འཐུས་ཤོར་མེད་པ་འགྲོ་ཐུབ་ཡོད་བསམ་པ་ཞིག་ཡོད་ཟེར་ནས་ཞུ་རྒྱུ་གཅིག་ཡིན། གྲོས་ཚོགས་འཚོགས་པའི་སྐབས་སུ་བཀུར་འོས་སྤྱི་འཐུས་རྣམ་པ་རེད། གྲོས་ཚོགས་མ་འཚོགས་པའི་སྐབས་སུ་སྤྱི་འཐུས་རྒྱུན་ལས་རྣམ་པས་འགན་འཁུར་དང་ནུས་པ་མཉམ་སྤུངས་ཡོང་ཐུབ་བ་དང་། བཀུར་འོས་སྤྱི་འཐུས་རྣམ་པ་དང་། ལྷག་པར་རྒྱུན་ལས་བཞུགས་མཁན་གྱི་སྤྱི་འཐུས་རྣམ་པས་འགན་འཁུར་མཉམ་བཞེས་གང་ལེགས་བྱུང་ཡོད། རྒྱུན་ལས་ལྷན་ཚོགས་ཐེངས་༢༠༠ ཙམ་འཚོགས་ཐུབ་པ་དང་། ལས་དོན་ཚང་མའི་ཐོག་ནུས་པ་མཉམ་སྤུངས་གནང་བྱུང་། དེ་ག་ནང་བཞིན་དཔལ་ལྡན་ཚོགས་གཞོན་མཆོག་གིས་ཀྱང་འགན་འཁུར་མཉམ་བཞེས་ཀྱིས་དམིགས་བསལ་རམ་འདེགས་བྱུང་སོང་། རྣམ་པ་ཚོ་ཚང་མར་གོ་སྐབས་འདི་བརྒྱུད་ནས་བསྔགས་བརྗོད་དང་ཐུགས་རྗེ་ཆེ་ཞུ། དེ་བཞིན་འཛིན་སྐྱོང་བཀའ་ཤག་གི་ངོས་ནས་ཀྱང་གྲོས་ཚོགས་ཀྱི་ལས་རིམ་བསྐྱངས་པའི་སྐབས་རེད། དེ་མ་ཡིན་པར་གྲོས་ཚོགས་ཕྱི་ལོགས་ཀྱི་ལས་དོན་གང་ལ་ཡིན་ན་ཡང་། མཐུན་འགྱུར་དང་གཞོགས་འདེགས་ཆ་ཚང་བ་ཞིག་གནང་ཡོད་སྟབས། དེ་རིང་གི་གོ་སྐབས་འདི་བརྒྱུད་ནས་འཛིན་སྐྱོང་བཀའ་ཤག་ལ་ཡང་ཐུགས་རྗེ་ཆེ་ཞུ་རྒྱུ་ཡིན།”ཞེས་གསུངས་སོང་། གཞན་ཡང་ཁོང་གིས་ཕྱི་ལོ་༢༠༡༦ ལོ་ནས་བཟུང་ད་བར་གྱི་ལོ་གཉིས་དང་ཕྱེད་ཡས་མས་རིང་གི་ལས་བསྡོམས་སྙིང་བསྡུས་ཤིག་གསུངས་སོང་བ་མ་ཟད། ཁོང་གིས་ཚོགས་གཙོའི་ལས་འཁུར་གྱི་དམ་བཅའ་ཕུལ་རྗེས་ཕྱི་ལོ་༢༠༡༦ ལོའི་ཕྱི་ཟླ་༦ པའི་ཚེས་༨ ཉིན་༧གོང་ས་མཆོག་གིས་ཚོགས་གཙོ་གཉིས་ལ་དམིགས་བསལ་གཟིམ་ཆུང་མཇལ་ཁ་གནང་བྱུང་བ་དང་། དེ་ནི་སྤྱི་པའི་ལས་དོན་སྒྲུབ་རྒྱུ་དང་། ལྷག་པར་གྲོས་ཚོགས་ཀྱི་ཚོགས་གཙོའི་འགན་འཁུར་ཞུ་རྒྱུའི་ཐད་ལ་ཕན་རླབས་ཆེན་པོ་བྱུང་སྟབས། གྲོས་ཚོགས་ཀྱི་ལས་དོན་ཡོངས་རྫོགས་གང་ལ་གང་འཚམས་བསྒྲུབས་ཐུབ་པ་འདི་དམིགས་བསལ་༧གོང་ས་མཆོག་གི་ཐུགས་ཀྱི་གཟིགས་པ་ཁོ་ན་ལས་བྱུང་བ་ཆགས་ཀྱི་ཡོད་པ་དང་། གོ་སྐབས་འདི་བརྒྱུད་ནས་༧གོང་ས་མཆོག་ལ་སྒོ་གསུམ་གུས་པ་ཆེན་པོས་ཐུགས་རྗེ་བཀའ་དྲིན་བླ་མེད་དུ་ཆེ་ཞུ་བཞིན་ཡོད་པ་དང་། ཁོང་ལ་བོད་པའི་ལས་དོན་བསྒྲུབས་ཕྱིར་གོ་སྐབས་དེ་ལྟ་བུ་ཐོབ་པ་ནི་མི་ཚེའི་ནང་གི་རིན་ཐང་ཆེན་པོ་ཞིག་ཏུ་བརྩི་བཞིན་ཡོད་སྐོར། གྲོས་ཚོགས་ཚོགས་དུས་རྗེས་མའི་སྐབས་ཚོགས་གཙོ་གསར་པ་ཕེབས་ཀྱི་ཡོད་དུས་ཁོང་ལ་འཚམས་འདྲི་ཡོད་སྐོར་བཅས་སོགས་གསུང་མཐར་གྲོས་ཚོགས་གྲོལ་སོང་།།
གསར་འགོད་པ་བཀྲ་ཤིས་དོན་གྲུབ།


text:
སྐལ་ཐུབ་། 2018-03-19
ང་རང་ནི་རྒྱ་མཚོའི་ཕ་རོལ་དུ་བསྡད་ཡོད་ཅིང་ངའི་མི་ཚེ་ནི་འདི་ལྟར་རོལ་བ་ཡིན་ཏེ། ཕྲུ་གུ་དམར་འབྱར་ནས་ལོ་བཅུའི་བར་གྱི་དུས་ཚོད་ནི་ཤེས་བྱ་སྦྱང་རྒྱུ་གཙོ་བོ་མ་ཡིན་ཞིང་འཚོ་བར་མྱོང་ཚོར་བྱ་རྒྱུ་གཙོ་འཛིན་བྱེད་པ་དང་ཕལ་ཆེར་ཕྱི་རོལ་བས་མཐའ་ལ་ཕྱིན་ནས་རྩེད་མོ་དང་རྟོག་ཞིབ་གཙོས་པའི་ཐུན་མོང་གི་བྱ་འགུལ་སྣ་མང་སྤེལ་ནས་དུས་འདའ་བས་སྐྱིད་སྣང་ཆེ། དེ་ནས་ལོ་བཅུ་ནས་ལོ་ཉི་ཤུའི་བར་གྱི་དུས་ཚོད་ཕལ་ཆེར་རང་གིས་རང་རྐྱ་འཕེར་བས་ང་རང་གིས་མཛའ་གྲོགས་སྡེབ་པ་དང་རང་གི་དགའ་ཕྱོགས་སུ་གཏོགས་པའི་ཕུགས་འདུན་འཚོལ་སྙེག་བྱེད་གང་ཐུབ་བྱས་པ་ཡིན། ལོ་ཉི་ཤུ་ནས་ལོ་སུམ་ཅུའི་བར་གྱི་དུས་རིམ་ལ་ངས་སེམས་ཁྲལ་དེ་ཙམ་མི་དགོས་པར་ལས་ཀ་བརྟན་པོ་ཞིག་བཙལ་ནས་ལས་སྒྲུབ་བྱེད་པའི་དགའ་སྡུག་མྱོང་ཞོར་དུ་དུས་འདས་སོང་། ལོ་སུམ་ཅུ་ནས་བཞི་བཅུའི་བར་གྱི་དུས་རིམ་དུ་སླེབས་ཚེ་ངས་གང་ལ་རེ་སྙེག་བྱེད་པའི་དམིགས་འབེན་དེ་རྙེད་ཅིང་ཁང་པ་དང་འཁོར་རིགས། ཕྲུ་གུ་སོགས་འཛོམས་པའི་འཚོ་བ་སྐྱིད་པོ་ཞིག་རོལ་ནས་བསྡད་པ་ཡིན། ལོ་བཞི་བཅུ་ནས་ལྔ་བཅུའི་བར་གྱི་དུས་རིམ་ཁྲོད་དུ་ལས་ཀ་སོགས་འཚོ་བའི་དཀའ་ཁག་དང་གནོན་ཤུགས་དུ་མ་ཆུ་བོའི་རླབས་བཞིན་གཅིག་རྗེས་གཉིས་མཐུད་དུ་བྱུང་བས་ངས་རང་གིས་རང་ལ་གུང་གསེང་བཏང་ནས་ལུས་སེམས་གཉིས་ཀའི་ངལ་དུབ་བར་སྣང་སྤྲིན་ལ་བསྐུར་བ་ཡིན། དད་པ་མེད་པའི་མི་ཚེ་ནི་སྟོང་སང་སང་ཞིག་ཡིན་པས་ང་རང་ལོ་ལྔ་བཅུ་ནས་དྲུག་ཅུའི་བར་དུ་སླེབས་ཚེ་ཆོས་ཚོགས་ཀྱི་འཚོ་བའི་ཁྲོད་དུ་ཞུགས་ཤིང་དགེ་སྒྲུབ་སྡིག་སྤང་བྱ་གང་ཐུབ་བྱེད་པས་མ་ཚད་འཛམ་གླིང་ལ་ལྟད་མོ་ལྟ་ཆེད་ག་ས་གང་དུ་ལྗོངས་རྒྱུར་འགྲོ་བ་ཡིན། ལོ་དྲུག་ཅུ་ནས་བདུན་ཅུའི་བར་དུ་སླེབས་པའི་ཚེ་ངས་རང་གི་མི་ཚེ་འདིའི་བདེ་སྡུག་རྒྱལ་ཕམ་ཐོབ་ཤོར་བཅས་ལ་ཕྱོགས་བསྡོམས་ཡང་དག་ཅིག་བརྒྱབ་ཅིང་དྲན་གསོའི་ཡི་གེ་བྲིས་ཏེ་བཞག་པ་མ་ཚད་མུ་མཐུད་དེ་ལྗོངས་རྒྱུ་གནས་སྐོར་བྱས་ནས་དུས་འདའ། ལོ་བདུན་ཅུ་ནས་བརྒྱད་ཅུའི་བར་དུ་སླེབས་ཚེ་བག་ཕེབས་ངང་ཚེ་མཇུག་རོལ་ཞིང་ནམ་ཞིག་མི་རྟག་འཆི་བ་ཤར་བའི་ཚེ་གཡར་བའི་ཕུང་པོ་འདི་གཞུང་གིས་དུར་ཁྲོད་ཁང་དུ་བསྐྱལ་འགྲོ་བས་མི་ཚེ་འདིར་རྫོགས་ཚིག་ཀྱང་བྲིས་སོ། །
ང་རང་ནི་རྒྱ་མཚོའི་ཚུར་རོལ་དུ་གནས་ཤིང་ངའི་ཚེ་གཅིག་གི་གནས་ཚུལ་ནི་འདི་ལྟར་ཏེ། ཕྲུ་གུ་དམར་འབྱར་ནས་ལོ་བཅུའི་བར་གྱི་དུས་ཚོད་ལ་ངས་རིག་གནས་དང་ལག་རྩལ་སྣ་ཚོགས་སྦྱོང་བ་དང་རྒྱུགས་ལེན་སྣ་ཚོགས་བརྒྱུད་དགོས་པས་མ་ཚད་ཕལ་ཆེར་ངའི་ཕ་མའི་ཁ་མགོ་སྣ་དང་རེ་སྒུག་གི་ཆེད་དུ་ཡིན་པའི་སྣང་བ་ཤར་བཞིན་དུས་འདས་སོང་། དེ་ནས་ང་ལོ་བཅུ་ནས་ལོ་ཉི་ཤུའི་བར་གྱི་དུས་རིམ་དུ་སླེབས་དུས་རི་ལྟར་བརྩེགས་པའི་དཔེ་ཆ་ཀློག་བཞིན་ཉི་ཟེར་གྱི་རྡུལ་ལྟར་མང་བའི་ཡིག་རྒྱུགས་སྤྲད་དེ་ལུས་སེམས་ངལ་དུབ་ལས་ཐར་བའི་དུས་ཤིག་ཡོད་སྙམ་ཤར་མ་མྱོང་། དེ་ནས་ལོ་ཉི་ཤུ་ནས་ལོ་སུམ་ཅུའི་བར་གྱི་དུས་རིམ་ལ་ངས་རང་གི་ལོ་རྒྱུས་མདོར་བསྡུས་ཁུར་ནས་ཡར་རྒྱུག་མར་རྒྱུག་བྱས་ཏེ་ལས་ཀ་ཞིག་ཨེ་རག་བལྟས་ནས་ཉིན་མོའི་ཟས་མི་འདོད་ཅིང་མཚན་མོའི་གཉིད་ཀྱང་མི་ཡོང་། ལོ་སུམ་ཅུ་ནས་བཞི་བཅུའི་བར་གྱི་དུས་རིམ་དུ་སླེབས་ཚེ་ངས་ཁང་པ་དང་འཁོར་རིགས་ལ་སོགས་པའི་སེམས་ཁྲལ་བྱས་ནས་ཉིན་མཚན་ལྟོས་མེད་དུ་ལས་དོན་བསྒྲུབས་དང་སྒྲུབ་བཞིན་ཡོད། ལོ་བཞི་བཅུ་ནས་ལྔ་བཅུའི་བར་གྱི་དུས་རིམ་ཁྲོད་དུ་ངས་རང་གི་བུ་ཕྲུག་ལ་སེམས་འཁྲེང་ཞིང་ཟ་མི་བྲ་བ་དང་། འཐུང་མི་བྲ་བ། སྤྱོད་མི་བྲ་ནས་དངུལ་གསོག་པ་ཡིན། ལོ་ལྔ་བཅུ་ནས་དྲུག་ཅུའི་བར་དུ་སླེབས་ཚེ་ང་རང་གི་འཚོ་བ་སྐྱིད་པོ་ཞིག་རོལ་རྒྱུ་འདུག་སྙམ་ཡང་ལས་འཁྱུར་ངལ་གསོ་ཡང་བྱེད་རན་འདུག་པས་དེའི་རྗེས་ཀྱི་འཚོ་བར་འདང་ཞིག་མི་རྒྱག་ཀ་མེད་བྱུང་། ལོ་དྲུག་ཅུ་ནས་བདུན་ཅུའི་བར་དུ་སླེབས་པའི་ཚེ་ངས་འབད་པ་ཆེན་པོས་དུས་ཚོད་ཕལ་ཆེར་ལུས་ཁམས་གསོ་བའི་ཐབས་ལ་འབད་པ་ཡིན་ཡང་འཁྲིས་སུ་ད་དུང་ཚ་བོ་དང་ཚ་མོ་གསོ་དགོས་ཀྱི་འདུག ལོ་བདུན་ཅུ་ནས་བརྒྱད་ཅུའི་བར་དུ་སླེབས་ཚེ་བག་ཕེབས་ངང་ཚེ་མཇུག་རོལ་ཞིང་ནམ་ཞིག་ཨ་ཁུ་ཆོས་ཀྱི་རྒྱལ་པོས་བརྡ་བཏང་ནས་འགྲོ་རན་པའི་ཚེ་གཞི་ནས་རང་གིས་ཚེ་གཅིག་ལ་བསགས་པའི་སྒོར་མོས་དུར་ཁྲོད་ཀྱི་ས་གྲུ་བཞི་མ་ཞིག་ཉོ་བའི་རིན་པ་ཡང་འདང་གི་མི་འདུག འགྱོད་ཀྱང་མི་ཕན་ཏེ་མི་ཚེ་འདིར་རྫོགས་ཚིག་བཀོད་ཟིན་པའི་ཕྱིར་རོ། །
དོ་སྣང་ཆེ་བའི་རྩོམ།
རྩོམ་གསར། 10


text:
འབུ་ཆ་ག་པ་ནི་ཆ་ག་པའི་ཁོངས་ཡིན་ལ་གཤོག་དྲང་སྡེའི་སྲིན་འབུ་ཡིན། ཨ་ཙག་ཚག་ཀྱང་ཟེར། འཛམ་གླིང་ཡོངས་སུ་རིགས་ཁྲི1ལྷག་ཡོད་པ་དང་། ཀྲུང་གོར་རིགས700ལྷག་ཡོད། འཛམ་གླིང་ཡོངས་ཀྱི་ཚ་ཁུལ་ས་ཆ་དང་ཚ་ཁུལ་བར་མའི་ས་ཆ། བྱེ་ཐང་ས་ཁུལ་དུ་གན
1ངོ་སྤྲོད།འབུ་ཆ་ག་པ་ནི་ཞིང་ལས་ཀྱི་གནོད་འབུ་གཏེ་བོ་ཡིན་ལ། འཛམ་གླིང་ཡོངས་སུ་རིགས་ཁྲི1ལྷག་ཡོད་པ་དང་། ཀྲུང་གོར་རིགས700ལྷག་ཡོད། འབུ་དེ་སུག་ཚིགས་སྲོག་ཆགས་རིས་ཀྱི་འབུ་སྲིན་རིགས་ལ་གཏོགས། ལུས་ཕུང་ཕྲ་ཞིང་རིང་ལ། ལུས་མདོག་ལྗང་གུ་དང་ཁམ་སེར་ཡིན་ཞིང་། ལུས་ངོས་སུ་ཆི་ཐིན་རྒྱུའི་ཕྱིའི་རུས་སྐོགས་ཡོད་པ་དེས་ལུས་ནང་གི་གཤེར་ཆ་འཛིན་ཐུབ་པས་མི་ཚད་ཕྱིའི་ཐན་པ་དང་བརླན་གཤེར་དང་འབུ་ཕྲ་ཡང་འགོག་ཐུབ་པ་རེད། སྐུད་ཕྲའི་གཟུགས་ཀྱི་དབང་རྭ་ཆ་གཅིག་ཡོད་པ་དང་། ཁ་ཆས་ནི་ལྡད་མུར་གྱི་རྣམ་པ་དཔེ་ཚབ་ཅན་གྱི་ཡིན། རྐང་ལག་དྲུག་གི་བར་རིང་ཞིང་རྐང་པ་རིང་པོར་བརྟེན་ནས་ས་ལ་འགྲོ་མཆོངས་བྱེད་པ་དང་། གཤོག་པ་ཡོད་པས་བར་སྣང་ལའང་འཕུར་ཐུབ་ཀྱི་ཡོད། ཟས་སུ་གྲོ་དང་འབྲས་ཀྱི་མྱུ་གུ་ཟ་བ་དང་དེ་མིན་རྩྭ་རིགས་སྣ་ཚོགས་ཟ།
2 རིགས་དབྱེ།ཆ་ག་པ་ལ་ཚོགས་སྡོད་དང་ཐོར་སྡོད་བྱེད་པའི་སྐྱེ་ཁམས་དཔེ་སྲོལ་ཅན་རིགས་གཉིས་ཡོད། དེ་ལས་ཚོགས་སྡོད་ཆ་ག་པའི་ཁྱུ་ཚོགས་ཆེན་པོ་ནི་ཁ་བ་བུ་ཡུག་འཚུབ་པ་ལྟར་ལངས་ཡོང་ནས་གར་སླེབས་ས་ནས་ཞིང་ལས་ལོ་ཏོག་དང་རྩྭ་ལྡུམ་ལ་སོགས་ལྷག་མ་མེད་པར་ཟས་འགྲོ་བ་རེད། དཔེར་ན་སྤྱི་ལོ1988ལོར་ཧྥེ་གླིང་དབུས་ཁུལ་དུ་བྱུང་བའི་ཆ་ག་པའི་གོད་ཆགས་ནང་དུ་ཆ་ག་པའི་ཚོགས་ཀྱི་ལྗིད་ཚད་ཏུན་ཁྲི་ཚོ50ཡོད་ཚོད་འདུག་སྐད། ཆ་ག་པ་ལ་འཕུར་རྩལ་ཆེན་པ་ལྡན་པ་སྟེ། ཉིན་མཚན་ཁ་སྤྲོད་དུ་འཕུར་ཐུབ་པས་མཚོ་འགག་དང་རྒྱ་མཚོའི་ཕ་མཐར་བརྒལ་ནས་གང་ས་གང་དུ་གནོད་འཚེ་བཏང་ཡོང་གི་ཡོད།
3 སྐྱེ་འཕེལ།ཆ་ག་པ་ནི་གཟུགས་འགྱུར་ཆ་ཚང་མི་བྱེད་པའི་འབུ་སྲིན་ཡིན་པ་སྟེ། སྒོ་ང་ལས་ནར་མ་སོན་པའི་འབུ་ཕྲུག་སྐྱེ་བ་དང་པགས་པ་ཐེངས5བརྗེས་རྗེས་འབུ་དར་མ་ཆགས་པ་རེད། རྩྭའི་གསེབ་དང་ས་ཁུང་དུ་སྒོ་ང་བཏང་ནས་ཕྱི་ལོའི་ཟླ4-5པའི་ནང་དུ་སྒོ་ང་ཁ་གས་ནས་ཟླ8-9བའི་ནང་ཕྲུ་གུ་དེ་ཆེན་པོ་ཆགས་ཐུབ།
4 ཁྱབ་ཡུལ།ཆ་ག་པའི་གྲངས་འབོར་ཧ་ཅང་མང་ལ་གསོན་ཤུགས་ཐུམ་མེད་ཅིག་ཡིན། ས་གནས་སྣ་ཚོགས་ནས་འཚོ་ཐུབ་ཀྱང་རི་སྡེ་དང་ནགས་ཚལ། གཤོང་སའི་ས་ཁུལ། ཕྱེད་སྐམ་ཁུལ། ཡིན་ཡང་རྩྭ་ཐང་ནས་ཆེས་མང་བ་ཡིན།
5 གནོད་སྐྱོན།ཆ་ག་པས་ཞིང་ལས་དང་ནགས་ལས། འབྲོག་ལས་སོགས་ལ་ཚད་མི་གཅིག་པའི་གནོད་སྐྱོན་བཟོ་ཀྱིན་ཡོད། འཛམ་གླིང་སྟེང་གི་ཆ་ག་པར་རིགས་ཁྲི1ལྷག་ཡོད་པ་དང་དེ་ལས་ཞིང་ལས་དང་ནགས་ལས། འབྲོག་ལས་ལ་གནོད་སྐྱོན་བཟོ་བའི་ཆ་ག་པའི་རིགས300ལྷག་ཡོད། ཨོའུ་གླིང་དང་ཡ་གླིང་གི་སྐམ་ས་ཆེན་པོའི་བྱང་འཕྲེད་ཐིག550ཡི་བྱང་ཕྱོགས་དང་འཛམ་གླིང་གི་ལྷོ་སྣེ་མ་གཏོགས་པའི་ས་ཆ་ཡོངས་ལ་ཆ་ག་པས་གནོད་སྐྱོན་ཐེབས་ཀྱི་ཡོད། འཛམ་གླིང་ཡོངས་ལ་ལོ་རེར་ཆ་ག་པས་གནོད་སྐྱོན་ཐེབས་པའི་སའི་རྒྱ་ཁྱོན་ནི་སྟོང་སྨི་གྲུ་བཞི་མ་ཁྲི4680ལྷག་ཡིན་པ་དང་། གོ་ལ་ཧྲིལ་བོའི་མི1/8ལ་དུས་རྒྱུན་ཆ་ག་པས་འཇབ་རྒོལ་ཐེབས་ཀྱི་ཡོད།
དཔྱད་གཞིའི་ཡིག་ཆ།1 པའེ་ཏུའུ་རིག་མཛོད། 2016.5.25
2 འཇིགས་བྱེད་སྐྱབས་སོགས་ཀྱིས་བསྒྱུར་པའི 《ཀྲུང་གོའི་སློབ་འབྲིང་སློབ་མའི་ཤེས་བྱ་ཀུན་བཏུས》 མི་རིགས་དཔེ་སྐྲུན་ཁང་། སྤྱི་ལོ2012ལོའི་ཟླ4པར་པར་གཞི་དང་པོ། ཤོག་གྲངས45-46ན་གསལ།


text:
ཉེ་ཆར་ནག་ཆུ་ས་ཁུལ་གྱི་འཕྲུལ་སྒུལ་འཁོར་རིགས་ཀྱི་ཁ་ལོ་བའི་རྒྱུགས་ལེན་ལྟེ་གནས་རྣམ་གྲངས་ལས་འགོ་ཚུགས་པའི་རྩིག་རྨང་རྣམ་གྲངས་འདིང་བའི་མཛད་སྒོ་ནག་ཆུར་འཚོགས་པ་དེ་ཐོག་ནས་འཛམ་གླིང་གི་ས་བབ་མཐོ་ཤོས་ཀྱི་འཕྲུལ་སྒུལ་འཁོར་རིགས་ཀྱི་ཁ་ལོ་བའི་གསོ་སྐྱོང་ལྟེ་གནས་ནག་ཆུར་གཞིས་ཚུགས་ཉེར་ཡོད་པ་མཚོན་ཡོད།
ཤེས་རྟོགས་བྱུང་བར་གཞིགས་ན། ནག་ཆུ་ས་ཁུལ་གྱི་འཕྲུལ་སྒུལ་འཁོར་རིགས་ཀྱི་ཁ་ལོ་བའི་རྒྱུགས་ལེན་ལྟེ་གནས་འདུ་འགོད་ཀྱི་འཛུགས་སྐྲུན་རྣམ་གྲངས་དེ་ནག་ཆུ་ས་ཁུལ་འགྲིམ་འགྲུལ་རྒྱུགས་ལེན་ལྟེ་གནས་ཀྱི་འཕྲུལ་སྒུལ་འཁོར་རིགས་ཀྱི་རྒྱུགས་རའི་ནང་ཡོད་པ་དང་། རྣམ་གྲངས་ནང་སྡོད་ཁང་བཟོ་སྐྲུན་དང་། ས་ཆ་ཁོད་སྙོམས། དྲོད་རླངས་ཤར་གཏོང་། གློག་རླངས་ཅན། མེ་ཟོན། གློག་སྒྲོན། སྔོ་འགྱུར་སོགས་འདུ་འགོད་ཚུད་པ་དང་ཆབས་ཅིག་ད་དུང་ཡིག་རྒྱུགས་གཉིས་པའི་ཕྱོགས་གཅིག་རྐྱང་ཟམ་དང་། དྲང་ཟུར་ཐོལ་དཀྱོག ལམ་ཟུར་དུ་རླངས་འཁོར་ཁ་འགོག་པ། གྱེན་ལམ་དུ་ངེས་གནས་ཀྱི་རླངས་འཁོར་ཁ་འགོག་པ། རླངས་འཁོར་རྒྱབ་ཤིག་བརྒྱབ་ནས་ཁང་པའི་ནང་འཇུག་པ་སོགས་ཀྱི་རྨང་གཞིའི་སྒྲིག་བཀོད་འཛུགས་སྐྲུན་ཡང་ཚུད་ཡོད་པ་རེད། འཆར་འགོད་འཛུགས་སྐྲུན་གྱི་སྤྱིའི་ས་བཟུང་རྒྱ་ཁྱོན་སྨི་ངོས་གྲུ་ཁྲི་11.6ཟིན་པའི་ནང་ད་ལྟའི་འཆར་འགོད་ཀྱི་འཛུགས་སྐྲུན་གྱི་ས་བཟུང་རྒྱ་ཁྱོན་སྨི་ངོས་གྲུ་ཁྲི་9.4ཟིན་པ་དང་འཆར་འགོད་ཀྱི་སྤྱིའི་འཛུགས་སྐྲུན་རྒྱ་ཁྱོན་སྨི་ངོས་གྲུ་4957.63ཟིན་པའི་ནང་ཕྱོགས་བསྡུས་ཐོག་ཁང་དང་། ཟ་ཁང་། ལས་ཤག རླངས་འཁོར་འཇོག་ས། སྒོ་རྩིས་ཚོང་ཁང་སོགས་ཚུད་ཡོད་ཅིང་། སྔོན་དཔག་ལྟར་ན་འདི་ལོའི་ལོ་མཇུག་ཏུ་ལེགས་འགྲུབ་ཐུབ་རེ་ཡོད་པ་རེད།
“རྣམ་གྲངས་དེ་འཛམ་གླིང་གི་ཁེ་ལས་སྟོབས་ཆེན་500ཡི་ཞི་བདེ་རྒྱ་མཚོ་ཆེ་མོའི་འཛུགས་སྐྲུན་ཚོགས་པས་སྐྲུན་འགན་འཁུར་བ་ཞིག་རེད། ཁོང་ཚོས་ནག་ཆུ་ས་ཁུལ་གྱི་འཕྲུལ་སྒུལ་འཁོར་རིགས་ཀྱི་ཁ་ལོ་བའི་རྒྱུགས་ལེན་ལས་དོན་གྱི་རྨང་གཞིའི་སྒྲིག་བཀོད་ཡག་པོ་བསྐྲུན་ཏེ་ནག་ཆུ་ས་ཁུལ་གྱི་འཕྲུལ་སྒུལ་འཁོར་རིགས་ཀྱི་ཁ་ལོ་བའི་རྒྱུགས་ལེན་ལས་དོན་སྔར་བས་ཚད་ལྡན་དུ་གཏོང་རྒྱུ་དང་། ཁ་ལོ་བའི་ཁྲོམ་ར་སྐྱོན་བྲལ་དང་གོ་རིམ་ལྡན་པའི་ངང་འཕེལ་རྒྱས་འགྲོ་རྒྱུར་སྐུལ་འདེད་གཏོང་རྒྱུ། འགྲོ་ལམ་གྱི་འགྲིམ་འགྲུལ་བདེ་འཇགས་འགན་ལེན་བྱེད་རྒྱུ། སྤྱི་ཚོགས་དང་དཔལ་འབྱོར་འཕེལ་རྒྱས་འགྲོ་རྒྱུར་སྐུལ་འདེད་གཏོང་རྒྱུ་བཅས་ལ་འབུལ་དགོས་ངེས་ཀྱི་ལེགས་སྐྱེས་འབུལ་རྒྱུ་ཡིན་པ་ང་ཚོར་ཡིད་ཆེས་ཡོད”ཅེས་ནག་ཆུ་ས་ཁུལ་གནམ་མཚོ་མ་འཇོག་ཀུང་སིའི་སྤྱི་ཁྱབ་ཅིང་ལི་བསོད་ནམས་དབང་འདུས་ཀྱིས་བཤད།


text:
ལྷ་ས་གྲོང་ཁྱེར་གྱིས་ཀུན་གཏོད་བར་སྟོང27བཙུགས་པ།
སྤེལ་དུས 2018-10-10
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། པད་མས་བསྒྱུར།
ཀྲུང་གོ་བོད་ལྗོངས་དྲ་བ་ནས་གནས་ཚུལ་འབྱོར་གསལ། དམངས་ཀྱི་ལས་གཏོད་དང་ཀུན་གྱིས་གསར་གཏོད་བྱ་རྒྱུ་འཕེལ་རྒྱས་གཏིང་ཟབ་འགྲོ་རྒྱུར་སྐུལ་འདེད་གཏོང་བ་དང་། ཚོང་རའི་གསོན་ཤུགས་ཟམ་མི་ཆད་པར་སྐུལ་སློང་དང་སྤྱི་ཚོགས་ཡོངས་ཀྱི་གསར་གཏོད་བྱེད་ནུས་ཆེ་རུ་གཏོང་བ། སྒྱུར་བཅོས་འཕེལ་རྒྱས་ཀྱི་དྲང་ནུས་གོང་བུར་འགྲིལ་བ། ཕུགས་བསམ་ལྡན་པའི་གཞོན་ནུ་དེ་བས་མང་བ་ཞིག་གིས་ལས་གཏོད་དང་ལས་དོན་ཆེན་པོ་འགྲུབ་སྟེ་རང་ཉིད་ཀྱི་ཕུགས་བསམ་མངོན་འགྱུར་བྱེད་པ་དང་། སྤྱི་ཚོགས་ཡོངས་ཀྱིས་ལས་གཏོད་གསར་གཏོད་ལ་སྐུལ་མ་དང་། རྒྱབ་སྐྱོར། བརྩི་བཀུར་བྱེད་པའི་ཁོར་ཡུག་བཟང་པོ་ཞིག་བསྐྲུན་ཆེད། 2018ལོའི་ཟླ10པའི་ཚེས9ཉིན། རྒྱལ་ཡོངས་དམངས་ཀྱི་ལས་གཏོད་དང་ཀུན་གྱིས་གསར་གཏོད་བྱེད་པའི་བྱེད་སྒོའི་གཟའ་འཁོར་གྱི་བོད་ལྗོངས་ཡན་ལག་ཚོགས་ར་དེ་བོད་རང་སྐྱོང་ལྗོངས་ལྷ་ས་གྲོང་ཁྱེར་སྣེའུ་ཁུལ་གསར་དུ་སྤེལ་འགོ་ཚུགས་པ་རེད།
འདི་ནི་འགོ་ཚུགས་མཛད་སྒོའི་ཡུལ་དངོས་རེད། ཀྲའོ་ཡོས་པར་བླངས།
གསར་འགོད་པས་འགོ་ཚུགས་མཛད་སྒོའི་ཐོག་ནས་ཤེས་རྟོགས་བྱུང་གསལ། མིག་སྔར་བོད་རང་སྐྱོང་ལྗོངས་ཀྱིས་མཐོ་གསར་ཁུལ་དང་། རྒྱུན་མཐུད་འཕེལ་རྒྱས་ཚོད་ལྟ་ཁུལ། གཙོ་གནད་ཚོད་ལྟ་ཁང( ལས་གྲྭའི་ལག་རྩལ་ཞིབ་འཇུག་ལྟེ་གནས) རྒྱལ་ཁབ་ཀྱི་ཞིང་ལས་ཚན་རྩལ་ར་བ་དང་། རྒྱལ་ཁབ་ཀྱི“ གསར་གཏོད་གཉིས” ཀྱི་དཔེ་སྟོན་ཁུལ་དང་། ཚན་རྩལ་ཁེ་ལས་སྐྱེད་སྲིང་འཕྲུལ་ཆས། དམངས་སྐྲུན་བར་སྟོང་། སློབ་ཆེན་སློབ་མའི་ལས་གཏོད་གསོ་སྦྱོང་རྟེན་གཞི། ཞིང་ལས་གསར་གཏོད་ལས་སྟེགས་སོགས་གསར་གཏོད་ལས་གཏོད་ཀྱི་ལས་སྟེགས་བཙུགས་ཏེ་བོད་ལྗོངས་ཀྱི“ གཉིས་གཏོད” ལས་ཀར་ཞབས་ཞུའི་རྨང་གཞི་བཏིངས་པ་རེད།
འདི་ནི་སྣེའུ་ཁུལ་གསར་གྱི་སྦྲང་ཚང+ གསར་གཏོད་ལྟེ་གནས་ཀྱི་རྣམ་པ་རེད། ཀྲའོ་ཡོས་པར་བླངས།
མིག་སྔའི་བར་དུ། བོད་རང་སྐྱོང་ལྗོངས་སུ་ཀུན་གཏོད་བར་སྟོང27 བཙུགས་ཟིན་པ་དང་། དེའི་ཁྲོད་དུ་ལྷ་ས་གྲོང་ཁྱེར་དུ་བཅུ་དགུ་དང་། གཞིས་རྩེ་གྲོང་ཁྱེར་དུ་གཅིག ཆབ་མདོ་གྲོང་ཁྱེར་དུ་གཉིས་དང་། ནག་ཆུ་གྲོང་ཁྱེར་དུ་གཅིག ཉིང་ཁྲི་གྲོང་ཁྱེར་དུ་གསུམ། ཞན་ཡང་གྲོང་ཁྱེར་དུ་གཅིག(བོད་ལྗོངས་མི་རིགས་སློབ་ཆེན)བཅས་ཡོད། “ རྒྱུ་ཐེངསN ·ཅན་གྱི་ཀུན་གཏོད་བར་སྟོང” དང་“ ལྷ་སའི་ཚན་རྩལ་ཀུན་གཏོད་བར་སྟོང” “ ཀླུ་ནང་གསར་གཏོད་འགྲུལ་པའི་གཉིས་གཏོད་ཐོན་ལས་གླིང” དང་“ ཇོ་མོ་གླང་མའི་ཀུན་གཏོད་བར་སྟོང” སོགས་ཀུན་གཏོད་བར་སྟོང་བདུན་ནི་བོད་རང་སྐྱོང་ལྗོངས་རིམ་པའི་ཀུན་གཏོད་བར་སྟོང་དུ་ངོས་འཛིན་བྱས་པ་དང་། “ རྒྱུ་ཐེངསN ·ཅན་གྱི་ཀུན་གཏོད་བར་སྟོང” དང་“ ལྷ་སའི་ཚན་རྩལ་ཀུན་གཏོད་བར་སྟོང” ནི་རྒྱལ་ཁབ་ཀྱི་ཐོ་འགོད་སྙན་སེང་ཞུ་བའི་ཀུན་གཏོད་བར་སྟོང་དུ་གྱུར་པར་མ་ཟད། དེ་ཉིད་རྒྱལ་ཁབ་རིམ་པའི་ཚན་རྩལ་ཁེ་ལས་ཀྱི་སྙོལ་ཆས་ཀྱི་དོ་དམ་ཞབས་ཞུའི་མ་ལག་དུ་བཞག 2017 ལོར་བོད་ལྗོངས་ཀྱི་ལྗོངས་ཡོངས་ཀྱི་ཀུན་གཏོད་བར་སྟོང་གིས་གསར་གཏོད་ལས་གཏོད་ཚོགས་པ443ལྷག་བསྡུ་ལེན་བྱས་ཏེ་དེར་རུམ་པའི་ཁེ་ལས392 དང་། ལས་ཞུགས་མི་སྣ7856བསྡུ་ལེན་བྱས་པ་དང་། དེའི་ནང་སློབ་ཆེན་སློབ་མ2000 ལྷག་ཙམ་ཡོད་ཅིང་། ལོ་འདིའི་སློབ་ཐོན་གྱི་སློབ་ཆེན་སློབ་མ657ལྷག་ཡོད།
རི་མོ་འདི་ནི་ཁེ་ལས་ཀྱིས་རང་ཉིད་ཀྱི་གསར་གཏོད་ཐོན་རྫས་འགྲེམས་སྟོན་བྱེད་པའི་རྣམ་པ་རེད། ཀྲའོ་ཡོས་པར་བླངས།
རྒྱུས་ལོན་བྱུང་བ་ལྟར་ན། ད་ལོ་རྒྱལ་ཡོངས་ཀྱི་གཉིས་གཏོད་གཟའ་འཁོར་གྱི་བྱེད་སྒོ་དེ་ཟླ10པའི་ཚེས9ཉིན་ནས་ཚེས15ཉིན་བར་དུ་འཚོགས་་ཤིང་། བྱེད་སྒོ་དེས“ ཆུ་ཚད་མཐོ་བས་གཉིས་གཏོད་སྤེལ། སྤུས་ཚད་མཐོ་བས་འཕེལ་རྒྱས་གཏོང”ཞེས་པའི་བརྗོད་དོན་གཙོ་བོ་བྱས་ཏེ་བོད་ལྗོངས་སུ་ཡན་ལག་ཚོགས་ར་བགར་བ་རེད། བྱེད་སྒོ་དེར་འགོ་ཚུགས་མཛད་སྒོ་དང་། བོད་ལྗོངས་ཀྱི“ གཉིས་གཏོད” ཀྱི་གྲུབ་འབྲས་འགྲེམས་སྟོན། གཉིས་གཏོད་ཀྱི་དཔེ་མཚོན་འགྲེམས་སྟོན་འགྲེམས་སྤེལ་དང་། “ གཉིས་གཏོད” སྲིད་ཇུས་ཀྱི་དྲིལ་བསྒྲགས་དང་འགྲེལ་བཤད། ཆེས་ཕུལ་བྱུང་གི་མཉམ་གཉེར་པའི་ལྷ་སའི་ས་ཚིགས། གསར་གཏོད་ལས་ཁང་། “ གཉིས་གཏོད” ཁེ་ལས་ཀྱི“ཆུང་གྲས་ཀྱི་དངུལ་བུན་མགྱོགས་པོའི” བློ་འདྲི་དྲིལ་བསྒྲགས་དང་། “གཉིས་གཏོད” ཀྱི་ཐོན་རྫས་འགྲེམས་འཚོང་དང་། མཐོ་སློབ་སློབ་ཐོན་སློབ་མའི་ཆེད་དོན་ལས་མི་བསྡུ་བ་དང་། མཐོ་སློབ་སློབ་ཐོན་སློབ་མའི་ལས་ཞུགས་ལས་གཏོད་ཀྱི་སྲིད་ཇུས་སློབ་གྲྭར་ལག་ལེན་དུ་བསྟར་བ་སོགས་ཀྱི་བྱེད་སྒོ་ཁག་བཅུ་ལྷག་འདུས་སོ། །


text:
༄༅།།བོད་རང་སྐྱོང་ལྗོངས་འཛད་སྤྱོད་མཐུན་ཚོགས་ཀྱིས་དཔྱིད་གསར་དང་བོད་ཀྱི་ལོ་གསར་རིང་ལ་
འཛད་སྤྱོད་སྐོར་གྱི་ཉེན་བརྡ་བཏང་བ།
གསར་འགྱུར་སྤེལ་དུས། (2018ལོའི་ཟླ་ 02ཚེས་12ཉིན། 14:09) (རྩོམ་སྒྲིག་འགན་འཁུར་པ། སྙིང་ལྕགས།)
མི་དམངས་དྲ་བའི་འཕྲིན། དཔྱིད་གསར་དང་བོད་ཀྱི་ལོ་གསར་སླེབས་ཉེའི་མཚམས་སུ། བོད་རང་སྐྱོང་ལྗོངས་ཀྱི་ལས་བྱེད་མང་ཚོགས་ཕལ་མོ་ཆེས་དུས་ཆེན་གྱི་འདུ་འཛོམས་དང་། དངོས་ཟོག་ཉོ་བ། ཕྱི་རུ་སྐྱོད་པ་སོགས་བཀོད་སྒྲིག་གནང་བཞིན་ཡོད་སྟབས། གྲོང་མིའི་འཛད་སྤྱོད་ཀྱི་མཐོ་རླབས་འཕྱུར་སྒང་དུ་སླེབས་ཡོད། འཛད་སྤྱོད་པར་ཐུག་ངེས་པའི་འཛད་སྤྱོད་ཀྱི་དོན་ལ། བོད་རང་སྐྱོང་ལྗོངས་འཛད་སྤྱོད་མཐུན་ཚོགས་ཀྱིས་2018ལོའི་དཔྱིད་གསར་དང་། བོད་ཀྱི་ལོ་གསར་སྐབས་འཛད་སྤྱོད་ཀྱི་ཉེན་བརྡ་ཆེ་ཁག་བཞི་བཏང་བ་རེད།
●ཉེན་བརྡ་དང་པོ། བདེ་ཐང་ནི་གལ་ཆེ་ཤོས་ཡིན་པ།
ལོ་རྒས་ན་གལ་ཆེ་ཤོས་གང་ཞིག་རེད་དམ། དེ་ནི་བདེ་ཐང་རེད། "ཟས་རིགས་དཀྱུས་མ་དང་། ཡོ་བྱད། ཉིན་མཁོའི་དངོས་རྫས་བཅས་པ་རྫུ་འཕྲུལ་ལྟ་བུར་འགྱུར་བ་བྱུང་བ་དང་ལུས་ཁམས་བདེ་སྲུང་གི་ངོ་མཚར་ཕན་ནུས་ལྡན་པར་འགྱུར་བས། རྒན་རྒོན་ཚོ་བློ་འགྱོད་མེད་པར་ཉོ་བར་བྱེད་པ་རེད།" བོད་རང་སྐྱོང་ལྗོངས་འཛད་སྤྱོད་མཐུན་ཚོགས་ཀྱིས། "དོན་མེད་རྔན་པ་སུ་ཡིས་སྟེར"ཟེར་བ་ཡིན་པས། འཛད་སྤྱོད་པ་སྤྱི་དང་ལྷག་པར་རྒན་རྒོན་འཛད་སྤྱོད་པས། ཚོང་ཟོག་དེ་རིགས་ཉོ་སྐབས་ངེས་པར་ཡིད་གཟབ་གནང་དགོས་ཤིང་། མགོ་སྐོར་འོག་མ་ཚུད་པར་གནང་དགོས་ཚུལ་དྲན་སྐུལ་གནང་བ་རེད།
●ཉེན་བརྡ་གཉིས་པ། འཛད་སྤྱོད་ཀྱི་འཛིན་རྟགས་སྣ་ཚོགས་ཉར་ཚགས་ཡག་པོར་བྱེད་པ།
མི་རྣམས་ཀྱི་འཚོ་བའི་ཆུ་ཚད་ཇེ་ལེགས་སུ་འགྲོ་བ་དང་བསྟུན་ནས། ལོ་གསར་གནམ་གང་གི་གསོལ་ཚིགས་མངགས་སྒང་དུ་སླེབས་ཅིང་། ཞུ་སྦྱོར་བྱེད་མཁན་ཡང་ཇེ་མང་དུ་འགྲོ་བཞིན་ཡོད། "དེའི་ནང་ནས་དོན་དག་གཙོ་བོ་ནི་གོང་ཚད་དོན་དང་མ་མཐུན་པ་དང་། ཚད་དང་འབོར་གྲངས་སྔོན་མངགས་དང་མི་མཚུངས་པ། རྒྱུ་ཆ་སོས་པ་མ་ཡིན་པ་དང་། རུལ་བའི་རིགས་དང་ལྡན་པ་སོགས་རེད།" བོད་རང་སྐྱོང་ལྗོངས་འཛད་སྤྱོད་མཐུན་ཚོགས་ནས། འཛད་སྤྱོད་པས་སྔོན་མངགས་མ་གནང་གོང་ལ། ཕ་རོལ་པོའི་ཚོང་གཉེར་ལག་ཁྱེར་དང་འཕྲོད་བསྟེན་གྱི་ཆོག་འཐུས་ལག་ཁྱེར་གསལ་པོ་མཁྱེན་པར་བྱེད་དགོས་པ་དང་། ཁང་གཅིག་མ་སྔོན་མངགས་བྱེད་ན། སྔོན་མངགས་འཛིན་ཤོག་ཐོག་ཏུ་གསོལ་ཚིགས་གནང་ཡུན་དང་ས་ཆ། སྔོན་མངགས་གསོལ་ཚིགས་བཅས་ཀྱི་འཛིན་ཤོག་ཉར་ཚགས་ཡག་པོར་བྱེད་དགོས་པའི་དྲན་སྐུལ་གནང་བ་རེད།
●ཉེན་བརྡ་གསུམ་པ། སྤྱང་གྲུང་དོད་པོར་བྱས་ཏེ་མགོ་སྐོར་འོག་མི་ཚུད་པར་བྱེད་པ།
དཔྱིད་གསར་དང་། བོད་ཀྱི་ལོ་གསར་ཤར་ཉེའི་དུས་སུ། ཚོང་ཁང་དང་། སྒོ་རྩིས་ཚོང་ཁང་། ཞིང་འབྲོག་ཁྲོམ་ར་སོགས་ཆེ་གྲས་སུ་ལོ་གསར་གྱི་མཁོ་རྫས་འཚོང་བ་མཐོང་རྒྱུ་ཡོད་པ་དང་། མ་རུང་ཁོག་བཅུག་གི་ཚོང་དུད་འགའ་རེས"ལག་རྟགས་སྤྲོད་པའི"བྱེད་སྒོ་སྤེལ་སྐབས། འཛད་སྤྱོད་པར་འཕྲིན་ཕྲན་ལ་དོ་སྣང་དགོས་རེའི་ཐོག་ནས་རྩ་གཉིས་རྟགས་རིས་བཤར་འབེབས་བྱེད་དུ་འཇུག་པ་དང་། ཐོབ་ཐང་ལག་ཁྱེར་གྱི་ཨང་གྲངས། ལག་ཁྱེར་ཁ་པར་ཨང་གྲངས་སོགས་འབྲི་རུ་འཇུག་ངེས། དེ་སྐབས་ཡིད་གཟབ་གནང་དགོས་པ་ཞིག་ལ། བྲིན་འཚོང་གི་ཚོང་རྗས་ཉོ་སྐབས། འཛད་སྤྱད་པས་སྤུས་ཚད་ཁག་ཐེག་བྱེད་ཡུན་དང་དེ་བཞིན་དྲིལ་བསྒྲགས་ཀྱི་གསལ་བརྡར་གཡོ་ཁྲམ་གྱི་སྣང་ཚུལ་ལྡན་མིན་གསལ་པོར་བལྟ་དགོས་པ་དང་། ཕྱོགས་གཞན་ཞིག་ནས་སྒེར་དང་འབྲེལ་བ་ཡོད་པའི་ཆ་འཕྲིན་བླངས་ཏེ"ལག་རྟགས་སྤྲོད་རིགས"ཁ་ཤས་ནི་གྲ་སྒྲིག"ཨང་གསར"བྱས་པའི་མགོ་སྐོར་གཡོ་ལེན་དཔེ་གསར་ཡིན་ཞིང་། གཡོ་ཁྲམ་ཅན་པས་ཆ་འཕྲིན་རགས་ཐབས་ལ་བརྟེན་ནས་རྩིས་ཨང་ཕྱེ་ནས་རྒྱུ་དངུལ་ལེན་པར་བྱེད་པས། འཛད་སྤྱོད་པ་ཉིད་ཀྱིས་མ་ཤེས་པར་ཉིད་ལ་བུ་ལོན་ཟུག་ཏུ་འཇུག་པས། འཛད་སྤྱོད་པ་མགོ་སྐོར་འོག་ཚུད་ཉེན་ཡོད་པས་ཡིད་གཟབ་གནང་དགོས།
●ཉེན་བརྡ་བཞི་པ། ཡུལ་སྐོར་ཁྲོམ་རར་གཡོ་སྒྱུ་ལྡན་མིན་ཡིད་གཟབ་གནང་དགོས་པ།
དཔྱིད་གསར་དུས་ཆེན་དང་། བོད་ཀྱི་ལོ་གསར་རིང་ལ་ཕྱི་རུ་ཡུལ་སྐོར་ལ་ཕེབས་ན། ཡུལ་སྐོར་ཁྲོམ་རར་གཡོ་སྒྱུ་ལྡན་མིན་ཡིད་གཟབ་གནང་དགོས། ཡུལ་སྐོར་ལས་དོན་ཁང་འདེམས་སྐབས"ལག་ཁྱེར་གསུམ་དང་འགན་བཅོལ་གཅིག"(ཡུལ་སྐོར་ལས་དོན་ཁང་གི་ལས་གཉེར་ཆོག་འཐུས་ལག་ཁྱེར་དང་། ལས་གཉེར་ལག་ཁྱེར། དཔྱ་ཁྲལ་ཐོ་འགོད་ལག་ཁྱེར་བཅས་དང་འགན་བཅོལ་གྱི་འགན་འཁྲི་འཁུར་བ)ཡོད་མིན་ལ་བལྟ་དགོས། གོང་ཁེའི་ཆེད་དུ་ཡུལ་སྐོར་ལས་དོན་ཁང་གོང་ཁེ་སྤུས་ཞན་རིགས་གདམ་མི་རུང་བ་དང་། ཡུལ་སྐོར་ལས་དོན་ཁང་དང་ཡུལ་སྐོར་གྱི་གན་རྒྱ་བཞག་ནས། ཕྱོགས་གཉིས་པོའི་ཁེ་དབང་དང་འོས་འགན་ཁ་གསལ་བཟོ་རྒྱུར་ཡིད་གཟབ་གནང་དགོས།


text:
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་ཐོག བོད་ཀྱི་ལས་དོན་གྱི་དམངས་འཚོ་ལེགས་བཅོས་དང་དམངས་སེམས་གཅིག་སྒྲིལ་གྱི་འགོ་འཛུགས་ས་དང་དོན་ལ་བབས་ས་དེ་དམ་པོར་འཛིན་ནས་བོད་ཀྱི་དཔལ་འབྱོར་སྤྱི་ཚོགས་གོང་འཕེལ་ལ་སྐུལ་འདེད་ཤུགས་ཆེ་གཏོང་དགོས་པ་དང་། གཞི་རྩའི་སྤྱི་པའི་ཞབས་ཞུར་སྐུལ་སྤེལ་ཤུགས་ཆེན་བཏང་ནས་དབུལ་སྐྱོར་གནད་འཕིགས་དང་དབུལ་སྒྲོལ་གནད་འཕིགས་མངོན་ཆེར་འཛིན་ཏེ་དབུལ་པོ་ཆགས་པའི་འགག་རྩའི་གནད་དོན་ཐག་གཅོད་ཏན་ཏིག་བྱེད་པ་དང་དཀའ་ངལ་ཤིན་ཏུ་ཆེ་བའི་མང་ཚོགས་ཀྱི་འཚོ་བར་གང་མགྱོགས་ལེགས་བཅོས་གཏོང་དགོས་པ། དེ་བས་ཕན་སྐྱེད་ཆེ་བའི་ལས་ཞུགས་སྲིད་ཇུས་ལག་བསྟར་བྱས་ནས་མི་རིགས་ཁག་གི་མང་ཚོགས་ཀྱི་ལས་ཞུགས་ལས་གཏོད་ལ་རོགས་རམ་དེ་བས་མང་བ་བྱེད་དགོས་པ། སླད་ཕྱིན་དུས་སྐབས་ཤིག་རིང་བོད་དུ་མུ་མཐུད་ནོར་སྲིད་དང་ཁྲལ་བསྡུ། མ་འཇོག དངུལ་རྩ་སོགས་ཀྱི་དམིགས་བསལ་སྲིད་ཇུས་ལག་བསྟར་བྱེད་དགོས་པ་བཅས་ཀྱི་ནན་བཤད་གནང་ཡོད།
སྤྱི་ཁྱབ་ཧྲུའུ་ཅི་ཞི་ཅིན་ཕིང་སྐུ་ངོ་མས“ལོ་ལྔ་ཚན་བཅུ་གཉིས”དང་“ལོ་ལྔ་ཚན་བཅུ་གསུམ”པའི་རིང་ཀྲུང་དབྱང་ནས་བོད་ལ་རྒྱབ་སྐྱོར་བྱེད་པའི་གཙོ་གནད་འཛུགས་སྐྲུན་རྣམ་གྲངས་འབོར་ཆེན་ཞིག་གཏན་འཁེལ་གནང་བ་དང་ལྗོངས་ཡོངས་ཀྱི་མི་རིགས་ཁག་གི་ལས་བྱེད་མང་ཚོགས་ལ་ཕན་པ་འདོགས་པའི་དམིགས་བསལ་གཟིགས་སྐྱོང་སྲིད་ཇུས་རབ་དང་རིམ་པ་བཟོས་གནང་ཡོད་པ་དེ་དག་ཐོག་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་བོད་ཀྱི་ལས་དོན་ལ་དམིགས་བསལ་ཐུགས་ཁུར་དང་དམིགས་བསལ་རྒྱབ་སྐྱོར་གནང་ལུགས་གང་ལེགས་མཚོན་གྱི་ཡོད་པས་བོད་ཀྱི་མི་རིགས་ཁག་གི་ལས་བྱེད་མང་ཚོགས་ཀྱིས་ནམ་ཡང་བཀའ་དྲིན་བློ་ལ་བརྟན་པོར་ངེས་ནས་ལས་དོན་ཁག་ཡག་པོ་སྒྲུབ་པའི་སྒུལ་ཤུགས་ལ་འགྱུར་བ་བྱེད་དགོས།
རང་སྐྱོང་ལྗོངས་ཏང་ཨུད་དང་སྲིད་གཞུང་གིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་སྐྱོང་བོད་བརྟན་གྱི་ཐབས་ཇུས་ལག་ལེན་མཐའ་གཅིག་ཏུ་བསྟར་ནས་མི་དམངས་གོང་དུ་བཀུར་བ་དང་མི་དམངས་ལྟེ་བར་བྱེད་པའི་སྲིད་འཛིན་འདུ་ཤེས་རྒྱུན་འཁྱོངས་ཀྱིས་དམངས་ཕྱུག་དམངས་ཕན་སྲིད་ཇུས་རབ་དང་རིམ་པ་བཏོན་ནས་ལོ་ལྟར་ནུས་ཤུགས་ཡོད་རྒུས་དམངས་འཚོའི“དངོས་དོན་ཁག་བཅུ”ཡག་པོ་སྒྲུབ་པ་དང་སྤྱིར་བཏང་རང་བཞིན་གྱི་ནོར་སྲིད་གཏོང་སྒོའི་བརྒྱ་ཆ་70ཡན་དང་བོད་སྐྱོར་མ་དངུལ་གྱི་བརྒྱ་ཆ་80དམངས་འཚོའི་ཁྱབ་ཁོངས་སུ་གཏོང་གི་ཡོད། “ལོ་ལྔ་ཚན་བཅུ་གཉིས་པའི”རིང་རང་སྐྱོང་ལྗོངས་ཀྱི་རིམ་ཁག་ནོར་སྲིད་ནས་དམངས་འཚོའི་ཐད་འགྲོ་གྲོན་གཏོང་ཚད་སྒོར་དུང་ཕྱུར་ 3911ཟིན་ནས་ལོ་རེར་ཆ་སྙོམས་འཕར་ཚད་བརྒྱ་ཆ་18ཟིན་པ་དང་གྲོང་ཁྱེར་དང་གྲོང་གསེབ་ཀྱི་ལས་ཞུགས་ཐུབ་ཚད་རྒྱུན་སྲིང་མཐོ་རུ་ཕྱིན་ནས་གྲོང་ཁྱེར་དང་གྲོང་རྡལ་གྱི་ལས་ཞུགས་གསར་སྣོན་ཐུབ་ཚད་མི་གྲངས་ཁྲི་ཚོ་16.9 དང་ཞིང་འབྲོག་ཁུལ་གྱི་ངལ་ནུས་ལྷག་འཕྲོ་སྤོ་འགྱུར་བྱེད་ཚད་མི་ཐེངས་ཁྲི་ཚོ་467ཟིན་ཡོད། གྲོང་མིའི་ཡོང་འབབ་འཕར་སྣོན་ཆེ་ཙམ་བྱུང་ཡོད་པ་སྟེ། སྤྱི་ལོ་2015ལོར་གྲོང་ཁྱེར་དང་གྲོང་གསེབ་ཀྱི་གྲོང་མི་མི་རེའི་ཆ་སྙོམས་ལག་ཡོད་ཡོང་འབབ་ཁག་སོ་སོར་སྤྱི་ལོ་2010ལོའི་ལྡབ་1.7དང་ལྡབ་2ཟིན་ཡོད། སྤྱི་པའི་འཕྲོད་བསྟེན་ཞབས་ཞུ་དང་གཞི་རྩའི་སྨན་བཅོས་ཞབས་ཞུར་ཤུགས་སྣོན་སྔར་ལས་ལྷག་པ་བརྒྱབ་ནས་སྨན་བཅོས་ཤེས་ལྡན་པའི་ཚོགས་སྒྲིག་རྣམ་པའི་བོད་སྐྱོར་ལ་སྐུལ་སྤེལ་གཏིང་ཟབ་བཏང་ཡོད་པས་གཞི་རྩའི་ཐོག་ནད་ཆེན་རང་སྐྱོང་ལྗོངས་ནས་བཅོས་ཐུབ་པ་དང་ནད་འབྲིང་ས་ཁུལ་དང་གྲོང་ཁྱེར་ནས་བཅོས་ཐུབ་པ། ནད་ཆུང་རྫོང་དང་ཆུས་ནས་བཅོས་ཐུབ་པ་བཅས་བྱུང་བ་དང་། གྲོང་ཁྱེར་དང་གྲོང་གསེབ་ཀྱི་གྲོང་མིའི་རིན་མེད་གཟུགས་པོ་བརྟག་དཔྱད་ཁྱོན་ཡོངས་ལ་ཁྱབ་ཐུབ་པ་བྱུང་བ། སྦྲུམ་མ་དང་ཕྲུ་གུ་དམར་འབྱར་ཤི་ཚད་དམའ་རུ་ཕྱིན་པ། ལྷན་སྐྱེས་སྙིང་ནད་ཕོག་པའི་བྱིས་པ་5000ལྷག་ཙམ་ལ་རིན་མེད་སྨན་བཅོས་ཐུབ་པ། སྤྱི་ཚོགས་འགན་སྲུང་མ་ལག་གཞི་རྩའི་ཆ་ནས་སྐྲུན་ཟིན་པ་བཅས་རེད། “བརྒྱད་འཛོམས་ཞིང་དུད”ལས་གཞི་ལག་བསྟར་གཏིང་ཟབ་བྱས་ནས་སྲིད་འཛིན་གྲོང་ཚོ་4898 ཀྱི་འཚོ་སྡོད་ཁོར་ཡུག་དང་ཕྱོགས་བསྡུས་བཅོས་སྐྱོང་ལེགས་སྒྲུབ་བྱས་ཡོད་པ་དང་མི་འབོར་དང་འཆར་ལྡན་བུ་བཙའི་ལས་དོན་དང་། མི་རབས་རྗེས་མ་དང་རྒན་རྒོན་ལ་སེམས་ཁུར་བྱེད་པའི་ལས་དོན། དབང་པོ་སྐྱོན་ཅན་བྱ་གཞག་བཅས་རྒྱུན་ཆད་མེད་པར་གོང་འཕེལ་བྱུང་ཡོད། (མུ་མཐུད་འགོད་རྒྱུ)


text:
སྤྱི་ལོ ༢༠༠༤ ལོར་དུང་དཀར་གྲུབ་མཐའ་ཆེན་མོ་པར་དུ་བཏབ་སྟེ་ཡོངས་ཁྱབ་འགྲེམ་སྤེལ་བྱས་པ་དང་། ནམ་ཞིག་ཡིན་པ་གསལ་བོར་མ་དྲན་ཡང་དུང་དཀར་གྲུབ་མཐའ་ཆེན་མོར་མཇལ་བའི་སྐབས་དེ་ཤེད་དུ་གང་དེའི་སྔོན་འགྲོའི་ནང་དུ་རྒན་འོད་ཟེར་ལགས་ཞུ་བ་ཞིག་འདི་བཞིན་གླེང་ཡོད།།
“ ཕྱིས་སུ་རིག་གནས་གསར་བརྗེའི་སྐབས་བསམ་བློ་རྙིང་པ་དང་། རིག་གནས་རྙིང་པ། གོམས་གཤིས་རྙིང་པ། ཡུལ་སྲོལ་རྙིང་པ་བཅས་ཏེ་རྙིང་པ་བཞི་ཟེར་བ་གཏོར་སྐབས་རྩ་འགངས་ཆེ་བའི་རིག་གནས་མང་ཆེ་བ་རྩ་མེད་བཟོས་ཏེ་བསྟན་པ་ཕྱི་དར་སྐབས་ནས་རིག་གནས་གསར་བརྗེ་མ་ཚུགས་པའི་བར་གསོག་འཇོག་བྱས་པའི་བོད་ཀྱི་ཆོས་ལུགས་དང་། རིག་གནས། ལོ་རྒྱུས་སོགས་ཀྱི་དཔེ་ཆ་གྲངས་ལས་འདས་པ་གཙང་དག་བཟོས་སྟབས་ད་ལྟ་ལྷག་པ་དེ་དག་གིས་སྔོན་མའི་གསུམ་ཆ་གཅིག་ཙམ་ལས་ཟིན་གྱི་མེད། སྐབས་དེར་རྩེ་པོ་ཏ་ལ་དང་ཞོལ་ཡིག་ཚགས་ཁང་ལ་ཡོད་པ་རྣམས་སྲུང་སྐྱོབ་ལེགས་ཙམ་བྱུང་ཡོད་ཅིང་། རྩེ་པོ་ཏ་ལར་ཡོད་པའི་དཔེ་ཆ་རྣམས་ནི་དམངས་གཙོའི་བཅོས་སྒྱུར་བཏང་པ་ནས་རིག་གནས་གསར་བརྗེ་མ་ཚུགས་པའི་བར་བརྒལ་དུས་སྐབས་ནང་ལྷ་ས་ཉེ་འཁོར་གྱི་དགོན་པ་དང་བླ་བྲང་མང་པོ་ཞིག་གི་ཕྱག་དཔེ་འབོར་ཆེན་རྩེ་དང་ཞོལ་ཡིག་ཚགས་ཁང་དུ་བསྡུ་རུབ་བྱས་ཐོག་ཙུང་ལི་ཀྲའུ་ཨེན་ལེའི་བཀའ་ལྟར་རྩེའི་རིག་དངོས་ལ་སྲུང་སྐྱོབ་ཐོབ་པ་དང་སྦྲགས་ཕྱག་དཔེ་རྣམས་ཀྱང་ལྷག་པ་མ་ཟད། འབུ་སྐྱོན་དང་ཆུ་སྐྱོན་སོགས་གང་ཡང་བྱུང་མེད། སྐབས་དེར་ཞོལ་ཡིག་ཚགས་ཁང་ལ་དམར་སྲུང་དམག་གིས་རྙིང་བཞི་གཏོར་བར་ཡོང་སྐབས་དེ་གའི་ལས་བྱེད་མཚོ་སྔོན་ནས་ཡིན་པ་་་འོད་ཟེར་་་་ལགས་ཞུ་མཁན་ཞིག་ཡོད་པ་དེས་ཁོང་གིས་འདིའི་ནང་སྲིད་གཞུང་རྙིང་པའི་གཞུང་ཡིག་དང་ལོ་རྒྱུས་ཡིག་ཚགས་རྩ་ཆེན་མང་པོ་ཡོད་པས་རྒྱལ་སྲིད་སྤྱི་ཁྱབ་ཁང་གི་བཀའ་མ་འཁྲོལ་བར་ལག་པ་འཆང་མི་ཆོག་ཅེས་བཀག་འགོག་བྱས་པར་དམར་སྲུང་དམག་གིས་ཉེས་རྡུང་བཏང་ནས་གསོད་གྲབས་བྱས་ཀྱང་ཁོང་གིས་སྲོག་ཉེན་ལའང་མ་འཛེམས་པར་བཀག་འགོག་བྱས་པར་བརྟེན་ཞོལ་ཡིག་ཚགས་ཁང་གི་ད་ལྟའི་ཡིག་ཚགས་དེ་དག་སྲུང་སྐྱོབ་ཐུབ་ཙམ་བྱུང་ཡོད།” ཅེས་གསལ།།
དེ་བས་ཨ་མདོ་མཚོ་སྔོན་ནས་ཡིན་པའི་རྒན་འོད་ཟེར་ལགས་ཡང་སྙིང་མཚོ་སྔོན་གྱི་ས་ཆ་གང་ཞིག་ནས་ཡིན་པ་དང་། བོད་ཀྱི་རིག་དངོས་དང་ཡིག་ཚགས་ཇི་ལྟར་སྲུང་སྐྱོབ་མཛད་པ། ཁོང་གི་ལོ་རྒྱུས་ཤེས་འདོད་དང་སྐུ་པར་སོགས་ཨེ་རག་ན་བསམ་པ་དང་། ཁོང་ལ་རྒྱུས་མངའ་ཅུང་ཙམ་ཨེ་ཐུབ་ན་སྙམ་པའི་བསམ་བློ་ཞིག་ཡིད་ལ་འཁོར་ཏོ།།
ཉེ་སྔོན་ཞིག་ལ་པོ་ཏ་ལ་དོ་དམ་ཁང་གི་རྒན་བསོད་ནམས་དབང་ལྡན་དང་། ཡིག་ཚགས་ཁང་གི་རྒན་བསོད་ནམས་རྒྱལ་གཉིས་ཀྱིས་འོས་སྦྱོར་བརྒྱུད་ཁོང་གི་ནང་དང་ནང་མིར་འབྲེལ་གཏུག་བྱེད་པའི་གོ་སྐབས་བྱུང་བ་དང་། སྐུ་པར་རག་པར་མ་ཟད་ལོ་རྒྱུས་དང་འཁྲུངས་ཡུལ་སོགས་རོབ་ཙམ་ཤེས་རྟོགས་བྱུང་བར་བརྟེན། དེ་རིང་འདི་ནས་བརྗེད་ན་ཕངས་ཤིང་བརྗེད་དུ་མི་རུང་བའི་དུས་རབས་ཤིག་གི་བོད་མི་རིགས་ཀྱི་དཔའ་རྒོད་ཁོང་ངོ་སྤྲོད་མདོར་བསྡུས་ཤིག་ཞུ་འདོད་བྱུང་། ཅི་ལ་ཞེ་ན། ཐང་ཡངས་སར་ཐོན་ན་ཨ་ལ་ལ་མོ་དང་། འགག་དོག་སར་སླེབས་ན་ཨུ་རྒྱན་པདྨ་སྟེ། དེ་འདྲ་མ་ཡིན་པར་དོན་དངོས་ཀྱི་དཔའ་རྒོད། དུས་རབས་གོང་མའི་ལོ་རབས༡༩༦༦–༡༩༧༦སྟེ། ལོ་བཅུའི་དུས་ཟིང་ཆེན་པོའི་ནང་དུའང་དཔའ་སྤོབས་དང་། ལ་རྒྱ། རང་གི་རིག་གཞུང་དང་རིག་དངོས་ལ་འདི་ལྟའི་སྲོག་འབེན་འཛུགས་ཀྱིས་སྲུང་སྐྱོབ་མཛད་གནང་ཐུབ་མཁན་རྒན་འོད་ཟེར་ཁོང་གི་མཛད་རྗེས་དང་དཔའ་སྤོབས་ལ་ཡི་རངས་དང་རྗེས་དྲན་མི་ཞུ་དབང་མེད་དུ་གྱུར།
རིག་གསར་ནི་མཐོང་ན་སྐྱི་གཡའ་ཞིང་། ཐོས་ན་ཡི་མུག་པ་སྟེ། སློབ་མས་དགེ་རྒན་དང་། བུ་ཡིས་ཕ་ལ་བརྡེག གང་སར་རྔ་བརྡུང། དར་འཕྱར། ལྷ་རྟེན་ཆོས་གསུམ་དང་རིག་དངོས་ཡོད་ཚད་གཏོར། དྲན་ཤེས་རྣལ་དུ་གནས་པ་དག་ལ་དགག་རྒྱག་དང་འཐབ་རྩོད་བྱས། དམར་སྲུང་དམག་ཟེར་བའི་ཅོལ་ཆུང་དེ་ཚོས་རང་སྣང་གང་དྲན་བྱས་པའི་སྐྱི་གཡའ་བའི་དུས་ཟིང་གི་ལོ་ཟླ་ཞིག་ཡིན་པ་དུས་རབས་གོང་མའི་ལོ་རབས་བདུན་བཅུའི་སྔོན་ལ་སྐྱེས་པ་དག་ལ་ཞུ་མ་དགོས་པར་གསལ་བ་བཞིན་ནོ།། དེ་བས་སྐུ་གཤེགས་རྩོམ་པ་པོ་གྲགས་ཅན་ནག་པོ་སྐལ་བཟང་ལགས་ཀྱིས་སྐབས་དེའི་སྣང་ཚུལ་བརྗོད་པ་ལ“མ་ཎི་སྐམ་བཤའ་དང་། ཐང་ག་གདན་འདིང” ཞེས་སྐབས་དེའི་སྣང་བརྙན་གསོན་པོ་ཞིག་འབྲི་བཞེངས་མཛད་ཡོད་པ་ལྟར་རོ།། འདི་ལྟའི་རྙོག་ཟིང་དང་དུས་འཁྲུག་གི་ཁྲོད་དུ་དཔའ་སྤོབས་དང་ལ་རྒྱ་མ་དོར་བར་རང་ཚུགས་དང་བརྟན་བརླིང་གི་རང་གཤིས་འཛིན་ཐུབ་པ་ནི། དོན་དངོས་ཀྱི་དཔའ་བོ་ཡིན་ཏེ། དེ་བས་དུས་རབས་ཤིག་གི་དཔའ་རྒོད་ཅེས་འདི་ནས་མཚན་གསོལ་བ་ལ་མི་འོས་མ་འགྲིག་པ་མེད་པར་སྙམ་མོ།།
འོ་ན། ཁོང་གི་འཁྲུངས་ཡུལ་གང་ཞིག་ཡིན་ནམ་ཞེ་ན། ཁོང་ནི་མཚོ་སྔོན་ཞིང་ཆེན་མཚོ་ཤར་ཁུལ་རྟ་ཐང་རྫོང་གསེར་ཁོག་ནས་ཡིན་པ་སྟེ། སློབ་གྲྭར་བསྐྱོད་པ་དང་ལས་ཞུགས་ཀྱི་གནས་ཚུལ། གོ་ཐོབ་སོགས་གཤམ་གསལ་རྒྱ་ཡིག་གི་པར་རིས་རེའུ་མིག་ཏུ་རགས་ཙམ་གསལ་བས་འདིར་ཞིབ་ཏུ་འབྲི་བའི་ངལ་བ་མ་བྱས་སོ།། པར་རིས་ཡི་གེར་མཚོ་བྱང་ཞེས་བཀོད་ཡོད་པ་ཡིག་ནོར་ཡིན་ཚུལ་ཁོང་གི་རིགས་ཀྱི་སྲས་མོ་ཚེ་བདེ་སྐྱིད་ནས་གསུངས་སོ།། གྲོང་སྡེ་དང་ཁྱིམ་རྒྱུད་སོགས་གསལ་ཁ་མ་ཐུབ་པ་ལགས་ན་རྒྱུས་ཡོད་འདྲ་མཆིས་ཚེ་ཁ་གསབ་གནང་རོགས་ཞུ།།
ཁོང་གི་མཛད་རྗེས་ལས་དེ་རིང་གི་གླེང་གཞི་གཙོ་ཆེ་བ་ནི། སྐུ་དང་སྲོག་ལ་མ་འཛེམས་པར་བོད་ཀྱི་རིག་དངོས་སྟེ། ལྷ་རྟེན་ཆོས་གསུམ་གྱིས་མཚོན་པའི་བོད་ཀྱི་ཡིག་ཚགས་སྲུང་སྐྱོབ་མཛད་པའི་ལོ་རྒྱུས་ཡིན་ནོ།། དེའི་ཚུལ་གོང་བཀོད་དུང་དཀར་རིན་པོ་ཆེའི་གསུང་དེ་ལས་གཞན་ཡི་གེར་བཀོད་པ་བདག་ལ་རྙེད་སོན་མ་བྱུང་ཡང་། རིག་གསར་སྐབས་དམར་སྲུང་དམག་མི་དེ་ཚོ་ཐེངས་བཞིར་རིག་དངོས་གཏོར་བར་སླེབས་པ་དང་། ཐེངས་བཞི་བར་ཁོང་ལ་གཅར་རྡུང་ཐེབས་ཏེ་སྨནཁང་དུ་ཟླ་ངོ་གཅིག་ལ་ལུས་པར་གྲགས་སོ།།
དེ་ཡང་ཐེངས་བཞིར་དམར་སྲུང་དམག་མི་གྲངས་ཅི་ཙམ་དང་ཁོང་གཙོས་པའི་སུ་དང་སུས་བཀག་འགོག་ཚུལ་ཇི་ལྟར་གནང་པ། ལོ་ཟླ་ཚེས་གྲངས་སོགས་སྐབས་འདིར་ཞུ་དགོས་ངེས་ཡིན་ཡང་ད་དུང་རྒྱུ་ཆ་མ་འཛོམས་པས་ན་ཞིབ་ཏུ་ཞུ་བར་རྔོ་མ་ཐོགས་པ་ལགས་སོ།།
སྐབས་དེར་དམར་སྲུང་དམག་མི་དེ་ཚོ་གང་དང་ཅི་ཞིག་གཏོར་བརླག་གཏོང་ཏུ་ཡོངབ་རེད་དམ་ཞེ་ན། བོད་ལྗོངས་ཡིག་ཚགས་ཁང་སྟེ། སྐབས་དེར་ད་ལྟའི་ཞོལ་པར་ཁང་དང་ཡིག་ཚགས་ཁང་ལས་ཁུངས་གཅིག་ཡིན་སྐད་དེ་ལྟ་ན། ད་ལྟའི་བཀའ་བསྟན་གྱི་པར་ཤིང་ཕུད་བོད་ལྗོངས་ཡིག་ཚགས་ཁང་དུ་ད་ལྟའང་ད་དུང་ཉར་ཚགས་བྱས་ཡོད་པའི“ད་ལྟ་གཞུང་ཡིག་དང་ཡིག་ཚགས། འདྲ་རིས་དང་པར། དཔེ་ཆ་སོགས་ཁྲི་སུམ་བརྒྱ་ལྷག་ཡོད་སྐད”རྩ་ཆེ་བའི་རིག་དངོས་འདི་དག་གོ། འདི་དག་གཏོར་མི་ཆོག་ཅེས་བཀག་འགོག་བྱས་རྐྱེན་གོང་བཀོད་དུང་དཀར་རིན་པོ་ཆེས་ཉེས་རྡུང་བཏང་ནས་གསོད་གྲབས་བྱས་ཀྱང་ཁོང་གིས་སྲོག་ཉེན་ལ་མ་འཛེམས་ཞེས་པའི་གསུང་ཚིག་འདིས་སྐབས་དེའི་གནས་ཚུལ་གསལ་བོར་གསུངས་སོ།།
དུང་དཀར་རིན་པོ་ཆེ་ནི་དུས་སྐབས་དེའི་ལྷ་སའི་དངོས་བྱུང་གནས་ཚུལ་ལ་ཆ་རྒྱུས་ཤིན་ཏུ་ཟབ་པའི་མཁས་དབང་ཞིག་ཡིན་པ་ང་ཚོ་ཚང་མས་ཤེས་གསལ་བཞིན་ནོ།། དེང་གི་ཆར་བོད་རང་སྐྱོང་ལྗོངས་ཀྱི་ཡིག་ཚགས་ཁང་ལྟ་བུའི་ཡིག་ཚགས་ཁང་རྩ་ཆེན་པོ་ནི་འཛམ་གླིང་དུའང་ཧ་ཅང་དཀོན་པོ་ཡིན་ཚུལ་རིགས་གཅིག་ཆེད་མཁས་པས་གསུངས་ཞེས་ཐོས་སོ།། དེ་བས་རྩ་ཆེའི་རིག་དངོས་འདི་དག་ནི་ཁོང་གིས་སྲོག་འབེན་འཛུགས་ཀྱིས་སྲུང་སྐྱོབ་མཛད་པ་ང་ཚོ་ཕྱི་རབས་པས་ཤེས་དགོས་ངེས་དེ་ལྟ་ན། ང་ཚོས་དམ་པ་ཁོང་གི་མཛད་རྗེས་དུས་གཏན་དུ་ནམ་ཡང་བརྗེད་ག་ལ་རུང་། གལ་སྲིད་སྐབས་དེར་ཁོང་ལྟ་བུ་རང་གི་རིག་གནས་ལོ་རྒྱུས་དང་རིག་དངོས་ལ་དུངས་ཞེན་ཟབ་ཅིང་དཔའ་བློ་སྤོབས་དང་ལྡན་པ་ཞིག་ལས་ཁུངས་གང་དེར་མ་མཆིས་ཚེ་ད་ལྟའི་རིན་ཐང་བྲལ་བའི་ལོ་རྒྱུས་རིག་དངོས་འདི་དག་འབྱུང་བཞིའི་དབྱིངས་ལ་ཐིམ་ཡོད་པར་གདོན་མི་ཟ།།
དེ་བས་བོད་ཀྱི་དཔའ་རྒོད་ཁོང་ནི། བོད་ཙམ་མ་ཟད་རང་རྒྱལ་དང་འཛམ་གླིང་རིག་དངོས་སྲུང་སྐྱོབ་ཀྱི་དཔའ་བོ་བྱས་རྗེས་ཅན་དུ་བགྲང་ཆོག་ཆོག་ཡིན་པ་བསྙོན་དུ་མེད་དོ།།
མདོར་ན། དུས་རབས་གོང་མའི་བོད་མི། ཞུམ་པ་མེད་པའི་སྙིང་སྟོབས་ཅན་རྒན་འོད་ཟེར་ལགས་ཀྱི་འོད་སྟོང་འབར་བའི་སྐུ་ཚེ་ནི། རྩ་ཆེ་ཞིང་བརླག་ན་ཕངས་པའི་རིག་དངོས་བོད་རང་སྐྱོང་ལྗོངས་ཀྱི་ཡིག་ཚགས་ཁང་ན་མིག་མཐོང་ལག་ཟིན་ཏུ་ཡོད་པ་འདི་དག་གིས་མང་ཏུ་ཞུ་དགོས་པར་དངོས་ར་སྤྲད་དང་སྤྲོད་བཞིན་ཡོད་པ་དེ་ལྟ་ན། ཆོས་མེད་ཀྱང་བླ་མའི་ཚུལ་དང་།། དཔའ་མེད་ཀྱང་དཔའ་བོའི་ཚུལ།། མ་ཡིན་པར་དོན་དངོས་ཡིན་པ་མཁས་དབང་དུང་དཀར་རིན་པོ་ཆེས་ཟབ་གསལ་ནན་ཏན་དུ་ངོ་སྤྲོད་མཛད་ཟིན་པ་དེ་ལྟ་ནའང་། ཕྲན་ཆུང་བདག་གིས་ཀྱང་ཡང་བསྐྱར་དུས་རབས་ཤིག་གི་དཔའ་རྒོད། རྒན་འོད་ཟེར་ལགས།། ཞེས་སྐད་གསེང་མཐོན་པོས་བོས་ན་འདོད་དོ།།
དེ་བས་ཁྱེད་ནི་འཛམ་བུ་གླིང་དང་རང་རྒྱལ། ཁྱད་པར་དུ་བོད་མི་རིགས་ཀྱི་དཔའ་རྒོད་དེ། གཏན་དུ་ང་ཚོའི་སེམས་ཁོང་གི་སྤོབས་པ་དང་། ལ་རྒྱ། དད་མོས་དང་བརྩི་བཀུར་ཞུ་ས་ཡིན། ཁྱེད་ཀྱིས་བོད་ཀྱི་རྩ་ཆེའི་རིག་དངོས་ལ་བཅངས་པའི་དགའ་བརྩེ་དང་ལྷག་བསམ། འཇིགས་ཞུམ་མེད་པའི་སྤོབས་པ་དང་ལ་རྒྱ་གཏན་དུ་ང་ཚོའི་སེམས་ཁོང་ན་གནས་ཡོད་ཅིང་། རྗེས་རབས་པས་ཀྱང་སྙིང་རུམ་དུ་ཉར་ངེས། དེ་བས་ཁྱེད་ནི་ནམ་ཡང་གཟིམ་པ་མེད་པའི་འོད་ཟེར་ཞིག་ཡིན།།
ཨ་མདོ་མཚོ་སྔོན་རྟ་ཐང་ཡུལ་ནས་ཐོག་མའི་ཨཱ་ཡིག་དབྱངས་སུ་གྱེར།། ནུབ་བྱང་མི་རིགས་སློབ་ཆེན་སོགས་སུ་རིག་པའི་གནས་ལ་སྦྱངས་བརྩོན་མཛད།། གྲུ་འཛིན་ཕོ་བྲང་ཆེན་པོའི་མདུན་ནས་སྲོག་དང་བསྡོས་ཏེ་རིག་དངོས་བསྲུངས།། ལྕགས་ཀྱི་སྒལ་ཚིགས་འབྲོང་གི་སྙིང་ཅན་འཇིགས་མེད་དཔའ་རྒོད་ཁྱེད་ནི་སུ།། ཐུབ་བསྟན་ཉིན་བྱེད་འབར་བའི་སྙིང་བོ་ནཱ་ལེནྡྲ་ཡི་ཆོས་བརྒྱུད་དེ།། ལུང་རིགས་བསྲེགས་བཅད་བརྡར་བའི་ཡང་ཞུན་མདོ་སྔགས་ཟུང་འབྲེལ་གངས་ལྗོངས་བསྟན།། ཡིག་ཚགས་ལོ་རྒྱུས་གཞུང་དོན་བརྩེགས་པའི་རིག་དངོས་རིན་ཆེན་དབྱིག་གི་མཛོད།། ལྷན་ནེར་ལྷང་ངེར་གསལ་ལེར་མཛེས་འདི་བསྙེངས་བྲལ་སྟོབས་ལྡན་་ཁྱེད་ཀྱི་དྲིན།། བོད་ལྗོངས་ཡིག་ཚགས་གསེར་གྱི་རི་བོར་དཔེ་དང་ཟླ་བོ་ཅི་ཞིག་འཇོག། འཇིགས་མེད་དུས་རབས་དཔའ་རྒོད་ཁྱེད་ལ་མཚུངས་དང་དཔེ་ཟླ་གང་ཞིག་འདྲེན།། ལོ་རྒྱུས་གསེར་གྱི་མེ་ལོང་ངོས་སུ་འོད་ཟེར་མཚན་གྱི་རི་མོ་འདི།། རྟག་བརྟན་འོད་སྟོང་གཏན་དུ་འབར་རོ་གངས་ཅན་ཁ་བ་བོད་པའི་བུ།། །།
སྤྱི་ལོ ༢༠༡༨ ལོའི་ཟླ ༤–༢༠ ཉིན།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/26795.html


text:
ཀྲུང་གོ་བོད་ཀྱི་དྲ་བའི་འཕྲིན། ཀན་སུའུ་ཞིང་ཆེན་ཏང་ཨུའི་ཧྲུའུ་ཅིའམ་ཞིང་ཆེན་དམངས་ཆེན་རྒྱུན་ཨུ་ཁང་གི་ཀྲུའུ་རེན་ལིན་ཏུའོ། ཞིང་ཆེན་སྲིད་གྲོས་ཀྱི་ཀྲུའུ་ཞི་ཨོའུ་དབྱང་ཅན། ཞིང་ཆེན་སྲིད་གྲོས་སྔོན་གྱི་ཀྲུའུ་ཞི་ཁྲེན་ཞུའེ་ཧེང་། ཞིང་ཆེན་ཏང་ཨུའི་རྒྱུན་ཨུའམ་ཞིང་ཆེན་ཏང་ཨུའི་འཐབ་ཕྱོགས་གཅིག་གྱུར་པུའུ་ཡི་པུའུ་ཀྲང་མ་ཐུན་ལིན། ཞིང་ཆེན་ཏང་ཨུའི་རྒྱུན་ཨུའམ་ཞིང་ཆེན་ཏང་ཨུའི་དྲུང་ཡིག་ཆེན་མོ་ཝང་ཅ་དབྱིས། ཞིང་ཆེན་དམངས་ཆེན་རྒྱུན་ཨུ་ཁང་གི་ཀྲུའུ་རེན་གཞོན་པ་ཁྲིན་ཁོ་ཀོན། ཞིང་ཆེན་དམངས་ཆེན་རྒྱུན་ཨུ་ཁང་གི་ཀྲུའུ་རེན་གཞོན་པའམ་ཁུལ་ཨུའི་ཧྲུའུ་ཅི་ཡུས་ཁྲིན་ཧུའེ། ཞིང་ཆེན་སྲིད་གྲོས་ཀྱི་ཀྲུའུ་ཞི་གཞོན་པ་སྡེ་བ་ཚང་། བོད་རང་སྐྱོང་ལྗོངས་སྲིད་གྲོས་སྔོན་གྱི་ཀྲུའུ་ཞི་གཞོན་པ་ཚེ་བརྟན་སྒྲོལ་མ་དང་། ཞིང་ཆེན་སྲིད་གྲོས་སྔོན་གྱི་ཀྲུའུ་ཞི་གཞོན་པ་དབྱང་ཀྲིན་ཀང་སོགས་འགོ་བརྩམས་པའི་མཛད་སྒོར་ཞུགས།
ཁུལ་དཔོན་གཞོན་པ་གཙོས་གྲོང་ཁྱེར་ཏང་ཨུའི་ཧྲུའུ་ཅི་ལིའུ་ཡོན་ཀོ་ཡིས་འགོ་བརྩམས་པའི་མཛད་སྒོའི་གཙོ་འགན་ཁུར།
སྔ་དྲོའི་ཆུ་ཚོད་དགུའི་ཐོག ལིན་ཏོ་ཡིས་སྐབས་བཅུ་དགུ་བའི་མདོག་དགུའི་ཀན་ལྷོའི་ཤམ་བྷ་ལ་ཡུལ་སྐོར་སྒྱུ་རྩལ་དུས་ཆེན་འགོ་བརྩམས་པ་ཁྱབ་བསྒྲགས་བྱས།
རྒྱལ་གླུའི་གླུ་སྐད་ཁྲོད་དམར་མདངས་བཀྲ་བའི་སྐར་ལྔའི་དར་དམར་དལ་བུར་སྒྲེང་བ་དང་། དུས་ཆེན་ལ་རྟེན་འབྲེལ་ཞུ་བའི་ཤོག་སྦག་གིས་བར་སྣང་གང་ནས་དུང་ཕྲུག་རྩྭ་ཐང་གླུ་གར་གྱི་རྒྱ་མཚོ་ཞིག་ཏུ་གྱུར་ཡོད།ཡུས་ཁྲིན་ཧུའེ་ཡིས་དགའ་སྤྲོ་ཆེན་པོའི་ངང་ཤིས་ཚིག་ཕུལ་བ། ཁོས་མཛེས་སྡུག་ལྡན་པའི་ཀན་ལྷོ་གཡང་ལྡན་ཕྱུག་མོས་རི་སྔོ་རྩྭ་ལྗང་གི་དྲི་ཞིམ་རོལ་མྱོང་བྱས་པ་དང་བརྩེ་བའི་སྨོན་འདུན་མི་ཡུལ་དུ་བསྐྱལ་ལ། མཐོ་སྒང་གི་མུ་ཏིག་ཤར་བའི་སྐབས་དེར་གནམ་སྔོན་པོ་དང་སྤྲིན་དཀར་པོའི་འཚམ་འདྲི་སྐྱེལ་ཡོང་བ་དང་། ཆེས་དག་གཙང་གི་ཉི་འོད་མདོ་དབུས་ས་མཐོའི་སྒེའི་ཁང་ནང་དུ་འཕྲོ་རུ་བཅུག ཟོལ་མེད་ཀྱི་བརྩེ་སེམས་སྐྱེ་ཁམས་གཞིས་ཁྱིམ་དུ་བསྐྱལ། སྐྱེས་སྟོབས་ཀྱི་དཔལ་འབར་ལ་ལྗོན་ཤིང་ཡོད་དགུའི་དཔྱིད་ཀྱི་དཔལ་ཡོན་འགྲན་པའི་དུས་ཚིགས་འདིར་ང་ཚོ་དུས་ལྟར་མདོག་དགུའི་ཀན་ལྷོ་རུ་མཉམ་འཛོམས་བྱུང་ནས་གཙོད་གྲོང་ནས་མཇལ་ལ་དུང་ཕྲུག་རྩྭ་ཐང་ནས་འཛོམས་ནས་སྐབས་བཅུ་དགུ་བའི་མདོག་དགུའི་ཀན་ལྷོ་ཤམ་བྷ་ལ་ཡུལ་སྐོར་སྒྱུ་རྩལ་གཟབ་རྒྱས་ངང་ཚོགས། སྐབས་འདི་དང་བསྟུན་ནས་ངས་ཀན་ལྷོ་ཁུལ་གྱི་ཚན་ཁག་ཆེན་མོ་བཞིདང་ཁུལ་ཡོངས་ཀྱི་མི་རིགས་སོ་སོའི་མི་ཁྲི 74 ཡི་ཚབ་བྱས་ནས་དུས་ཡུན་རིང་བོར་ཀན་ལྷོ་ཁུལ་གྱི་བཅོས་སྒྱུར་འཕེལ་རྒྱས་ཀྱི་བྱ་བར་ཐུགས་ཁུར་དང་རྒྱབ་སྐྱོར་གནང་བའི་འགོ་ཁྲིད་དག་དང་སྤྱི་ཚོགས་ཀྱི་ལས་རིགས་ཁག་སོ་སོའི་ཤེས་ལྡན་མི་སྣ་དག་ལ་བཀའ་དྲིན་ཆེ་ཞུ། དེ་དང་མཉམ་དུ་ཆུ་ལོག་དང་དྲག་ཆར་གནོད་སྐྱོན་བྱུང་བའི་འབྲུག་ཆུ་རྫོང་དང་ཐེ་བོ་རྫོང་གི་མི་རིགས་སོ་སོའི་ལས་བྱེད་པ་དང་མང་ཚོགས་ལ་འཚམ་འདྲི་བྱས་ལ། ཉེན་འགོག་གནོད་སེལ་བྱ་བའི་ཐད་འབད་པ་དང་ཐུགས་ཁུར་བྱེད་བཞིན་པའི་རིམ་པ་སོ་སོའི་འགོ་ཁྲིད་དང་ལས་རིགས་སོ་སོའི་གྲོགས་པོ། ཕྱོགས་སོ་སོའི་གཅེས་སེམས་མི་སྣ་དག་ལ་བླ་ན་མེད་པའི་གུས་འདུན་སྙིང་ནས་ཞུ་ཞེས་བཤད།
ཡུས་ཁྲིན་ཧུའེ་ཡིས་བཤད་རྒྱུར། ཀན་ལྷོའི་ཆུ་གཙང་རི་དྭངས་ལ་བདག་སྐྱོང་དང་ལོ་རྒྱུས་ལ་ཕྱིར་ལྟ་བྱས་ནས། བཅོས་སྒྱུར་སྒོ་འབྱེད་ཀྱི་ལོ་ངོ 40 རིང་ལ་ཏང་ཀྲུང་དབྱང་དང་། ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་བརྟན་པོའི་འགོ་ཁྲིད་འོག འོད་སྟོང་འབར་བའི་ཏང་གི་མི་རིགས་སྲིད་ཇུས་ཀྱི་འོག་ནས། ཀན་ལྷོའི་བོད་ཁུལ་ལ་གནམ་ས་བླ་འོག་བསྒྱུར་བ་ལྟ་བུའི་འགྱུར་ལྡོག་བྱུང་ནས། དཔལ་འབྱོར་བདེ་བླག་ངང་གོང་དུ་འཕེལ་བ་དང་སྤྱི་ཚོགས་འཆམ་མཐུན་བརྟན་བརླིང་ཡིན་པ། མི་རིགས་མཐུན་སྒྲིལ་ངང་ཡར་ཐོན་ཡོང་བ། ཆོས་ལུགས་ཀྱི་ཆོ་ག་འོས་འཚམ་སྤེལ་བ། མི་དམངས་བདེ་སྡོད་ལས་བརྩོན་བཅས་ཡིན་ལ། ཀན་ལྷོའི་རིགས་སོ་སོའི་ལས་བྱེད་པ་དང་མང་ཚོགས་རྣམས་ཀྱིས་ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློ་དང་ཏང་གི་ཚོགས་ཆེན་བཅུ་དགུ་བའི་དགོངས་དོན་གྱི་ཡང་དག་པའི་མཛུབ་སྟོན་དང་། ཏང་ཀྲུང་དབྱང་དང་། ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་འགོ་ཁྲིད་བརྟན་པོ། མི་རིགས་སོ་སོ་དང་ལས་རིགས་ཁག་སོ་སོའི་ཤུགས་ཆེན་པོའི་གཞོགས་འདེགས་ཀྱི་འོག་ནས། ལས་ལ་བརྩོན་ཞིང་དཔའ་སྙིང་ཆེ་བའི་ཀན་ལྷོའི་མི་དམངས་ཀྱིས་རང་གི་ཕ་ཡུལ་དེ་མིང་དོན་མཚུངས་པའི་སྐྱེ་ཁམས་དཔལ་ཡོན་ཅན་དུ་བསྒྱུར་ཐུབ་པར་ཡིད་ཆེས་བརྟན་པོ་ཡོད།
ལོ་ན80ལ་བཞེས་པའི་མིང་དུ་གྲགས་པའི་གླུ་བ། རྒྱལ་ཁབ་རིམ་པ་དང་པོའི་འཁྲབ་སྟོན་པ་ཚེ་བརྟན་སྒྲོལ་མས《རི་གླུ་བླངས་ནས་ཏང་ལ་ཉན་དུ་བཅུག་པ》དང《པེ་ཅིན་གྱི་གསེར་རིའི་སྟེང》སོགས་གྲགས་པ་འབར་བའི་གླུ་དབྱངས་བླངས་ནས་མང་ཚོགས་ཀྱི་དགའ་བསུ་ཆེན་པོ་ཐོབ།
དེར་མ་ཟད་འཇམ་དབྱངས་སྒྲོལ་མ་དང་དབང་མོ། དེ་མིན་རང་ཀན་ལྷོ་ས་ཁུལ་གྱི་གླུ་བ་སོགས་ཀྱིས་ངག་རྟ་སྙན་མོ་དབྱངས་ལ་བཀུག ཡིད་སེམས་ཅིག་ཅར་འཕྲོག་པའི་རིག་རྩལ་འཁྲབ་སྟོན་དེ་དག་གིས་ཕྱོགས་ཡོངས་ནས་ཀན་ལྷོ་ཡི་ལྗང་མདོག་གི་ཕ་ས་དང་མི་རིགས་སོ་སོའི་མི་དམངས་ཀྱི་བདེ་སྐྱིད་འཚོ་བ་མངོན་པར་མཚོན་ཡོད།
སྙན་མོའི་ངག་གི་འགྱུར་ཁུགས་ཁྲོད་དུ། མི2000ལྷག་གིས་སྐོར་བྲོ་འཁྲབ་སྟེ་ཚང་མས་དགའ་བསུ་དང་ལྟད་མོ་ངོ་མཚར་ལྟ་ན་སྡུག་པ་ཅིག་ཏུ་བསྐྲུན།
ཐེངས་འདིའི་ཡུལ་སྐོར་སྒྱུ་རྩལ་དུས་ཆེན་ནི་ཁུལ་ཨུ་དང་ཁུལ་སྲིད་གཞུང་གིས་གཙོ་སྒྲུབ་བྱས་ཤིང་། ཁུལ་རིག་གནས་ཡུལ་སྐོར་འཕེལ་རྒྱས་འགོ་ཁྲིད་ཚན་ཆུང་དང་གཙོས་གྲོང་ཁྱེར་ཏང་ཨུ། གཙོས་གྲོང་ཁྱེར་མི་དམངས་སྲིད་གཞུང་བཅས་ཀྱིས་སྒྲུབ་འགན་ཁུར་ལེན་བྱས་པ་ཡིན། ཞིན་ཧྭ་གསར་འགྱུར་ཁང་ཀན་སུའུ་ཡན་ལག་ཁང་དང་། ཀྲུང་དབྱང་བརྙན་འཕྲིན་ཁང་གི་ཀན་སུའུ་ཞིང་ཆེན་དུ་བཅའ་སྡོད་བྱེད་པའི་གསར་འགོད་པའི་ས་ཚིགས། ཀན་སུའུ་རྒྱང་སྒྲོག་བརྙན་འཕྲིན་ཁང་བཅས་ཀྱིས་ཡུལ་སྐོར་སྒྱུ་རྩལ་དུས་ཆེན་འགོ་རྩོམ་པའི་གནས་ཚུལ་ཡུལ་དངོས་ཐད་གཏོང་བྱས་པ་དང་། ཀོང་མིང་ཉིན་རེའི་ཚགས་པར་དང་ཀྲུང་གོའི་ན་གཞོན་ཚགས་པར། མི་དམངས་དྲ་བ། ཐེང་ཞུན། ཀན་སུའུ་ཉིན་རེའི་ཚགས་པར་སོགས་གསར་འགྱུར་སྨྱན་སྦྱོར60ལྷག་གིས་དྲིལ་བསྒྲགས་བྱས་ཤིང་། རྒྱལ་ནང་གི་པར་ལེན་ཆེད་མཁས་པ100ལྷག་གིས་ཕྱོགས་ཡོངས་ནས་པར་བླངས་བ་དང་། རྒྱལ་ཁབ་ཕྱི་ནང་གི་ཡུལ་སྐོར་བ་དང་གཙོས་གྲོང་ཁྱེར་གྱི་རིགས་སོ་སོའི་མང་ཚོགས་ཁྲི9ལྷག་ལ་ཉེ་བ་ཙམ་གྱིས་ཡུལ་དངོས་ནས་ཡུལ་སྐོར་སྒྱུ་རྩལ་དུས་ཆེན་གྱི་འགོ་རྩོམ་པའི་ལྟད་མོར་ལྟ་བཞིན་ཡོད།
ཉིན་དེའི་དགོང་མོར། གཙོས་གྲོང་ཁྱེར་དུང་ཕྲུག་རྩྭ་ཐང་ནས་མེ་ཕུང་སྐོར་བྲོ་འཁྲབ་པ་སོགས་ཀྱི་རིག་རྩལ་དགོང་ཚོགས་བསྒྲུབ་པ་རེད།།